SunOnline: Aharu nimenee, Chuttee eh nagaifintha?\nއަހަރު ނިމެނީ، ޗުއްޓީ ނަގައިފިންތަ؟\nމިޙްނާ ނާސިހު 03 Dec 2019, 08:43\nއޮގަސްޓް 17، 2018: ބޮޑު އީދައް މާލޭގައި ދިރިއުޅޭ މީހުން ރަށްރަށަށް ފުރުން -- ސަން ފޮޓޯ/ ފަޔާޒު މޫސާ\nއަހަރެމެންގެ ތެރެއިން އެއްބަޔަކު ތިބޭނީ އެއްދުވަސްވެސް ޗުއްޓީއެއްވިއްޔާ ނުލިބިފަ އެވެ. އަނެއްބަޔަކުނަމަ އަހަރުވިޔަސް، ދެ އަހަރުވިޔަސް، ބަލި އެނދުގައި އޮންނަން ނުޖެހޭނަމަ ޗުއްޓީއަކަށް ފަރުވާލެއް ނެތެވެ. އެހާވެސް މަސައްކަތަށް ޝައުގުވެރިވެފައި އެކަން ދެކެ ލޯބިވަނީ އެވެ.\nކޮންމެއަކަސް، ވަޒީފާއަކީ ވަޒީފާއެވެ. ސިކުނޑި ހަމަ ޖައްސާލާ އަރާމުކޮށް، އާއިލާއާއި ގާތް ރަހުމަތްތެރިންނާއި އެކީ ވަގުތު ހޭދަކޮށްލުމަކީ ހަމަ ކޮންމެ މީހަކަށްވެސް ލިބިގެންވާ އަދި ލިބެންޖެހޭ މުހިންމު ހައްޤެކެވެ.\nޗުއްޓީއެކޭ ބުންޏަސް، ހުރިހާ އެންމެން ކޮންމެހެން ބޮޑު ދަތުރަކު ދާކަށް ނުޖެހެއެވެ. ނޫނީ ކޮންމެހެން އެ ދުވަސްތައް އޮފީހުން ހުސްކޮށްލަނީ އެހެން މާ ބޮޑު ޒިންމާއެއް އޮންނާތީއެއްވެސް ނޫނެވެ. ގޭގައި އެކަނި އޮންނަން ޖެހުނަސް، މިއީ ލިބޭތާ ލިބިގަންނަންޖެހޭ މުހިންމު ދުވަސްތަކެކެވެ.\nޗުއްޓީ ނުނަގާނަމަ މާބޮޑަށް ސްޓްރެސް ވެދާނެ\nކޮންމެ ބައްޔަކީ ސީދާ ފެންނަން ހުންނަ ކަމެއް ނޫނެވެ. ގަވާއިދުން ދުވަހުން ދުވަހަށް ބުރަ ބޮޑު މަސައްކަތްކުރަމުންދާނަމަ، ކޮންމެވެސް ހިސާބަކުން މީހާގެ ހަށިގަނޑާއި، ސިކުނޑި ވަރުބަލިވެދާނެ އެވެ. އަދި މީހާ މާބޮޑަށް ހާސްވެ، ސްޓްރެސްގެ އަވައިގައި ޖެހިދާނެ އެވެ. ފުރަތަމަކޮޅު ސްޓްރެސްވާކަން ބުނެދޭން ނޭގުނަސް، ގިނަ ދުވަސްވެ ހައްލެއް ނުލިބި އޮންނަންޖެހިއްޖެނަމަ ކްރޯނިކް ސްޓްރެސްއަށް ބަދަލުވެދާނެ އެވެ.\nކްރޯނިކް ސްޓްރެސްގެ ސަބަބުން ބޮލުގައި ރިއްސުމާއި، ބްލަޑް ޕްރެޝާގެ މައްސަލަަތަކާއި، ހިތުގެ ބަލިތަކާއި، ސްޓްރޯކް ފަދަ ބަލިތައްވެސް ދިމާވުމުގެ ފުރުސަތު ބޮޑެވެ.\nޗުއްޓީއެއް ބޭނުންވާކަމުގެ ނިޝާންތައް\nމަސައްކަތުގެ އެކި މާހައުލުތަކުގައި ދިމާވާ ކަންކަންވެސް ތަފާތުވާނެއެވެ. ޑެސްކެއްގެ ދޮށުގައި އިށީދެގެން އިންނަ މީހާގެ ހަށިގަނޑާއި ސިކުނޑިއަށް ކުރާ އަސަރާއި، ގަދަ އަވީގައި އެއްޗެހި އުފުލާ ނުވަތަ ކޮންސްޓްރަކްޝަން ސައިޓްތަކުގައި އުޅޭ ފަރާތްތަކާއިވެސް ތަފާތުވާނެއެވެ.\nއެހެންނަމަވެސް މި ހިމަނާލާފަދަ މައްސަލަތަކެއް މާ ގިނައިން ދިމާވާ ކަމުގައިވާނަމަ އެދޭ އެއް ސިގްނަލަކީ މަސައްކަތުން ކުޑަ ބްރޭކެއް ނަގާލާށޭ އެވެ.\nމަސައްކަތަށް ބޭނުންވާ ޖޯޝު ގެއްލި ވަރުބަލިވެފައިހުރުން\nމަސައްކަތްކުރަން ޝައުގު ނެތުން\nމާ އަވަސްއަވަހަށް ރުޅިއިސްކުރެވި، މީހާ ނުތަނަވަސްވެފައި ހުރުން\nކުދިކުދި ބަލިތައް ގިނަވުން\nސަމާލުކަން ދޭން އުނދަގޫވުން\nމި ނޫނަސް އެމީހަކު ކުރަމުން ގެންދާ މަސައްކަތަކާއި ގުޅޭހެން އަދި އިތުރު މައްސަލަތަކެއް ނުކުމެދާނެ އެވެ.\nމީހާ އުފެއްދުންތެރިކޮށް، ކުރިއަރުވައިދޭނެ\nއުފެއްދުންތެރިކަމުގެ ދާއިރާގައި މަސައްކަތްކުރާ އެކި ފަރާތްތަކަށް މިފަދަ ޗުއްޓީތަކަކީ އަދި ވަރަށް ބޮޑަށްވެސް މުހިންމު ދުވަސްތަކެކެވެ. އެއްފަހަރާއި ދިގު ޗުއްޓީއަކަށް ދިއުމުގެ ބަދަލުގައި ބޭނުންނަމަ ކުރު ޗުއްޓީތަކެއް ދޭތެރެއަކުން ނެގުމުގެ ފުރުސަތު މިހާރު އޮންނައިރު، އެމީހެއްގެ އުފެއްދުންތެރިކަން މާބޮޑަށް ދަށްވެ، މަސައްކަތް މަތީން ފޫހިވާނަމަ ޗުއްޓީއަކަށް ގޮސްލުމަކީ މުހިންމު ކަމެކެވެ.\nކާމިޔާބު ޕޮޑްކާސްޓް ހުށަހެޅުންތެރިއެއް ކަމުގައިވާ ރޯމަން މާރސް ބުނާގޮތުން ޗުއްޓީއެއްގެ ބޭނުން ހެޔޮގޮތުގައި ހިފުމަށް އޭނާ ކުރާ ބައެއްކަންކަމުގެ ތެރޭގައި، ހުރިހާކަމެއް ވަކި ޝެޑިއުލަކުން ކުރުމުގެ ބަދަލުގައި ކަންކަން ތަންކޮޅެއް ލަސްކޮށް، ހަމަޖެހިލާ، ސޯޝަލް މީޑީއާތަކާއި ފޯނުތަކާއި ދުރުވެ، އެ ވަގުތުކޮޅުގެ ހިތްހަމަޖެހުން އަމިއްލައަށް ހާސިލްކުރުން ހިމެނެއެވެ.\nއެހެންކަމުން މިއަހަރު ނިމުމުގެ ކުރިން ބާކީ މިއޮތް މަދު ދުވަސްތަކުގައި އެނުއަލް ލީވް އިން ދުވަސްތަކެއް ލިބެން އޮތްނަމަ އަވަހަށް ޗުއްޓީއެއް ނަގާށެވެ. ހިތްހަމަޖައްސާލާ، އުފާ ކޮށްލުމަށެވެ. އާ އަަހަރު ފަށަންވާނީ ގައިމުުވެސް "ޕޮޒިޓިވް ނޯޓް" އެއްގައެވެ.


ބުނާ ބުނުމަކަށް ބަދުނާމު އެޅުވުމަކީ އިންސާފެއް ނޫން: ޣައްސާން – Dhen.mv\nމުޙައްމަދު ސަނީޙް May 13, 2021 - 10:16 am\nޣައްސާން މައުމޫން، ރައީސް ޔާމީންއާއެކު\nމޯލްޑިވްސް މާކެޓިން އެންޑް ޕަބްލިކް ރިލޭޝަން ކޯޕަރޭޝަންސް (އެމްއެމްޕީއާރްސީ)އިން ވަގަށް ނެގި 1.3 ބިލިއަން ރުފިޔާގެ ތެރެއިން ފައިސާ ލިބުނު ކަމަށް ބުނާ މީހުންގެ ލިސްޓްގައި ތ.ގުރައިދޫ ދާއިރާގެ މެންބަރު ޣައްސާން މަޢުމޫންގެ ނަން ހިމަނާފައި ވަނީ ބުނާ ބުނުމެއްގެ މައްޗަށް ކަމަށް އޭނާ ވިދާޅުވެއްޖެއެވެ.\nޣައްސާން ކުރެއްވި ޓްވީޓެއްގައި ވިދާޅުވީ، ތަހުގީގެއް ނުކޮށް ހެއްކަށް ބެލުމެއް ނެތި، ބުނާ ބުނުމަކަށް ލިސްޓް ހަދައި ނަންތައް ޖަހަމުންދާ ކަމަށެވެ. އަދި މިގޮތަށް އަބުރު ކަތިލާ ބޮޑެތި ބަދުނާމު އެޅުވުމަކީ އިންސާފެއްތޯ ޣައްސާން ވަނީ ސުވާލު އުފައްދަވާފައެވެ.\nޣައްސާންގެ ޓްވީޓްގައި އިތުރަށް ވިދާޅުވީ، ތިމާ ރުހޭ މީހުންގެ ނަން އުނިކޮށް ލިސްޓް ނެެރެގެން، ވަކި ބަޔަކު ބަދުނާމު ކުރުމަށް މަސައްކަތް ކުރި ނަމަވެސް ރައީސް ޔާމީންގެ ފަހަތްޕުޅުގައި ކުރާ މަސައްކަތް ބިރު ދައްކައިގެން ނުހުއްޓެވޭނެ ކަަމަށެވެ. އަދި އެމްއެމްޕީއާރސީގެ ޚިޔާނާތުގެ މައްސަލަގައި ޖަލު ހުކުމެއް ތަންފީޒް ކުރައްވަމުން ގެންދަވާ، އަދި މިހާރު ގޭ ބަންދަށް ބަދަލުކޮށް ހުރި ރައީސް އަބްދުﷲ ޔާމީން މިނިވަން ކުރުމަށް ވެސް ޣައްސާން ވަނީ ގޮވައިލައްވާފައެވެ.\nއިއްޔެ ރައްޔިތުންގެ މަޖިލީހުން އާއްމުކުރި ޚިޔާނާތުގެ ފައިސާ ލިބުނު މީހުންގެ ލިސްޓާ އެކު ލިސްޓްގައި ނަން އޮތް ވަރަށް ގިނަ ބޭފުޅުން ގެންދަވަނީ އެމްއެމްޕީއާރްސީގެ ފައިސާ ލިބިފައިވާ ކަމަށް އިންކާރު ކުރައްވަމުންނެވެ.\nއެމްއެމްޕީއާރުސީ ޚިޔާނާތް ޣައްސާން މައުމޫން\nއެއީ ތެދެއް. ބުންޏޭ ބުނުން ފިޔަވައި، ދެއްކޭނެ ހެއްކެއް ނެތް. މިވަރަކުން އަދި ޣައްސާނު ކުށްވެރިއެއް ނުވާނެ!\nނަފުރަތުގެ ބިލް އަނބުރާ ނެންގެވުމަށް 101 އިލްމުވެރިންގެ ސޮޔާއެކު ޕެޓިޝަނެއް\nލާމު އަތޮޅުގެ ކޮވިޑް19ގެ ހާލަތު ރަނގަޅުވެ އެކްޓިވް ކޭސްތައްް ދަށަށް!\nވެކްސިންގެ ހަނގުރާމަ: ދެވަނަ ޑޯޒް އަރަތަކަށް؟!\nތިނަދޫން ރިކޯޑު އަދަދަކަށް މީހުން ކޮވިޑް-19 އަށް ފައްސިވެއްޖެ\n70 އަހަރުގެ މީހަކު ނިޔާވެ، ނިޔާވި މީހުންގެ އަދަދު 201 އަށް!


Raeesul Jumhooriyyaa, UN. ge Aanmu Majileehuge Raees Abdulla Shahid aa Bahdhalukoh, Raajje Vadaigathumah Dhauvathu Dhevvaifi ރައިސުލް ޖުމްހޫރިއްޔާ އދ. ގެ އާންމު މަޖިލީހުގެ ރައީސް އަބްދުﷲ ޝާހިދާއި ބައްދަލުކޮށް، ރާއްޖެ ވަޑައިގަތުމަށް ދައުވަތު ދެއްވައިފި – Huvadhoo News Raeesul Jumhooriyyaa, UN. ge Aanmu Majileehuge Raees Abdulla Shahid aa Bahdhalukoh, Raajje Vadaigathumah Dhauvathu Dhevvaifi Huvadhoo News\nރައިސުލް ޖުމްހޫރިއްޔާ އދ. ގެ އާންމު މަޖިލީހުގެ ރައީސް އަބްދުﷲ ޝާހިދާއި ބައްދަލުކޮށް، ރާއްޖެ ވަޑައިގަތުމަށް ދައުވަތު ދެއްވައިފި\nރައީސް އިބްރާހިމް މުހައްމަދު ސޯލިހާއި އދ. ގެ އާންމު މަޖިލީހުގެ 76 ވަނަ ޖަލްސާގެ ރައީސް ޝާހިދު އިއްޔެ ރަސްމީކޮށް ބައްދަލުކުރައްވަނީ.---ފޮޓޯ: ރައީސް އޮފީސް\nރައީސް އިބްރާހިމް މުހައްމަދު ސޯލިހާއި އދ. ގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދާ ރަސްމީކޮށް އިއްޔެ ބައްދަލުރައްވައިފިއެވެ. މިބައްދަލުވުމުގައި ރައީސް ސޯލިހް އދ. ގެ ރައިސް އަބްދުﷲ ޝާހިދު ރާއްޖެ ވަޑައިގަުތުމަށް ދަޢުވަތު ދެއްވައިފިއެވެ.\nއދ. ގެ އާންމު މަޖިލީހުގެ 76 ވަނަ ޖަލްސާ އަށް އެމެރިކާގެ ނިއު ޔޯކަށް ވަޑައިގެން އުޅުއްވަމުން ރައީސް އިބްރާހިމް މުހައްމަދު ސޯލިހު، ޝާހިދާ ބައްދަލުކުރައްވައި ވަނީ އދ. ގެ ރައީސަކަށް ޝާހިދު އިންތިހާބުވުމުން މަރުހަބާ ދަންނަވައިފަ އެވެ.\nމިފަހަރަކީ، އދ. ގެ ރައީސްގެ މަގާމު ދިވެއްސަކު އަދާކުރައްވާ ފުރަތަމަ ފަހަރެވެ. ރައީސުލް ޖުމްހޫރިއްޔާ އިބްރާޙިމް މުޙައްމަދު ސޯލިޙްގެ މިދަތުރުފުޅު ޚާއްސަވާ އެއް ސަބަބު ކަމުގައި މިސަބަބު ވެފައި ވެއެވެ. މިސަރުކާރުގެ ޚާރިޖީ ވަޒީރު އަބްދުﷲ ޝާހިދު، މިފަހަރު ރައީސް އިބްރާހިމް މުހައްމަދު ސޯލިހު އެމެރިކާ އަށް ވަޑައިގަތުމުން ރަސްމީކޮށް މަރުހަބާ ދަންނަވާފައި ވަނީ އދ. ގެ ރައީސްގެ ހައިސިއްޔަތުންނެވެ. އަދި ޝާހިދު ވަނީ ރައީސުލް ޖުމްހޫރިއްޔާއަށް ރަސްމީ ފަރިއްކޮޅެއް ވެސް ދެއްވައިފަ އެވެ.\nނިއު ޔޯކްގައި ހުންނަ އދ. ގެ މައި މަރުކަޒުގަައި ރައީސް އިބްރާހިމް މުހައްމަދު ސޯލިހާއި ޝާހިދު ބޭއްވެވި ބައްދަލުވުމުގައި ވަނީ ޝާހިދުގެ “އުންމީދީ ރިޔާސަތު” ގައިވާ “ފައިވް ރޭސް އޮފް ހޯޕް” ގެ ކަންކަން ހާސިލު ކުރުމުގައި ކާމިޔާބީ އަށް އެދިވަޑައިގެންފަ އެވެ.\nރައީސް އިބްރާހިމް މުހައްމަދު ސޯލިހާއި އދ. ގެ އާންމު މަޖިލީހުގެ 76 ވަނަ ޖަލްސާގެ ރައީސް ޝާހިދު އިއްޔެ ފޮޓޯއަކަށް ހުއްޓި ވަޑައިގެން.—ފޮޓޯ: ރައީސް އޮފީސް\nރައީސް އޮފީހުން މަޢުލޫމާތު ދީފައިވާ ގޮތުގައި، އދ. ގެ އާންމު މަޖިލީހުގެ ރައީސްގެ މަގާމަށް ކުރިމަތިލެއްވުމާ ހަމައިން ފެށިގެން ވެސް ރައީސް އިބްރާހިމް މުހައްމަދު ސޯލިހު ކުރެއްވި އިތުބާރާއި ދެއްވި އެއްބާރުލެއްވުމަށްޓަކައި ރައީސަށް ޝާހިދު ޝުކުރު އަދާކުރައްވާފައި ވެއެވެ.\nރައީސް އިބްރާހިމް މުހައްމަދު ސޯލިހާއި އދ. ގެ އާންމު މަޖިލީހުގެ 76 ވަނަ ޖަލްސާގެ ރައީސް ޝާހިދު އިއްޔެ ރަސްމީކޮށް ބައްދަލުކުރައްވަނީ.—ފޮޓޯ: ރައީސް އޮފީސް\nޝާހިދަށް ހަވާލާދީ، ރައީސް އޮފީހުގެ ވެބްސައިޓްގައި ވާގޮތުން ” ދިވެހި ދަރިޔަކަށްވެ އދ. ގެ އާންމު މަޖިލީހުގެ ރައީސްގެ މަގާމުގައި ހުންނެވުމަށް ފުރުސަތު ލިބުމަކީ އެ މަނިކުފާނަށް ލިބުނު ޝަރަފެއް ކަމަށާއި ރާއްޖޭގެ ހާރިޖީ ސިޔާސަތު ބިނާވަނީ ބޭރު ގައުމުތަކާއެކު މިހާރު އޮންނަ ގުޅުންތައް ދެމެހެއްޓުމާއެކު އާ ގުޅުންތައް ގާއިމު ކުރުމަށް ކަމުގައި އަބްދުﷲ ޝާހިދު ވިދާޅުވި އެވެ،”\nޝާހިދު ވިދާޅުވިގޮތުގައި އދ. ގެ 76 ވަނަ އާންމު މަޖިލީހުގެ ރައީސްގެ މަގާމު އޭނާ ކާމިޔާބު ކުރެއްވުމުން ރަމްޒު ކޮށްދެނީ ބައިނަލްއަގްވާމީ މައިދާނުގައި ރާއްޖޭގެ ހާރިޖީ ސިޔާސަތު ބަލައިގަނެފައިވާ ކަމެވެ.\nމި ބައްދަލުވުމުގައި ރައީސް އިބްރާހިމް މުހައްމަދު ސޯލިހު ވެސް ވަނީ ރާއްޖޭގެ ހާރިޖީ ސިޔާސަތު ތަންފީޒު ކުރުމުގައި ޝާހިދު ހޯއްދަވާފައިވާ ކާމިޔާބީ ފާހަގަކުރައްވައި ޝުކުރު އަދާކުރައްވާފައި ކަމަށް ރައީސް އޮފީހުން ބުނެ އެވެ.\nރައީސް އިބްރާހިމް މުހައްމަދު ސޯލިހާއި އދ. ގެ ރައީސް ޝާހިދުގެ ބައްދަލުވުން ނިންމަވައި ލައްވަމުން ރައީސް ވަނީ މަގާމުގެ ހައިސިއްޔަތުން ޝާހިދު ރާއްޖެ އަށް ރަސްމީ ދަތުރެއް ކުރައްވަން ދައުވަތު އަރުވާފައި ކަމަށް ރައީސް އޮފީހުން ބުނެ އެވެ.\nއދ. ގެ އާންމު މަޖިލީހުގެ ސަގާފަތް ހަމަޖެހިފައި އޮންނަ ގޮތުން ނަމަ އެ މަޖިލީހުގެ ރައީސްގެ މަގާމާ ހަވާލުވެވަޑައިގަތުމަށް ފަހު، ކޮންމެ ބޭފުޅަކު ވެސް އެންމެ ފުރަތަމަ ރަސްމީ ދަތުރެއް ކުރައްވަނީ އެ ބޭފުޅެއްގެ އަމިއްލަ ގައުމަށެވެ. ނަމަވެސް އެ ދަތުރު ކުރައްވާނީ އެ ގައުމަކުން ރަސްމީކޮށް ދައުވަތު ދިނުމުންނެވެ.\nރައީސް އިބްރާހިމް މުހައްމަދު ސޯލިހާއި އދ. ގެ އާންމު މަޖިލީހުގެ 76 ވަނަ ޖަލްސާގެ ރައީސް ޝާހިދު އިއްޔެ ރަސްމީކޮށް ބައްދަލުކުރެއްވުމުގެ ހަވާސާގެ ތެރެއިން ދެ ބޭފުޅުން އެކުގައި ނުރަސްމީ ވަގުތު ކޮޅެއްގައި.—ފޮޓޯ: ރައީސް އޮފީސް


‘ފުވައްމުލައް ޕްލޭން 22022-2026’ ބައްދަލުވުންތައް ނިންމާލައިފި – Mikal News\nތައްރައްގީގެ ޕްލޭންގެ މަޝްވަރާ ބައްދަލުވުންތައް ރޭ ނިންމާލައިފި.\n‘ފުވައްމުލައް ޕްލޭން 2022-2026’ ނަމުގައި ފުވައްމުލައް ސިޓީގެ ތަރައްޤީގެ5އަހަރު ދުވަހުގެ ޕްލޭން އެކުލަވާލުމަށްޓަކައި ރައްޔިތުންގެ ޚިޔާލު ހޯދުމަށް ބޭއްވި ސިލްސިލާ ބައްދަލުވުންތައް ރޭ ނިންމާލައިފިއެވެ.\nމި މައްދަލުވުން ތައް ނިންމާލި އިރު ކުރިން ޕްލޭންކޮށް ތާވަލް ކުރެވުނު 13 ބައްދަލުވުމުގެ އިތުރަށް2ބައްދަލުވުމާއެކު ޖުމަލް 15 ބައްދަލުވުން ބާއްވާފައި ވެއެވެ. އޮންލައިންކޮށް ކްލަބްހައުސް މެދުވެރިކޮށް ކުރިޔަށް ގެންދިޔަ ބައްދަލުވުންތަކު ފުވައްމުލައް ސިޓީ ކައުނސިލްގެ ފޭސްބުކު ޕޭޖުން ލައިވްކޮށް ފައި ވެއެވެ.\nތައްރައްގީގެ މަޝްވަރާ ބައްދަލުވުމުގެ ބައިވެރިންނާއެކު ކުރިޔަށް\nތާވަލަށް އިތުރު ކުރެވުނު ދެ ބައްދަލުވުމަކީ ‘ދީނާއި މުޖުތަމައު’ އަދި ‘ސަގާފަތާއި ތަރިކަ’ އެވެ. އެނެމް ފަހުން ރޭގައި ކުރިޔަށްގެންދިޔައީ ސަގާފަތާއި ތަރިކައިގެ ބައްދަލުވުމެވެ.\nރޭ (27 ޖުލައި 2021) ރައްޔިތުންގެ ޚިޔާލާއި މަޝްވަރާ ހޯދުމަށް ހުޅުވާލި ފުރަތަމަ މައުޒޫ އާކީ ‘ހައުސިން އަދި ލިވަބްލ ސިޓީ، އާއި ރޭގެ ދެވަނަ މައުޒޫ ސަގާފަތާއި ތަރިކަ އެވެ.\nބައްދަލުވުންތައް ކުރިޔަށް ގެންގޮސްފައި ވަނީ ގިނަ ބަޔަކަށް ބައިވެރިވެވޭނެ ވަގުތަށް ބަލއިގެން ރޭގަނޑު 8:30-9:45 އަށް އަދި 10:00-11:15 އަށެވެ. ނަމަވެސް ކޮންމެ ސެޝަނެއްގައި ވެސް ގިނަ ބަޔަކު ޝުއޫރު ފާޅުކުރުމާއި ޚިޔާލުތައް ހުށަހެޅުމުގައި ވަގުތު އިތުރުކުރން ޖެހުން ކަން ފާހަގަ ކުރެވުނެވެ.\nވުމާއެކު ފުވައްމުލައް ސިޓީ ކައުންސިލުން ކުރިޔަށް ގެންދިޔަ މިބައްދަލުވުންތައް ވެގެން ގޮސްފައި ވަނީ ގިނަބައެއްގެ ބައިވެރިވުން ލިބިގެންދިޔަ ކާމިޔާބު ބައްދަލުވުން ތަކަކަށެވެ. މިބައްދަލުވުން މޮޑަރޭޓްކޮށް ބަލަައްޓާވާ ދެއްވި ފަރާތްތަކުގެ ތެރޭގައި އަބްދުﷲ ނާފިޒު /މަގިވަޑޮދޮރޮ، ނަސްރުﷲ އަލީ ގަޖުރާގެ، އަބްދުﷲ މުހައްމަދު ހުނުބޮލި، އަހުމަދު ފާތިހު ނިއުލައިޓް، އިޔާޒު ވަހީދު، ވިކްޓްރީ ހިމެނެއެވެ.\nމީ ބައްދަލުވުންތަކުގެ އިތުރުން ވެސް ފުވައްމުލައް ސިޓީގެ ތަރައްގީގެ ޕްލޭނަށް ޚިޔާލު ހުށަހަޅަން އެދޭ ފަރާތްތަކަށް އެކަމަށް އިތުރު ފުރުސަތުދިނުމުގެ ގޮތުން މައިވޮއިސް ފުވައްމުލައް ސިޓީގެ ނަމުގައި ވެބްޕޯޓަލް އެއް ގާއިމުކޮށް ފުވައްމުލައް ސިޓީގެ އެކިއެކި ސަރަހައްދުތައް ތަރައްގީ ކުރުމުގައި ރައްޔިތުންގެ ޚިޔާލު ލިޔުމުންނާއި ކުރެހުމުން ހުށަހެޅުމަށް ވަނީ ހުޅުވާލާފައެވެ.\nފުވައްމުލައް ސިޓީގެ ތައްރައްގީގެ ޕްލޭނެއް އެންމެ ފަހު އެކުލަވާލީ 2019-2023 އަށެވެ. އައު ޕްލޭނެއް އެކުލަވާލާއިރު ކުރީގެ ޕްލޭނުން ހާސިލު ކުރެވިފައި ވަނީ ކިހާ މިންވަރެއްތޯ އާއި ހާސިލުނުވި ކަންކަމަށް ދިމާވި ގޮތޮންޖެހުންތަކަކީ ކޮބައިތޯ ވެސް ބަލައި މަޝަވަރާތަކުގައި ހިމެނުނުނަމ އިތުރަށް ފުރިހަމަވާނެ ކަމަށް މިފޯރަމްތަކުގެ ބައެއް ބަިއވެރިން ބުނެއެވެ. ތަރައްގީގެ ޕްލޭނުގައި ހިމަނާ ހުރިހައި ކަމެއް އެ މުއްދަތުގައި ހާސިލު ނުވެދާނެ ކަންވެސް ގަބޫލުކުރަން ޖެހެއެވެ. އަދި އެކަންތައްތައް ހާސިލުނުވުމަށް މެދުވެރިވި ސަބަބުތައް ވެސް ކައުންސިލް ދައުރު ނިމޭއިރު އެ ކައުންސިލްކުން ހާމަކުރުމަކީ ރައްޔިތުންނަށް ކަންކަން ސާފުވެގެން ދާނެ މަގެކެވެ.\nމާދަމާ ރެއަށް ވެސް އޮންލައިންކޮށް އާއްމު ބައްދަލުވުމެއް ބޭއްވުމަށް ސިޓީ ކައުންސިލުން ތާވަލް ކޮށްފައި ވެއެވެ.


Whale Submarine in heyo agehgai dhathruthah fashaifi\nވޭލް ސަބްމެރިންއިން ހެޔޮ އަގެއްގައި ދަތުރުތައް ފަށައިފި\nސަބްމެރިންގައި ކުޑަކުއްޖަކު ކަނޑުއަޑި ބަލާލަނީ --\nޓުއަރިސްޓް ސަބްމެރިން މޯލްޑިވްސްއިން އޮޕަރޭޓް ކުރަމުންދާ ވޭލް ސަބްމެރިންއިން ހެޔޮ އަގުތަކެއްގައި އަލުން ދަތުރުތައް ފަށައިފި އެވެ. ދިވެހިންނާއި ފަތުރުވެރިންނަށް ކަނޑުއަޑީގެ ހިތްގައިމުކަން ދައްކާލުމުގެ ގޮތުން ވޭލް ސަބްމެރިންގެ ދަތުރުތައް އަލުން ފަށާފައިވާއިރު ވަރަށް ހެޔޮ އަގެއްގައި ދަތުރުކުރެވޭނެ އިންތިޒާމް ވަނީ ހަމަޖައްސާފައެވެ.\nއެ ގޮތުން މިހާރު ފަށާފައިވާ ޕްރޮމޯޝަންގެ ދަށުން 250 ރުފިޔާއަށް ކަނޑުއަޑީގެ މަންޒަރު ބަލާލަން ސަބްމެރިންގައި ދަތުރެއް ކުރެވޭނެ އެވެ. އަދި ކުޑަކުދިންނަށް ހާއްސަ އަގުތަކެއް ވަނީ ކަނޑައަޅާފައެވެ.\nހުކުރު އަދި ހޯމަ ދުވަސް ފިޔަވައި ކޮންމެ ދުވަހަކުވެސް އެކި ގަޑިތަކުގައި ދަތުރުތައް އޮންނާނެ އެވެ. ދަތުރުތައް އޮންނާނީ ހެނދުނު 11:30ގަ އާއި މެންދުރު 1:00 ގެ އިތުރުން މެންދުރު ފަހު 2:30 އަދި ހަވީރު 4:30 ގައެވެ.\nވޭލް ސަބްމެރިންގެ އޮފިޝަލަކު ވިދާޅުވީ ސްނޯކަލިން އެންޑް ސްކޫބާ ޑައިވިން ވިތް ސްޓިންގްރޭ އަދި ފިޝިން އެންޑް ރިލެކްސިން ޕްލެޓްފޯމްގައި ބާބެކިއުއާއެކު ހާއްސަ ޕެކޭޖްތަކެއް ތައާރަފްކޮށްފައިވާ ކަމަށެވެ.\nވޭލް ސަބްމެރިންއިން އަލުން ދަތުރުތައް ފަށާފައި ވަނީ އެޗްޕީއޭގެ ގައިޑްލައިންތަކާއި އެއްގޮތަށް ރައްކާތެރިކަމުގެ ފިޔަވަަޅުތައް އަޅައިގެންނެވެ. އޮފިޝަލް ވިދާޅުވީ ހެޔޮ އަގެއްގައި ދަތުރުތައް ފެށުމުގެ މަގްސަދަކީ ލޮކްޑައުންގެ ސަބަބުން މާލޭގައި ތާށިވެފައި ތިބި ދިވެހިންނަށް ހިތް އުފާކޮށްލާ އާއިލާއާއެކު ވަގުތުކޮޅެއް ހޭދަކޮށްލުމުގެ ފުރުސަތު ތަނަވަސްކޮށް ދިނުން ކަމަށެވެ.\nސަބްމެރިން ދަތުރެއްގައި ޓުއަރިސްޓް ސަބްމެރިން މޯލްޑިވްސްގެ އެންމެ އިސްވެރިޔާ އުމަރު ނަސީރު --\nވޭލް ސަބްމެރިންގެ ދަތުރުތައް އަލުން ފެށުން\nދަތުރުތައް އޮންނާނީ އާދިއްތަ، އަންގާރަ، ބުދަ، ބުރާސްފަތި އަދި ހޮނިހިރު ދުވަހު\nމި ދުވަސްތަކުގައި ކޮންމެ ދުވަހަކު ހަތަރު ދަތުރު ކުރާނެ\nދަތުރުތައް އޮންނާނީ 11:30، 13:00، 14:30 އަދި 16:30 ގައި\nޕްރޮމޮޝަންގެ ދަށުން 250 ރުފިޔާއަށް ދަތުރު ކުރެވޭނެ\nކުޑަކުދިންނަށް ވަރަށް ހާއްސަ އަގުތަކެއް\nފިޝިން އެންޑް ރިލެކްސިން ޕްލެޓްފޯމްގައި ބާބެކިއުއާއެކު ހާއްސަ ޕެކޭޖްތަކެއް\nސްނޯކަލިން އެންޑް ސްކޫބާ ޑައިވިން ވިތް ސްޓިންގްރޭ\nބްކިންގްސް ހެދުމަށް 7903939 ވައިބަރު ކުރައްވާ\nރާއްޖޭގައި އޮތް ހަމައެކަނި ޕެސެންޖާ ސަބްމެރީނަކީ ދުނިޔޭގައި އެންމެ ފުނަށް ޑައިވްކުރާ ސަބްމެރިންތަކުގެ ތެރޭ ހިމެނޭ އަދި އެންމެ ކެޕޭސިޓީ ބޮޑު އެއް ޓޫރިސްޓް ސަބްމެރީނެވެ. ވޭލް ސަބްމެރިން މޯލްޑިވްސްގެ މި ސަބްމެރިންއަކީ އެއްފަހަރާ 50 މީހުންނަށް ދަތުރު ކުރެވޭނެ ގޮތަކަށް ފަރުމާ ކުރެވިފައިވާ ސަބްމެރީނެވެ. މީގެ 20 އަހަރު ކުރިން ހިދުމަތަށް ނިކުތް ވޭލް ސަބްމެރިން މިހާތަނަށް 350،000 މީހުން ހިމެނޭ ގޮތަށް 10،000 ވުރެ ގިނަ ޑައިވް ކޮށްފައިވެއެވެ.\nއުމަރު ނަސީރު ވޭލްސް ސަބްމެރިން\nފަޅެއް ހޯދަން ވޭލް ސަބްމެރިން ދަތުރުކުރީ ލީގަލް ޗެނަލްގައި: އުމަރު


އިތުބާރު ނެތްކަމުގެ މައްސަލަ ހުށައަޅަނީ ކާމިޔާބު ވާނެކަމުގެ އެއްވެސް ސިގްނަލެއް އޮވެގެނެއް ނޫން- ނިހާން - Voice of Meedhoo\nއިތުބާރު ނެތްކަމުގެ މައްސަލަ ހުށައަޅަނީ ކާމިޔާބު ...\nމައްސަލައަކީ މަސީހެއްނޫން – ބަޔަކު އެއުޅެނީ ...\nރައްޔިތުންގެ މަޖިލީހުގެ ރައީސާއި ނާއިބު ރައީސްގެ އިތުބާރު ނެތްކަމުގެ މައްސަލަ އިދިކޮޅު މެމްބަރުން މަޖިލީހަށް ހުށައަޅަނީ ކާމިޔާބު ވާނެކަމުގެ އެއްވެސް ސިގްނަލެއް އޮވެގެން ނޫންކަމަށާއި، އެންމެ ގިނަ ވެގެންވެސް އިދިކޮޅު މެމްބަރުންނަށް ލިބޭނީ 35 މެމްބަރުންގެ ސޮއިކަމަށް މަޖިލީހުގެ މެޖޯރިޓީ ލީޑަރު އަޙްމަދު ނިޙާން ޙުސައިން މަނިކު ވިދާޅުވެއްޖެއެވެ.\nމަޖިލީހުގެ ރައީސާއި ނާއިބު ރައީސްގެ އިތުބާރު ނެތްކަމުގެ މައްސަލަ ހުށަހެޅޭނީ 42 މެމްބަރުންގެ ސޮޔާއިއެކުގައިކަމަށް މަޖިލީހުން އިއްޔެ ވަނީ ފާސްކުރައްވާފައެވެ.\nރައްޔިތުންގެ މަޖިލީހުގެ ރައީސާއި ނާއިބު ރައީސްގެ އިތުބާރު ނެތްކަމުގެ މައްސަލަ ހުށަހެޅޭނީ ސާޅީސް ދެ މެމްބަރުންގެ ސޮޔާއި އެކުގައިކަމަށް މަޖިލީހުން ފާސްކުރުމާ ގުޅިގެން އިދިކޮޅު މެމްބަރުން ވިދާޅުވެފައި ވަނީ އެ މައްސަލަ މަޖިލީހަށް ދެން ވައްދާދީ އެ ޢަދަދަށް (42) މެމްބަރުން ސޮއާއި އެކުގައިކަމަށެވެ.\nއިދިކޮޅު މެމްބަރުންގެ މި ވާހަކަތަކަމަށް ރައްދުދެއްވަމުން ޓީވީއެމްގެ ރާއްޖެ މިއަދު ޕްރޮގްރާމްގައި، މަޖިލީހުގެ މެޖޯރިޓީ ލީޑަރު، އަޙްމަދު ނިހާން ޙުސައިން މަނިކު ވިދާޅުވީ، އިދިކޮޅު މެމްބަރުންގެ ވާހަކަތަކަކީ ބަޔަކަށް ހިތްވަރު ދިނުމުގެ މަޤްޞަދުގައި އެމެމްބަރުން ދައްކާ ވާހަކަތަކެއްކަމަށެވެ. މަޖިލީހުގެ ރައީސާއި ނާއިބު ރައީސްގެ އިތުބާރު ނެތްކަމުގެ މައްސަލަ މަޖިލީހަށް ވެއްދުމަށް އިދިކޮޅު މެމްބަރުންނަށް އެންމެ ގިނަވެގެންވެސް ލިބޭނީ 35 މެމްބަރުންގެ ސޮއިކަމަށް ނިހާން ވިދާޅުވިއެވެ. އިދިކޮޅު މެމްބަރުންގެ މަޤްޞަދަކީ، ލޯކަލް ކައުންސިލް އިންތިޚާބުގައި ޕީޕީއެމް ޕާލިމަންޓްރީ ގްރޫޕްގެ މެމްބަރުން އަތޮޅުތަކަށް ދަތުރުކޮށް، ދާއިރާތަކުގެ ކެނޑިޑޭޓުން ހޮވުމަށް ކުރާ މަސައްކަތްތަކަށް ހުރަސް އެޅުންކަމަށްވެސް ނިހާން ވިދާޅުވި. ސަބަބަކީ އިތުބާރު ނެތްކަމުގެ މައްސަލަ އިރުއިރުކޮޅާ ހުށައެޅުމުން އެ މެމްބަރުންނަށް މާލޭގައި ތިބުމަށް މަޖުބޫރުކުރުވުންކަމަށް އޭނާ ވިދާޅުވިއެވެ.\n“އިދިކޮޅު ފަރާތްތަކުން ބަޔަކު ދިރިއޮތްކަން ދެއްކުމަށްޓަކައިވެސް ތިކަން ކުރާނެ. ތިކަން ކުރެވޭތޯ ވަރަށް މަސައްކަތްވެސް ކުރާނެ އެކަމް އިރާދަކުރެއްވިއްޔާ އެ ކޯލިޝަނަށް ސާޅީސް ދެ މެމްބަރުން ކީއްކުރަންތޯ، ތިރީސް ފަސް މެމްބަރުންނަށްވުރެ މައްޗަކަށް އެއްވެސް ގޮތަކުން ސޮއި ހޯދިދާނެކަމަށް ޤަބޫލެއް ނުކުރަން.” ނިހާން ވިދާޅުވިއެވެ.\nތަކުރާރުކޮށް މި މައްސަލަ މަޖިލީހަށް ހުށައެޅުއްވި ނަމަވެސް މަޖިލީހުގެ ރައިސާއި ނާއިބު ރައީސްގެ އިތުބާރު އޮތްކަން ދަމަހައްޓާނެކަން ފާހަގަކުރައްވަމުން ނިހާން ވދާޅުވީ، ސަރުކާރުގެ މެޖޯރިޓީ ގެއްލުވާލުމުގެ ކުޅަދާނަކަން އިދިކޮޅު މެމްބަރުންނަށް ލިބިފައި ނުވާކަމަށެވެ. ސަރުކާރު ހިނގަމުންދަނީ އެއަށްވުރެ މާހަރުދަނާކޮށްކަމަށް ނިޙާން ވިދާޅުވިއެވެ.\n“ބޭރުގެ މީހުން ހިތްހަމަ ޖެއްސުމަށްޓަކައި ތިމާމެން މިވެނި ޢަދަދެއް ހަމަކޮށްފީމޭ ބުނެ އިތުބާރު ނެތްކަމުގެ މައްސަލަތައް ރިޕީޓް ކުރި ނަމަވެސް އިރާދަކުރެއްވިއްޔާ ދެން އެކަމެއް ނުވާނެ. ސަތޭކަ ފަހަރު އެ މައްސަލަ ވެއްދިޔަސް ކޮންމެގޮތަކުންވެސް އަޅުގަނޑުމެން މަޖިލީހުގެ ރައީސް އާއި ނާއިބު ރައީސްގެ އިތުބާރު އޮތްކަން ދަމަހައްޓާނަން. އެއަށްވުރެ މާ ހަރުދަނާކޮށް ވަރުގަދައަށް މިސަރުކާރުން ހިނގަމުންދަނީ. ރައްޔިތުން ބޭނުންވާ މަސައްކަތައް ހުއްޓުމެއްނެތި ދަނީ މަސައްކަތްކުރަމުން. ރައްޔިތުންގެ ހައްގުގައިވެސް ތަރައްޤީގެ މަޝްރޫޢުތައް ކުރިއަށް ގެންދާނަން” ނިހާން ވިދާޅުވިއެވެ.\nރާއްޖޭގެ ތަރައްޤީއަށް ސަރުކާރުން ކުރައްވަމުންދާ މަޝްރޫޢުތަކަށް ހުރަސްއެޅުމަށް ކުރާ މަސައްކަތްތައް ހުއްޓުވުމަކީ ޤައުމީ ކަމެއްކަމަށާ، ރައްޔިތުންގެ މަޖިލީހުގައި ވަރަށް މުހިންމު ފައިދާހުރި މަސައްކަތްތައް ކުރިއަށް އެބަހުރިކަމަށްވެސް ނިހާން ވިދާޅުވިއެވެ. އަދި މަޖިލިސް ހުއްޓުވާފައި ބޭއްވުމުގެ ފުރުޞަތު އިދިކޮޅު މެމްބަރުންނަށް ނުދެއްވާނެކަމަށްވެސް ނިހާންވަނީ ތަކުރާރުކޮށް ވިދާޅުވެފައެވެ.


Masthuvaa thaketheege bodun dhookuree Yamin ge sarukaarun: Mayor\nމާލޭގެ މޭޔަރު ޝިފާ މުހައްމަދު -- ފޮޓޯ: އަވަސް\n21 ޑިސެންބަރ 20193ކޮމެންޓް\nމަސްތުވާތަކެތީގެ ބޮޑުން ދޫކުރީ ޔާމީންގެ ސަރުކާރުން: މޭޔަރު\nޑްރަގް ވިޔަފާރީގެ ބޮޑުން ހައްޔަރުކޮށްފައި ވަނިކޮށް އެމީހުން ދޫކޮށްލީ ކުރީގެ ރައީސް އަބްދުﷲ ޔާމީންގެ ވެރިކަމުގައި ކަމަށް މާލޭގެ މޭޔަރު ޝިފާ މުހައްމަދު ވިދާޅުވެއްޖެ އެވެ.\nމޭޔަރު ޝިފާ މިހެން ވިދާޅުވީ މާލޭގައި މަސްތުވާތަކެތީގެ ވިޔަފާރި ފުޅާދާއިރާއެއްގައި ހިންގަމުން ގެންދާތީ އާންމުންގެ މީހަކު ކަންބޮޑުވުން ފާޅުކޮށް ކުރެއްވި ޓްވީޓަކަށް ޖަވާބު ދެއްވަމުންނެވެ.\nއާންމު މީހާ ކުރި ޓްވީޓްގައި ބުނެފައިވަނީ މާލޭގައި ޑްރަގުގެ ވިޔަފާރި އޮތް ހާލަތު އެނގުމުން ހައިރާންވާ ކަމަށާއި، އަތޮޅުތަކުގައިވެސް މިވިޔަފާރިތައް ހިންގާތޯ ބަލައި މިކަން ކުރާ މީހުން ހުއްޓުވަން ޖެހޭ ކަމަށެވެ.\nމިޓްވީޓަށް ޖަވާބުދެއްވަމުން ޝިފާ ވިދާޅުވީ ޑްރަގް ވިޔަފާރީގެ ބޮޑުންގެ ގޮތުގައި ބަންދުކުރެވުނު ގިނަ 2013 ވަނަ އަހަރު ވެރިކަމަށް އައި ބަޔަކު ދޫކޮށްލާފައިވާ ކަމަށެވެ. އެކަން އަދި ހަނދާން ނެތޭހާ ދުވަސް ނުވާ ކަމަށްވެސް ޝިފާ ވަނީ ވިދާޅުވެފަ އެވެ.\nމަސްތުވާތަކެތި ބޭނުންކޮށްގެން މާލޭގެ މަގުމަތީގައި ބިއްޖެހިފައި ތިބޭ މީހުންގެ އަދަދު މިހާރު ވަނީ ވަރަށް ބޮޑަށް އިތުރުވެފަ އެވެ. މިކަމާ ގުޅިގެން ކަމާ ގުޅޭ އިދާރާތަކަށް އާންމުންގެ ފާޑު ކިޔުން ވަނީ ވަރަށް ބޮޑަށް އަމާޒުވެފަ އެވެ.\nމަސްތުވާތަކެތީގެ މައްސަލަތައް ބޮޑުވެ ފުލުހުން މިހާރު ވަނީ މިމަހުގެ ތެރޭގައި މާލޭގެ ފަސް ގެއެއް ބަލައި 37 މީހަކު ހައްޔަރުކޮށްފަ އެވެ. އެގޮތުން ބަލައި ފާސްކޮށްފައިވަނީ މ. ލޮނުމިދިލިގެ، މ. ފެޝަންމީޑް، މ. ނަދީއިރުމަތީބައި، ހ. ވެލިރަންގެ އަދި ގ. މެމޮރީވިލާ އެވެ. މި ތަންތަނަކީ މަސްތުވާތަކެތީގެ މައްސަލަތަކުގައި ތަކުރާރުކޮށް ބަލައި ފާސްކުރެވިފައިވާ ތަންތަން ކަމަށްވެސް ފުލުހުން ވަނީ ބުނެފަ އެވެ.\nފެންނުވަރާ ށިފާ މިހާރު ރައީސް ޔާމީން ހުންނެވީ ޖަލުގަ ވެރިކަން ހިންގަންނިކުމެ އުޅެނީ ނާގާބިލް އިބޫ ދެން ކަލޭމެން ބޭނުން ކަމެއް ކުރެވޭނޭ ޔާމީނޭ ބަނޑު ހަންހަންގަނޑޭ ނުކިޔާހުރޭ\nދެން މިސަރުކާރުން 1 އަހަރުވީއިރު ހައްޔަރު ނުކުރީކީއްވެޔޯ ؟؟؟\nމާރުކޭޓު ވެސް ޔާމިނާ ހެދި ދޯ ލަސް ވަނީ


June 22 ge niyalah MIRA ge Counter thakun Khidhumaiy nudhinumah Nimmaifi | Atoll News\nޖޫން 22 ގެ ނިޔަލަށް މީރާގެ ކައުންޓަރުތަކުން ޚިދުމަތްތައް ނުދިނުމަށް ނިންމައިފި\nޝާއިޢުކުރީ: އިބްރާހީމް ރަމީޒް ޖޫން 15, 2021, 16:56\nމޯލްޑިވްސް އިންލެންޑް މަނިޓަރީ އޮތޯރިޓީ (މީރާ) އިން ޖޫން 22 ގެ ނިޔަލަށް މީރާގެ ކައުންޓަރުތަކުން ޚިދުމަތްތައް ނުދިނުމަށް ނިންމައިފި އެވެ.\nއެ އޮތޯރިޓީން ކުރި އިޢުލާނުގައި ބުނެފައިވަނީ މިގޮތަށް ނިންމީ ކޮވިޑް-19 އިން ރައްކާތެރިވުމަށް އަޅާފައިވާ ފިޔަވަޅެެއްގެ ގޮތުން ސަރުކާރުގެ އޮފީސްތައް ބަންދުކުރުމަށް ރައީސުލްޖުމްހޫރިއްޔާ ނިންމަވާފައިވާތީ ކަމަށެވެ.\nމީރާ އިން ބުނީ ކައުންޓަރުތަކުން ޚިދުމަތް ނުދިނަސް އެ އޮތޯރިޓީއަށް ދައްކަންޖެހޭ އެންމެހައި ޓެކުހާއި ފީތައް މީރާ ކަނެކްޓް އަދި ވާރުޕޭ މެދުވެރިކޮށް ދެއްކުމުގެ އިންތިޒާމް ހަމަޖެހިފައިވާ ކަމަށެވެ. އެހެންކަމުން މި ޚިދުމަތްތައް އޮންލައިންކޮށް ހޯދުމަށް މީރާއިން ވަނީ އިލްތިމާސް ކޮށްފަ އެވެ.\nމީގެ އިތުރުން މި މުއްދަތުގެ ތެރޭގައި މީރާއިން ގުޅަން ބޭނުންވާ ފަރާތްތަކުން، ރަސްމީ ދުވަސްތަކުގައި އެ އޮތޯރިޓީގެ ހޮޓްލައިން ނަންބަރު 1415 އަށް ގުޅައިގެންނާއި، ވައިބަރ ނަންބަރު 9821415 އަށް މެސެޖު ކޮށްގެން މައުލޫމާތު ލިބޭނެ ކަމަށް މީރާއިން ބުނެ އެވެ.


Jinsee Aniyaage Massalaiga Hayyarukuri3Meehunah Kuraa Thuhumathu Thafaathu - vNews.mv\nތުއްތު ކުއްޖާއަށް ޖިންސީގޯނާ ކުރި މައްސަލައިގައި ހައްޔަރުކުރި އެންމެނަށް ކުރަނީ އެއްތުހުމަތެއް ނޫން: ފުލުހުން\nސުވައިދާ ޙުސައިން Male' | 18 January 2020, 17:00\nގއ ކަނޑުހުޅުދޫގައި ދެ އަހަރުގެ ތުއްތު ކުއްޖަކަށް ޖިންސީގޯނާކުރި މައްސަލައިގައި ހައްޔަރުކޮށްފައިވާ3މީހުންނަށް ކުރަނީ އެއް ތުހުމަތެއް ނޫން ކަމަށް ފުލުހުން ބުނެފިއެވެ.\nތުއްތު ކުއްޖާއަށް ޖިންސީގޯނާކުރި މައްސަލައިގައި ހައްޔަރު ކޮށްފައިވަނީ އެ ކުއްޖާގެ ބައްޕަގެ އިތުރުން ކާފައާއި މުނިކާފައެވެ.\nމިމައްސަލައިގައި ފުލުހުންނާއި ޖެންޑަރ މިނިސްޓްރީން ގުޅިގެން ބޭއްވި ނޫސްވެރިންގެ ބައްދަލުވުމުގައި ޑެޕިއުޓީ ކޮމިޝަނަރ އޮފް ޕޮލިސް އަބްދުލް މަންނާނު ޔޫސުފް ވިދާޅުވީ ތުއްތު ކުއްޖާއަށް ޖިންސީގޯނާ ކުރި މައްސަލާގައި ހައްޔަރު ކޮށްފައިވާ ތިން މީހުންނަށް ކުރަނީ އެއް ތުހުމަތެއް ނޫން ކަމަށާއި އެ ތިން މީހުންގެ ތެރެއިން ޖިންސީ ގޯނާކުރިކަމުގެ ތުހުމަތު ކުރަނީ ދެމީހުންނަށް ކަމަށެވެ. އަދި ތިންވަނަ މީހާއަށް ކުރަނީ ކުޑަކުއްޖާއަށް އިހްމާލުވުމުގެ ތުހުމަތު ކަމަށެވެ.\nއެންމެނަށް ކުރަނީ އެއްތުހުމަތެއް ނޫން. އޭގެ ތެރެއިން ދެ މީހުންނަށް ކުރަނީ އެ ކުއްޖާއާ މެދު ޖިންސީ އަނިޔާއެއް ހިންގިކަމުގެ ތުހުމަތު. ދެން ހުރި މީހާއަށް މިވަގުތު އަޅުގަނޑުމެން ކުރަނީ އިހްމާލުގެ ތުހުމަތެއް. އެހެންނަމަވެސް މައްސަލަ ތަހްގީގު ކުރުމުން ކުރެވޭ ތުހުމަތުތައް އިތުރު ނުވާނެއޭ ދަންނަވާކަށް ނޭނގެ. މި ދެންނެވީ މިހާތަނަށް ކުރެވޭ ތުހުމަތުގެ މައުލޫމާތު\nމި މައްސަލާގައި މީހުންގެ ކަންބޮޑުވުން ހުރީ 15 ވަނަދުވަހު މައްސަލަ ހުށަހެޅިފައިވާއިރު މީހުން ހައްޔަރުކުރުން ލަސްވުންކަން ފާހަގަކުރައްވާ ޑެޕިއުޓީ ކޮމިޝަނަރ ވިދާޅުވީ ތަހްގީގުގެ މަގުސަދަކީ މީހުން ހައްޔަރުކުރުން އެކަނި ނޫން ކަމަށެވެ. ތަހްގީގުގެ މަގްސަދަކީ އެ މައްސަލަ ކޯޓަށް ސާބިތުވާވަރަށް ހެކި ހޯދުން ކަމަށެވެ. އަދި މީހުން ހައްޔަރު ކުރުމަކީވެސް ތަހްގީގުތެރެއިން ހިމެނޭ ކަމެއް ކަމަށެވެ.\nތަހްގީގުގެ މަގްސަދަކީ މީހާ ހައްޔަރު ކުރުމެއް ނޫން. ތަހްގީގުގެ މަގްސަދަކީ ކޯޓަށް މައްސަލަ ސާބިތުވާވަރަށް ހެކި ހޯދުން. އެމަސައްކަތުގެ ތެރޭގައި ކުރާކަމެއް މީހާ ހައްޔަރު ކުރުމަކީ. އެއީ މުޖްތަމައުއަށް ނުރައްކަލެއް ކުރިމަތިވެދާނެ ހާލަތެއް މެދުވެރިވެދާނެތީ ނޫނީ ގާނޫނު އަސާސީގައި ފާހަގަ ކޮށްފައިވާ ކަންކަމުގެ ތެރެއިން ބަންދުގައި މީހަކު ބަހައްޓަން ޖެހޭ ސަބަބެއް މައްސަލައިގައި އޮތީމަ. އެހެންވީމަ ފުލުހުންގެ ތަޙްގީގުތަކުގައި އަބަދުވެސް އިސްކަންދެނީ އެ މައްސަލައެއްގައި ޝަރީއަތަށް ހެކިހޯދޭނެ ގޮތެއް ބަލައިގެން އެގޮތަކަށް ކުރިޔަށް ގެންދިއުން. އެގޮތުން ފުލުހުންނަށް ލިބިފައި ހުރި ތަޖްރިބާގެ އަލީގައި ތަހްގީގުގެ ހުރިހާ މަރުހަލާއެއް ފުރިހަމަކުރުން.\nޑެޕިއުޓީ ކޮމިޝަނަރ އޮފް ޕޮލިސް އަބްދުލް މަންނާނު އިތުރަށް ވިދާޅުވީ ފުލުހުންގެ ތަހްގީގު ދިގުލައިގެން ދިއުމުގެ މަގްސަދަކީ މައްސަލަތަކުގައި ވަގުތީ ހައްލެއް ހޯދުމުގެ ބަދަލުގައި ދާއިމީ ރަގަޅު ހައްލެއް ހޯދުން ކަމަށެވެ.\nކުޑަކުދިން އިންސާފު ރާއްޖެ މޯލްޑިވްސް ޕޮލިސް ސާވިސް


ކަނޑުގައި އޮޔާދާ ހުސް އޮނަކާއި މި ސަރުކާރުގެ ސިޔާސަތާއި އެއްވެސް ތަފާތެއް ނެތް | Sandhaanu\nކަނޑުގައި އޮޔާދާ ހުސް އޮނަކާއި މި ސަރުކާރުގެ ސިޔާސަތާއި އެއްވެސް ތަފާތެއް ނެތް\nކަނޑުގައި އޮޔާދާ ހުސް އޮނަކާއި މި ސަރުކާރުގެ ސިޔާސަތާ އެއްވެސް ތަފާތެއްނެތްކަމަށް ވިދާޅުވެ، ރައްޔިތުންގެ މަޖިލީހުގެ މާވަށު ދާއިރާގެ މެންބަރު އަދި ކުރީގެ އިކޮނޮމިކް މިނިސްޓަރު މުހައްމަދު ސައީދު މި ސަރުކާރަށް ވަރަށް ބޮޑަށް ފާޑުވިދާޅުވެއްޖެއެވެ.\nއޮޔާދާ އޮނަކާއި މި ސަރުކާރާއި އެއްފަދަ ކުރައްވައި ސައީދުވަނީ ޓްވީޓެއް ކުރައްވާފައެވެ. އެ ޓްވީޓް އޭނާ ކުރެއްވީ އޮންލައިން ނޫހެއްގައި ޖަހާފައިވާ ދެ ހަބަރެއްގެ ސްކްރީން ޝޮޓަކާއެކުއެވެ.\nއޭގެއިން އެއް ހަބަރަކީ ސަރުކާރުގެ ކުންފުނިތަކުގެ އިސްވެރިންގެ މުސާރަ ބޮޑުކުރުމާއި ގުޅިގެން ލިޔެފައިވާ ހަބަރެކެވެ. އަނެއް ހަބަރަކީ ހުޅުލޭގައި ހުންނަ ހުޅުލޭ އައިލެންޑް ހޮޓެލް ( އެޗްއައިއެޗް) އިން ގިނަ އަދަދެއްގެ މުއައްޒަފުންތަކެއް ކަނޑާލުމާއި ގުޅިގެން ލިޔެފައިވާ ހަބަރެކެވެ.\nސަރުކާރު ހިއްސާވާ ކުންފުނިތައް ހިންގުމުގައި އެންމެ އިސް ދައުރެއް އަދާކުރާ މެނޭޖިން ޑިރެކްޓަރު (އެމްޑީ) ންނާއި ޑެޕިއުޓީ މެނޭޖިން ޑިރެކްޓަރު (ޑީއެމްޑީ)ންގެ މުސާރަ ވަނީ ބޮޑުކޮށްފައެވެ. ސަރުކާރު ކުންފުނިތަކުގެ އެންމެ ދަށް ކެޓަގަރީގެ ކުންފުންޏެއްގެ އެމްޑީގެ މިހާރުގެ މުސާރަ އަށް އެވްރެޖުކޮށް 10،000ރުފިޔާ އާއި 15،000 ގެ އިތުރުވުމެއް ވަނީ ގެނެސްފައެވެ.\nއަދި އެޗައައިއެޗްގައި ވަޒީފާ އަދާކުރަމުން ދިޔަ 30 ހަކަށް މުއައްޒަފުން ނޯޕޭ ލީވްގައި ތިއްބާ މިދިޔަ ހަފްތާގައިވަނީ ވަޒީފާއިން ވަކިކޮށްފައެވެ.\nމިކަމަށް ފާޑުކިއުވައި ސައީދު ކުރެއްވި ޓްވީޓްގައި ވިދާޅުވީ ރާއްޖޭގެ އިކޮނޮމީ ގޯސްވެއްޖެ ކަމަށާ، ވެރިންގެ މުސާރަބޮޑުވެ، މުއައްޒަފުންގެ މުސާރަ ދަށްވެއްޖެކަމަށެވެ.\n” ކަނޑުގައި އޮޔާދާ ހުސް އޮނަކާއި ރ. ސޯލިހު ސަރުކާރުގެ ސިޔާސަތާއި އެއްވެސް ތަފާތެއްނެތް. އިކޮނޮމީ ވަނީ ގޯސް، ވެރިންގެ މުސާރަ ވަނީ ބޮޑު، މުއައްޒަފުންގެ މުސާރަވީ 50 އިންސައްތަ ދަށް” ސައީދު ޓްވީޓްގައި ވިދާޅުވިއެވެ.\nއަދި މުސާރަ ކުޑަކުރި ގިނަ ކުންފުނިތަކަށް ދިނީ ޓެކްސް ލުއި ކަމަށްވެސް ސައީދު ވިދާޅުވިއެވެ.


ހައިޕަރތައިރޮއިޑިޒަމް - ވިކިޕީޑިއާ\nހައިޕަރތައިރޮއިޑިޒަމް(އިނގިރޭސި ބަހުން: Hyperthyroidism) އަކީ ތައިރޮއިޑް ގްލޭންޑްގެ މަސައްކަތް ހަލުވިވެ، އާދަޔާ ޚިލާފަށް ތައިރޮކްސިން، އަދި ޓްރައި އަޔޯޑޯ ތައިރޮނީން، އުފައްދައި، ލޭގެ ތެރެއަށް ދޫކުރަން ފެށުމުން ކުރިމަތިވާ ހާލަތެކެވެ.\n2 ފެނިދާނެ އަލާމާތްތައް\n3 ބަލި ދެނެގަތުން\nތައިރޮއިޑް ގްލޭންޑް އިން ތައިރޮއިޑް ހޯރމޯން (ތައިރޮކްސިން، އަދި ޓްރައި އަޔޯޑޯ ތައިރޮނީން،) އުފެއްދުން އިތުރުކުރުވާ ވަރަށް ގިނަ ސަބަބުތައް ހުރެއެވެ. އޭގެތެރެއިން ބައެއް ސަބަބުތައް ތިރިގައި މިވަނީ އެވެ.\nޓޮކްސިކް ތައިރޮއިޑް އެޑިނޯމާ\nޓޮކްސިކް މަލްޓިނޮޑިޔުލަރ ގޮއިޓަރ\nލޭގައި ތައިރޮއިޑް ހޯރމޯން (ތައިރޮކްސިން، އަދި ޓްރައި އަޔޯޑޯ ތައިރޮނީން،)ތައް އިތުރުކުރުވާ އެހެން ސަބަބުތައްވެސް ވެއެވެ.\nތައިރޮއިޑް ގްލޭންޑް ގައި އިންފްލެމޭޝަން އުފެދުން\nބިސްރަވައިގައި ޓެރާޓޯމާ ނުވަތަ ޓިއުމަރ ގެ ވައްތަރެއް އަށަގަތުން\nބައެއް ކަހަލަ ބޭސް: މިސާލަކަށް ހިތުގެ މައްސަލަ ހުންނަ މީހުންނަށް ދޭ ބޭހެއްކަމަށްވާ އެމިއޮޑަރޯން.\nވިހެއުމަށްފަހު ތައިރޮއިޑް ގްލޭންޑްގައި އިންފްލެމޭޝަން އުފެދުން\nބަލި ދެނެގަންނަނީ ހަށިގަނޑު ބަލައި ޗެކް ކޮށްގެންނާއި ލޭގެ ޓެސްޓްތައް ހަދައިގެންނެވެ.\nLast edited on 17 މެއި 2015, at 00:56\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 މެއި 2015، 00:56 ގައެވެ.


އެކުގަ ނިމިގެން ދިޔުން ބޭނުމޭ..(5) | Esfiya - Dhivehi Vaahaka Site\nހަވީރުގެ ވަގުތެވެ. އަހަރެން ޖޯލީގާ ޖައްސާލައިގެން އޮތީ ލުޔޫނާ އާއި ލައިނާ ރީތިވެގެން ނިކުންނަދެނެވެ. ދެކުދިން ގޮވައިގެން ދޮންބެ ދައްތަ އާއެކު ދޮންބެ ދައްތަގެ މަންމަ ގެޔަށް ދާށެވެ. އެހެން އޮއްވާ ނުދަންނަ ނަންބަރަކުން ގުޅައިފިއެވެ. އަހަރެން ފޯން ނެގީ އެއީ ކާކު ތޯ ބެލުމަށެވެ. “ހަލޯ..” “ހަލޯ ރީ.. ޕްލީޒް ފޯން ކަނޑާ ނުލައްޗޭ.. މިއީ މާދު.. އައިމް ވެރީ ސޮ…” އެހެން ބުނުމާ އެކު އަހަރެން ފޯން ކަނޑާލެވުނެވެ. “ޝިޓް.. ތިކުރީ ކީއް..؟ ސޮރީ މާދޫ..” އަހަރެން އަމިއްލަ ނަފްސާ ވާހަކަ ދައްކަމުން ގެންދިޔައީމެވެ. އެންމެ ފަހުން އޭނަ އަހަރެންގެ ނަންބަރުވެސް ހޯދީތާއޭ އަހަރެންގެ ހިތަށް އެރިއެވެ. “ރިއާ.. ހިނގާ ދާން..” ދޮންބެ ދައްތަ އައިސް ބުންޏެވެ. “ދޮންބެ ދައްތާ މާދު ގުޅި.. އޭނަ ނަންބަރ ވެސް ހޯދައިފި..” އަހަރެން އަވަސް އަވަހަށް ބުނީމެވެ. “ހަހަހަ.. ދެން ގުޅާނީ ދޮންބެ އަށް ކަންނޭނގެ.. އެވެސް ވަލީ ހޯދަން…” އަހަރެން ކަންފަތް ދަށުގައި ދޮންބެދައްތަ ބުނެލިއެވެ. ދެންންންން އޭބުނެ އަހަރެން ބާރަށް ހިނގައިގަތީމެވެ. އޭރުވެސް ދޮންބެ ދައްތަ ހެނީ އެވެ. އަހަންނަށް ވެސް އެންމެ ފަހުން ހެވުނެވެ. އޭރުވެސް މާދުގެ ނަންބަރުން އަހަރެންގެ ފޯނަށް ގުޅަމުން ދެއެވެ. އަހަރެން އެންމެ ފަހުން ފޯން ދަބަހަށްލީ އާއިލާ އާއެކު އަހަރެން ހޭދަކުރުމަށް މިއުޅޭ ވަގުތު ކޮޅު ޚަރާބު ނުކުރުމަށެވެ. އެރޭ ގެޔަށް އައިސް އަހަރެން ފޯން ބަލާލީމެވެ. އޭރު ސިޓިންގ ރޫމް ގައި ދޮންބެ އާއި ދޮންބެ ދައްތަގެ އިނެވެ. “ސުބުހާނައްﷲ…..” އަހަންނަށް ބާރަށް ބުނެވުނެވެ. އެންމެން ކިހިނެއްވީތޯ އަހާލިއެވެ. އަހަރެން އަހަރެންގެ އައި ފޯން +6 ދައްކާލީމެވެ. “98 މިސްކޯލް.. 25 މެސެޖް.. މަދެއްނޫން..” ދޮންބެ ބުނެލިއެވެ. އަހަރެން މެސެޖް ތަށް ކިޔަން ފެށީމެވެ. އެ މެސެޖް ތަކުގައި މައާފަށް އެދިފައިވެއެވެ. އަދި ވާހަކަ ދައްކާލަން ބޭނުން ކަމުގަޔާއި ފޯން ނެގުމަށް ބުނެފައި ވެއެވެ. މެސެޖް ތަށް ކިޔާ ނުނިމެނީސް އަނެއްކާ އޭނާ ގުޅައިފިއެވެ. ދޮންބެ ބުނީ ނަގާށެވެ. އެހެންކަމުން އަހަރެން މިފަހަރު ފޯން ނެގީމެވެ. މާދުގެ އަޑު އިވުމުން އަހަރެންގެ ހިތަށް ފިނިކަމެއް ލިބިގެން ދިޔައެވެ. “ހަލޯ..” “ރީ ޕްލީޒް.. ޕްލީޒް.. ފޯން ކަނޑާ ނުލައްޗޭ..” އޭނާ އެހެން ބުނުމުން އަޙަރެން ހމމ ލައްވާލީމެވެ. އަދި ފޯން ހިފައިގެން ބޭރު ޖޯއްޔަށް ނިކުތީމެވެ. އޭރު ދޮންބެ އާއި ދޮންބެ ދައްތަ އޯލް ދަ ބެސްޓް އޭ ވައި އަޑުން ބުނެލިއެވެ.\n“މުހައްމަދު މާހިދު ތިދައްކާ ވާހަކަ އެއް މަރިޔަމް ރިއާ އަޑު އަހާނަން.. ކިޔާބަލަ..” އަހަރެން ބުނެލީމެވެ. އަހަރެން އަބަދުވެސް ކިޔަނީ މާދުއެވެ. ނަމަވެސް މިއަދުގެ ހާލަތާއި ވަގުތު ގެ ގޮތުން އަހަރެން އެހެން ނުކީއެވެ. “ރީ.. އަހަރެން ހަމަ އެހާ ދުރު ކޮށްލީތަ..؟ ކީއްވެ މާހިދު ތި ކީ.. ރީ އަބަދުވެސް ކިޔަނީ މާދު އޭނުން.. ދެން ކީއްވެ މިއަދު..” އެ އަޑުން އަހަރެންގެ ހިތަށް ވަރަށް އަސަރު ކުރިއެވެ. ނަމަވެސް އަޑުން އެކަން ފާޅުނުކެރެވޭތޯ ވަރަށް މަސައްކަތް ކުރަމުން ދިޔައީމެވެ.\n” މާހިދު ހަނދާން އެބުހުރި ތަ އަހަރެންނާ ބްރޭކް އަޕް ވީދުވަސް މަތިން.. އަހަންނަށް އަބަދުވެސް ރީ ލޯބީ ނޫނީ ރީ އޭ ކިޔާފަ ގޮވާ މާހިދު، އެދުވަހު ގޮވީ ރިއާ އޭކިޔާފަ.. ކީއްވެ އަހަރެން އެދުވަހު އެހާ ދުރު ކޮށްލީ..؟ އަހަރެންނާ ރުޅިވީ އަހަރެންގެ ކޮން ކުށެއް އޮވެގެން..؟” މަހީދު އަށް ރިއާގެ އަޑުން ވަރަށް އަސަރު ކުރިއެވެ. ނޭނގޭ ރިހުމެއް އެ އަޑުގައިވިއެވެ. “ރީ ޕްލީޒް.. އަހަންނަށް އެންމެ ޗާންސް އެއްދީ…. ދުވަހަކު ވެސް ނުރޮއްވާނަން.. ޕްލީޒް ރިއާ… އަހަންނަށް އޭރު ނުވިސްނުނީ.. ނަތާޝާ އަކީ ދޮގުވެރި އެއް.. އޭނަ އަހަންނަށް އޮޅުވާލީ…” “އޯ.. ސޯ އޭނަ އޮޅުވާލީމަ އަހަރެން ކައިރި އަށް ދޯ އަންނަނީ… އެހެން ކުއްޖަކު ނުހޯދީ ކީއްވެ؟… އަހަރެން ކަހަލަ ފީފާ ބުރި އެއް ކައިރި އަށް އައިއްޔޯ… މާހިދުގެ ރައްޓެހިން މަލާމާތް ކުރާނެ.. ބުނާނެ އަނެއްކާވެސް ހަމަ އެ ފީފާ ބުރި އޭ އެ ހޯދީ.. ބެޓާރ ޓު ފައިންޑް ސަމްވަން އެލްސް… އަސްލު އެހެންނެއް ނޫން ދޯ ވީކީ.. އަހަރެން ހިކިފަ ހުރީމަ އެހެންވެދޯ…. މާހިދު ކައިރީ އަހަރެން އާދޭސް ކުރީ ކިހާ ވަރަކަށް… އެތަށް މެސެޖެއް ފޮނުވިން.. އެފްބީ އިން އެތަށް ވަރަކަށް މެސެޖް ކުރިން.. އެންމެ ފަހުން އަހަންނާހެދި އުނދަގޫވެގެން އަންފްރެންޑް ކޮށްލީ… އަހަރެން ހަމަ އެހާ ބޮޑު އުނދަގުލަކަށް ދޯ ވީ.. އަހަރެން މާހިދުގެ ފޮޓޯތަކަށް ބަލާފަ ހިތްހަމަ ޖައްސަނީ ކިތަށް ފަހަރުކަން އެނގޭތަ؟ މަާހިދުގެ ފޮޓޯ އަށް ބަލަ ބަލާފަ ޝަކުވާ ކުރެވެނީ ކިތަށް ފަހަރުކަން އެނގޭތަ…؟ އަހަރެން މާހިދުގެ ހަނދާންތަކުގަ އޮވެ ނިދިގެއްލުވާލަނީ ކިތަށް ރޭކަން އެނގޭތަ؟ މާހިދު އަށްޓަކާ އަހަރެން ކަރުނަ އޮއްސީ ކިތަށް ދުވަހުކަން އެނގޭތަ؟ އަބަދުވެސް ހަނދާން ވޭ.. އެންމެ ފަހުން ކީ އެއްޗެހި އަދިވެސް ހިތުގަ އެބުހުރި… އެ ދުވަހު އަހަރެން ރުއި ރުޔުން މާހިދު އަކަށް ނޭނގޭނެ.. އަހަރެން އަމިއްލަ ނަފްސަށް ވުރެ ބޮޑަށް ލޯބިވިން.. އިތުބާރު ކުރިން.. އެ ވައުދު ތަށް މާހިދު ކުރީ ކީއްވެ؟ ކުރިން އަހަންނަކީ އަމިއްލަ ނަފްސަށް އެއްވެސް ވަ..ރަކަށް އިތު….ބާރު ކުރާ މީހެއްނޫން.. އަބަދުވެސް ހިތަށް އަރަނީ ފިރިހެން ކުދިން ލޯބިވާނީ ލޫ..ޅާފަތި ކުދިން ދެކެ.. އޭ.. އެކަމް މާހިދު އަހަރެންގެ ހަޔާތަށް އައުމުން އަހަރެން އެ ހީހުރުމަކީ އަދި މުޅިން ތެދު އެއްޗެއްނޫން ކަމުގައި ނިންމިން.. ނަމަ..ވެސް އަހަރެންނަކީ ކޮން…ކަހަލަ ސި..ފައެ..އްގައި ހުރި ކާ…ކު…ކަން އަންގައި ދިނީވެސް ހަމަ މާހިދު… އަހަރެން އެ..ކަ…މަށް.. ޝު…ކުރުވެ..ރިވަން…” ރުޅިވެރިކަމުން ފެށި ވާހަކަ އެންމެ ފަހުން އަހަންނަށް ފުރިހަމަވެސް ގިސްލުމާ ހެދި ނުކުރެވުނެވެ. އެންމެފަހުން ބަޑިފަޅައިގެން ހިނގައްޖެއެވެ. ޖޯލީގައި އިނދެފައި ރޮމުން ރޮމުން ބިންމައްޗަށް ތިރިވެއްޖެއެވެ. “އައި… ލަވް.. ޔޫ.. ސޯ.. ސޯ.. މަ…ޗް…” އަހަނަށް ގިސްލުމުގެ ތެރެއިން ވައި އަޑުން ބުނެވުނެވެ. އޭރު ރޯ އަޑަށް ދޮންބެ އާއި ދޮންބެ ދައްތަ ނިކުމެގެން އާދެއެވެ. ދޮންބެ އައިގޮތަށް އައިސް ފޯން އަތުލިއެވެ. “ހަލޯ،، ރިއާ… ރިއާ.. ކެން ޔޫ ހިއާރ މީ.. ޕްލީޒް ހުއްޓާލަބާ… އައިމް ސޯ ސޮރީ.. ރީ… ރީ…” ދޮންބެ ކަންފަތުގައި ޖެހި އިރުވެސް މާދު އާދޭސް ކުރަމުން ގެންދިޔައެވެ. “މީ ރިއާ ދޮންބެ ޝާމިލް… ރިއާ ވަރަށް ސަކަރާތް… ފަހުން ގުޅާނަން…” “ޕްލީޒް ރިއާ އަށް ވާނުވާ އަނގައިދޭތި…” އެކޮޅުން މާދު ބުންޏެވެ. ދޮންބެ ދައްތަ އަހަރެން ގޮވައިގެން އެތެރެއަށް ވަނެވެ. އަހަންނަށް އަވަހަށް ނިދުނީ ރުޔުމުގެ ސަބަބުން ވެފައި ހުރި ވަރުބަލިކަމެއްގެ ބޮޑުކަމުންނެވެ.\nދުވަސްތަށް ފާއިތުވަމުންދާވަރަކަށް އަހަރެންވެސް ދިޔައީ މަޑުމަޑުން ރަނގަޅުވަމުންނެވެ. މާދު އަހަރެންނާ ވާހަކަ ދައްކަން ކިތަންމެ ވަރަކަށް ވެސް މަސައްކަތް ކުރެއެވެ. ނަމަވެސް އެ ދުވަހަށް ފަހު އަހަރެން އޭނަގެ ކޯލް އަކަށް ޖަވާބެއް ނުދެމެވެ. ދެން އަހަރެން މަސައްކަތް ފެށީ އަހަރެމެންގެ ޕްލޭން އާއެއްގޮތަށް ކުރިޔަށް ގެންދިޔުމަށެވެ. ގިނަވަގުތު ރަޒީން އާއެކު ހޭދަކުރަން ފެށީމެވެ. މާދަމާ އަކީ އަހަރެމެން ދަތުރު ދާން ހަމަ ޖެހިފައި އޮތް ދުވަހެވެ. ދޮންބެ ދައްތަ ވަނީ ޖައިލަމް އާއި އެގޭ ކުދިންނަށް ވެސް ދައުވަތު ދީފައެވެ. ބޭނުމަކީ މާދު ގެންދިއުމެވެ.\nޖެހިގެން އައި ދުވަހު އަހަންނާއި ދޮންބެ ދައްތަ ފަތިހު ފަތިހާ ތެދުވެ ރެޑީ ވާން ފެށީމެވެ. އަހަރެމެންނަށް ޖެހުނީ ރޮށިފިހެގެން ގެންދާށެވެ. އެކި މީސް މީހުންނަށް އެއްޗެހި ބަހާލީ އެންމެންގެ ހިޔާލުގަ މަތިންނެވެ. ރޮށި ދަމަން ހުއްޓާ އައިސްއަލަމާރި މަތީއޮތް އަހަރެންގެ ފޯނަށް މެސެޖެއް އައި ކަމުގެ ނޮޓިފިކޭޝަން ރިންގް އިވުނެވެ. “މިހާ ފަތިހާ ކާކު؟” ދޮންބެ ދައްތަ ބުނެލިއެވެ. “ނޭނގެ.. ދޮންބެ ދައްތަ ބަލާލަބާ.. ރީ އަތުގަ ހުސް ފުއް….” އަހަރެން އެހެން ބުނުމުން ދޮންބެ ދައްތަ ގޮސް ފޯން ބަލާލިއެވެ. އަދި އަހަރެން ޕާސްވޯޑް ބުނުމުން އެ ޖަހާފައި ހުޅުވާލިއެވެ. “ގުޑް މޯރނިންގ ބޭބީ…” އެއީ ރަޒީންގެ މެސެޖެކެވެ. އިތުރު އެއްޗެއް އެބައިން ކަމަށް ބުނެ ދޮންބެ ދައްތަ ތިރިއަށް ސްކްރޯލް ކޮށްލިއެވެ. “ހެހެހެ.. ބީ އެފް އެއްގެ ރޯލް ކުޅެނީމި. އައިފާ އެވޯޑް ލިބޭނެތަ..؟” ދެތިކި ޕީ އަކާ އެކު ނިންމާލާފައި އިން އެ މެސެޖް ކިޔާލާފައި ދޮންބެ ދައްތަ އާއި އަހަންނަށް ހިނިގަނޑެއް ނުހިފޭއްޓުނެވެ.\nގަޑިން ހެނދުނު 156ހިނގައިފިއެވެ. ރަޒީންގެ ބޮޑުބެ ދޯނި އޮތީ ޖެޓީ އާ ކައިރި ކޮށްފައެވެ. ދަތުރު ދަނީ ރަޒީންގެ އާއިލާ 15 ވަރަކަށް މީހުންނާއި އަހަރެމެން5މީޙުންގެ އިތުރުން މާދު އާއި ޖައިލަމް ގެ ދެމަފިރިންނެވެ. އެގޭ އެހެން ކުދިން ނައީ އެ ކުދިން ކުޑަކޮށް ބަލިވެ އުޅޭތީ ކަމުގައި ޖައިލަމް ބުންޏެވެ. އެންމެން ދޯންޏަށް އަރުވަން ހުރީ ރަޒީން އާއި މާދު އެވެ. އޭރު ޖައިލަމް އާއި ދޮންބެ ގެ އިތުރުން ރަޒީން އާއިލާގެ ދެތިން ކުއްޖަކު ދަތުރު ގެންދާ ސާމާނުތަށް އެރުވުމައިގެން އުޅުނެވެ. އަހަރެން އަރަން ވެގެން ޖެޓީ މައްޗަށް އެރުމާ އެކު ރަޒީން އާއި މާދު ދެމީހުން އެކު އެކީ ކަހަލަ ގޮތަކަށް އަތް ދިއްކޮށްލިއެވެ. އަހަރެން ހުރީ ހިފަން ވީ ކާކު އަތެއްގަތޯ ހިތަށް އަރަ އަރަ އެވެ. ހިތް ބުނަނީ މާދުގެ އަތުގާ ހިފާށެވެ.\nއަހަރެން އަރަން ވެގެން ޖެޓީ މައްޗަށް އެރުމާ އެކު ރަޒީން އާއި މާދު ދެމީހުން އެކު އެކީ ކަހަލަ ގޮތަކަށް އަތް ދިއްކޮށްލިއެވެ. އަހަރެން ހުރީ ހިފަން ވީ ކާކު އަތެއްގަތޯ ހިތަށް އަރަ އަރަ އެވެ. ހިތް ބުނަނީ މާދުގެ އަތުގާ ހިފާށެވެ. ނަމަވެސް ސިކުނޑީގެ އެއްކަނަކުން އަހަރެންނަށް އަހަރެމެންގެ ޕްލޭން މަތިން ހަނދާން ކޮށްދިނެވެ. އަހަރެން ހިތަށް ތަދުވި އެވެ. އަހަރެން ރަޒީން ގެ އަތުގައި ހިފީ ލޮލުން ވެއްޓެން ތައްޔާރުވެފަ އިން ކަރުނަ ތިކި ފޮރުވަން އިސް ޖަހާލަމުންނެވެ. މާދު އާ ދިމާލަށް ވެސް ބަލާލާކަށް އަހަންނަކަށް ނުކެރުނެވެ. އަވަސް އަވަހަށް ދޯންޏަށް އަރާފައި ދިރުނބާ ކޮޅާ ދިމާލަށް ދިޔައީމެވެ. އަދި މަޑު މަޑުން ފަހަތް ބަލާލީމެވެ. އޭރު މާދު އޭނަ އަތް މުއްކަވާލާފައި ލައިގެން ހުރި ސޯޓު ޖީބަށް ލިއެވެ. އަދި އިސް ޖަހާލައިގެން ގޮސް އިންޖީނުގޭ މަތީ އިށީނެވެ. އޭރު ރަޒީން ގެ އާއިލާ މީހުން ހައިރާންވެފައި ބަލަހައްޓައިގެން ތިއްބެވެ.\n306ވި އިރަށް ދޯނި ނައްޓާލިއެވެ. އޭރުވެސް އަހަރެން އިނީ އެކަނިމާ އެކަނި ދިރުނބާ ކޮޅުގައެވެ. އަހަރެން ފަހަތް ބަލާލީ މީހަކު ފަހަތުގައި ހުރި ހެން ހީ ވެގެންނެވެ.ފަހަތް ބެލިއިރު ހުރީ ރަޒީނެވެ. ރަޒީން އައީ ފެންފުޅިއެއް ހިފައިގެންނެވެ. އަހަރެން ތޭންކްސް އޭބުނެ ފެންފުޅީގައި ހިފީމެވެ. އަހަރެން މާދު ކޮބާތޯ އެހީމެވެ. “މާދު ވަރަށް ދެރަ ވެފަ ހުރީ.. އައި ތިންކް އޭނަ ހަމަ މިފަހަރު ސީރިއަސް ކަންނޭނގެ… އެބުހުރި ދޯނި ފަހަތު ކޮޅުގަ އެންމެނާ ފުރަގަސް ދީގެން…” އަހަރެން ފުން ނޭވާ އެއް ލީމެވެ. “ރީ ދެރަ ނުވޭ… އައި ޕްރޮމިސް.. އޭނަ އާ ރީ އާ ގުޅޫވާނަން… ” ރަޒީން ޔަގީން ކަމާ އެކު ބުންޏެވެ. އަހަރެން ހިނިތުން ވެލީމެވެ. ރަޒީން ދުރަށް ޖެހިލީ ފޯން އެއް އައުމުންނެވެ. 15 މިނެޓްގެ ދަތުރަކަށް ފަހު ދަތުރު ދާން ހަމަ ޖެހި ފައި އޮތް ފަޅުރަށަށް ދެވުނެވެ. އަހަރެން އިން ތަނުން ތެދުވެ ފޭބުމަށް ދިޔައީމެވެ. އަދި ދޮންބެ ގެ އެހީ ތެރި ކަމާ އެކު ދޯނިން ފޭބީމެވެ.\nފިރިހެންވެރިން ޓެންޓް ޖަހައިދީ ކެއްކޭނެ ގޮތް ހަދައި ދިނެވެ.އެހެން ކަމުން އަހަރެމެން އަވަސް ވެގަތީ ހެނދުނުގެ ނާސްތަ ހެދުމަށެވެ. އަހަރެމެން ހެނދުނު ނާސްތާ އަށް ކެއީ އެތަނުގައި ހެދި ސޭންޑްވިޗް ގެ އިތުރުން ރަށުން ގެނައި ރޮއްޓާއި މަސްހުނި އަދި ކުޅިމަހެވެ. ކައިގެން އެންމެންވެސް އަރާމު ކޮށްލަން އެ ދޮންވެލި ގަނޑުމަތީ ތިއްބެވެ. އޭރު ކުޑަކުދިންތަށް ބޯޅަ ހިފައިގެން ކުޅެލަ ކުޅެލާ ތިއްބެވެ. ކުއްލިއަކަށް އެންމެން އެއްގަމާއި ދިމާލަށް ބަލާލީ ތެއްޔެއްގައި ތަޅާ އަޑަށޭވެ. އޭރު ރަޒީން ‘ލައިފް ‘ ފެން ހުސްކުރި ފުޅީ އެއް ހިފައިގެން އާދެއެވެ. ފަހަތުން ދޮންބެ ވެސް ތެލީގައި ތަޅަމުން އާދެއެވެ. އެންމެެން ވެސް ހޭން ފެއްޓިއެވެ. ” ދެން ހާދަ ވައި ވެފަ އޭދޯ މި ތިބެނީ މި އެންމެން… ހިނގާބަލަ ލަވަ ބާޒީ ކުޅެން…” މާޒިން މި އައިޑިއާ އެންމެންނަށް ވެސް ވަރަށް ކަމުދިޔަ އެވެ. އެންމެން ވަށްބުރަކަށް އެތުރެލިއެވެ. ރަޒީންގެ މަންމަ މެން އަދި އެ އުމުރެ ދެތިން މީޙުން ތިމަންނަމެން މީ މުސްކުޅީންނޭ ކަލޭމެން ކުދިން ކުޅޭށޭ ބުނެ އެތާ ކައިރީ ބަލަން ތިއްބެވެ. “ސޯ… ރޫލްސް ކިޔައި ދޭނަން އިނގޭ… މި ލައިފް ފެން ފުޅި އެނބުރެމުން ގޮސް ހުއްޓޭ މީހަކު ޖެހޭނީ ލަވަ ކިޔަން… ކިޔަން ޖެހޭނީ އެމީހެއްގެ ހިތަށް އެންމެ ފުރަތަމަ އަންނަ ލަވަ އެއް… އެހާ ގިނަ ވަގުތެއް ނުލިބޭނެ ވިސްނާކަށް… އޯކޭ…” އެންމެން ވެސް ބޯޖަހާލިއެވެ.\nރަޒީން ފުޅީ އަނބުރާލި އެވެ. ފުޅި ގޮސް އެންމެ ފުރަތަމަ ހުއްޓުނީ ދޮންބެ ދައްތަ ކުރިމައްޗަށެވެ. ދޮންބެ ދައްތަ ކީ ވަރަށް ވެސް ރޮމޭންޓިކް ލަވަ އެކެވެ. އެންމެން އޯ އޭ ކިޔައި ހަޅޭ ލަވައިގަތެވެ. ދެން ފުޅީ އެނބުރި ތަނާ ހުއްޓުނީ ރަޒީން ކޮއްކޮ ކުރިމައްޗަށެވެ. އޭނަ ތުމް ހި ހޯ އެ ލަވަ ކީ އިރު ވަރަށް ވެސް ރީއްޗެވެ. ދެން އެނބުރި ފުޅި ގޮސް ހުއްޓުނީ މާދު ކުރިމައްޗަށެވެ. މާދު ކަރުކެހިލާފައި ލަވަ ފެށިއެވެ.\n“ހިތް ދީބަލާށޭ… ޖާން ނިމި ދާނޭ… މަށާ އެހީ ވެދޭތޯ އަހަން… ހމމމ.. އާދޭސް ކުރަން ޔާރާ… އާދޭސް ކުރަން…. ”\n” އެކު ޒިންދަގީގަ ހޯދި އުފާ ލޯތްބާ އައިމި ތޫފާނެއްބީވީ ވޭން ދީފާ..”\n” އާވާނެކަން ޔަގީން ކިޔާ މި ހިޔާލާތުގާ…. ގިސްމަތުގާ ވީ މިގޮތަށް ބޭވަފާ ވީމަ ތާ….”\n” އިންސާފުކޮށްދީ… މަށަށް މާފުކޮށްދީ…. އިތުބާރު ދޭށޭ ބުނަން…”\n“އާވާރަ ވީ އޭ ހިތް މަގޭ ދިވާނާ… ރޭދުވާ ހޭދަވީ އޭ އެކީ ވޭނާ..”\n” ހާލަތު އެކީ ދަނީ ކުރި ގަދަރް ހިޔާލުގާ…. ހިތް މޯޅިވީމަ ދެން ހާލުގާ ޖެހި މިތާ…..”\n” ފަސްދީ ނުދޭތޯ…. އޯގާ ވެދޭތޯ… ދޭތޯ މަށަށް ދޭތޯ ޔާރު އެހީ”\nމާދު އެ ލަވަ ކީ އަހަންނާ ދިމާލަށް ބަލަ ހައްޓައިގެން އިނދެގެން ނެވެ. އަހަންނަށް އިސް ޖަހާލަން މަޖުބޫރުވީ އެތޫނު ނަޒަރުން ސަލާމަތް ވާނޭ އެހެން ގޮތެއްނެތީމައެވެ.”ވާއޮ… ސަޅި ލަވައެއް އިނގޭ… ސޯ ދެން ކާކުބާ؟” ރަޒީން އަށް އަހަރެންގެ ހާލަތު ވިސްނުނީ ކަންނޭނގެއެވެ. އަވަހަށް ފުޅި އަނބުރާލިއެވެ. ފުޅި ހުއްޓުނީ އަހަންނަށެވެ. އަހަރެން ހިތަށް އެންމެ ފުރަތަމަ ވެސް އައި ލަވަ ކިޔަން ފެށީމެވެ.\n“ޕާސް އާ އޭ… ދޫރިޔާން ޕިރް ބި ކަމް ނާހުއީ…. އެކް އަދޫރީ…. ސީ ހަމާރީ ކަހާނީ ރަހީ.. އާސްމާ ކޯ ޒަމީން.. ޔޭ ޒަރޫރީ ނެހީ.. ޖާމިލޭ… ޖާމިލޭ.. އިޝްޤް ސައްޗާވަހީ ޖިސްކޮ މިލްތީނެހީ މަންޒިލޭ.. މަންޒިލޭ…”\n“ރަންގް ތޭ ނޫރުތާ…. ޖަބް ގަރީބް ތޫތާ… އެކް ޖަންނަތު ސަތާ.. ޔޭ ޖަހާން… ވަގްތް ކީ ރޭތު ޕޭ… ކުޗްމެރޭ ނާމްސާ… ލިކް ކެ ޗޯޅޫން ގަޔާ ތޫ ކަހާ.. ހަމާރީ އަދޫރީ ކަހާނީ… ހަމާރީ އަދޫރީ ކަހާނީ….”\nމިހިސާބަށް ކިޔުމަށް ފަހު އަހަރެން ތެދުވެ ދާން ހިނގައިގަތީމެވެ. އެވަގުތު އަހަރެންގެ ކަންފަތުގައި ޖެހުނީ މާދުގެ އަޑެވެ.\nhey guys heres the5th part hope u all will like this part too.. plx leavafeedbak.. n plx tell if theres any mistake.. enjoyy!! 😉 😉\nthnk u.. 😀\nWow soo nyc\nthnk u maashy 😀\nWooow….vvv nice mi part…asluvx dhw nukkoh mi zamaanuga v myhun balaa ne myhaa hunna sifa yah….bt hama ekani sifayah baligen..evvez faidha eh nuvaane dhw…plxx nxt part avax kodhyba dear.. iru kolhakaa site ah vadhevey mi vaahaka kiyaa hithun…nukko ge stry haadha salhi ey..keep it up dear\nawww.. thnk u so much… ya dw niz.. ehn vs ulhey ebbai myhun.. hehhe nxt part hama tmrw ingey.. keep waitin.. n thnk u fr the cmnt… 🙂 😀 😀 😀\nWow wow wow wow wow wow♥♥♥♥♥♥♥ vrh vrh vrh vrh vrh reethiiiii….. 🙂 🙂 🙂 nukko u r the best….. keep it up 😀 😀 😀 waiting for the next part 🙂 😀 😉\naww.. thnk u mal.. thnks fr the swyt cmnt.. hehe 😀 😀\nNice pic ?? v faahaga kohlevey knme part akah vx new pic eh use kuraakan nd v reethi pics takeh thi use kurany…. Hama ehnme pic eh varah vaahaka vx reethi❤❤❤ Nd inthizaaru mi kurany next part ah v bodah…???\naww.. thnk u…. hehe.. … thnks fr the lwbi lwbi cmnt.. nukko ah pix nagan hlp vedhenee thuths.. 😉 thnks to heralot n lot.. n keep waitin hehe hama tmrw in shaa allah aneh bai..\nWowwwwwww nukko…vrh vrh vrh salhi mI prt..I jst luvd it……maadhu hama serius ee thr ry dhahthi ah this tym??ry dhahthi maa ginain roany nw..ina vx dhera vejje..ekm ry dhahthi haadha nyc lava ekey dhweky..woww..hehehe….nxt prt avahah up kohdhehchey…tc.miss u\nthnk u ina… hingaa dw balamaa maadhu serious tho.. hehhe aan maadhu dhera kuraniyyey ina ge ry dhathi hehehe… yup maadhan aneh part.. 🙂 😀 😀\nwoww nukko vrh habbu ingeyy .. next part awahah up kohdhehchey .. mi xamaanuga ulhey gina boy inge wahtharueee sifa yah belun .. alhe hadi kuhje vehjaa loabi libeykah nujehetha .. ?\ndw afu… ekm aee baeh boys dw.. 😉 hehhehe…liben jeheyne dw… ekm emyhunge visnun hunna goii dw aee… hehe anyways thnks fr the lwbi lwbi cmnt.. n yes tmrw hama nxt part keep waitin n thnks once again 😉 :D:D\nWow it’s really so nice\nHey nukko..mi haadha riithi vaahaka ekey….whn nxt prt? Gd luck\nthnk u twnkl… tmrw inge.. thnksalot n keep readin.. 😀 😀\nWowwww…nukkko…maadhu n ry haadha salhi ey dhw lava kian…hehehe v habeys mi part vx…when next part.keep it up igeyy\nHehehe misss u nukko\nthnks maluu…edhemyhun aee dhe lava kiyuntherinney 😛 😛 hehehe thnks n miss u mre.. tvgc\nNukko v rythi vaahaka n next part avahah up kohdhehchey igey… N keep it up???????????\nthnks thukko…. labba tmrw ingey hehe 😀 😀 thnk yew\naachaaa… ths sngs salhi ingeyy.. n mi prt ga ebain new chrctr eh lava kiyaa prt ga.. 😛 hehehehe i luv tht name ingeyyy 😉 😉 n mi stry n the pic is suprb hahbu luvly hehehe… tc miss u 😉 waitin fr the nxt prt..\nHaha… Thnks sissy.. awww… Hahaha happy to know that you liked it… nxt part hopefully tmrw… miss u mre n tvgc 🙂 🙂 😀\nHeyy….it’s really v v nyc…keep it up…rangalhah maadhu thalhuvaalaafa bahattaanyy….majaa vaane eyrun….gud lukk…?????\nHeyy… hehehe thnk yeww….. haha dw thalhuvaalan v hama.. hehe once again thnks nicky nkeep readin 😀\nލޯބި ހަމަ އެންމެ ލޯބީ ކަރުނައިގެ ތެރޭގައި… (ފަހުބައި)\nލޯބި April 20, 2015


ޗައިނާގެ އިދިކޮޅު ހަތަރު ގައުމުން އިއްތިހާދުވާން ނިންމައިފި - Hali News\nޗައިނާގެ އިދިކޮޅު ހަތަރު ގައުމުން އިއްތިހާދުވާން ނިންމައިފި\nއެމެރިކާއިން އިސްވެ އޮވެގެން ޓޯކިޔޯގައި ބާއްވާފައިވާ ޗައިނާއާ ދެކޮޅު ހަތަރު ގައުމުގެ އިއްތިހާދަށް ރަސްމީ ސިފައެއް ގެންނަން އެމެރިކާއިން ބޭނުން ވެއެވެ. މުހައްލިލުން ދެކޭ ގޮތުގައި ޗައިނާއިން މާ ހަރުކަށި ގޮތްތަކެއް ގެންގުޅުމުން އާދަވެގެން ޗައިނާއާ އެކު ގާތް ގުޅުމެއް ގެންގުޅުނު އަވަށްޓެރިން ވަނީ މާ ބޮޑަށްވެސް އެމެރިކާއާ ގާތް ކޮށްދީފައެވެ.\nކިޔާލަން: ޝީ ޖިންޕިންގ ގެ މަގްބޫލުކަން ވަރަށް ދަށުގައި\nއަންގާރަ ދުވަހު ޓޯކިޔޯގައި ބާއްވާފައިވާ ބައްދަލުވުމުގައި އެމެރިކާގެ ޚާރިޖނީ ވަޒިރު މައިކް ޕޮމްޕިއޯ ވިދާޅުވީ ޗައިނާގެ ކޮމިއުނިސްޓް ޕާޓީގެ ފޭރުމާއި ކޮރަޕްޝަނާ ދެކޮޅަށް އާ ދެކޮޅަށް ނިކުންނަން ވާނެ ކަމަށެވެ.\nމި ހަތަރު ގައުމު ލައިގެން ނޭޓޯފަދަ ސަލާމަތީ އިއްތިހާދެއް ހެދުމަށްވެސް ޕޮމްޕިއޯ ހުށަހެޅުއްވިއެވެ.\nބެއިޖިންގއިން މި ވާހަކަތަކަށް އަދި ރައްދެއް ދީފައެއް ނުވެއެވެ، ނަމަވެސް ޓޯކިޔޯގައި ޗައިނާ އެމްބަސީން ނެރުނު ބަޔާންގައި ބުނެފައިވަނީ އިއްތިހާދު ހެއްޖަސް އެހެން މީހުންގެ މަސްލަހަތަށް ނުރައްކާ ކޮށްގެން ނުވާނެ ކަމަށެވެ.\nމި ބަޔާނުގައި އެމެރިކާގެ ވިސްނުމަކީ ފިނި ހަނގުރާމައިގެ ވިސްނުމެއް ކަމަށް ސިފަކޮށް، ފިނިހަނގުރާމައިގެ ވިސްނުން ބަދަލު ކުރުމަށް ގޮވާލާ ފައި ވެއެވެ.\nމުހައްލިލުން ބުނެފައިވާ ގޮތުގައި މި ހަތަރު ގައުމުގެ އިއްތިހާދު ނޭޓޯފަދަ އިއްތިހާދަކަށް ނުވާނެ އެވެ. ނަމަވެސް މިހުރިހައި ކަމެއް ވެގެން ދިޔައީ ބެއިޖިންގ އިން ގެންގުޅުނު ސިޔާސަތެއްގެ ނަތީޖާއަކުން ކަން ޗައިނާއިން ދަންނަން ޖެހޭނެ ކަމަށެވެ.\n2017 އިން ފެށިގެން މި ހަތަރު ގައުމުން ކޮނޑާ ކޮނޑު ޖައްސަން ފަށައިފިއެވެ. އަދި އަހަރަކު ދެ ފަހަރު ބައްދަލުކުރަމުން ގޮސް މި ހަތަރު ގައުމަށް ސީރިއަސްކޮށް އިށީނދެ ލައިގެން ވާހަކަ ދައްކަން މެދުވެރިވީ ކޮރޯނާގެ ނިވަލުގައި ޗައިނާއިން އެއްގަމާއި ވަޔާއި ކަނޑުގައި މުލައްނދަނޑީގެ ބާރުދައްކަން ފެށުމާ ގުޅިގެންނެވެ.\nކިޔާލަން: އެމެރިކާގެ މަގްބޫލުކަން އިތުރުވެ ޗައިނާ ވެއްޓެނީ\nމިގޮތަށް މޮޅު ވާހަކަ ދެއްކިއަސް މި ނޭޓޯއަކަށް ނުވާނެއެވެ. ނަމަވެސް މިވާހަކައިގައި ޖަޕާނާއި އިންޑިއާއަށް ފޯރިއާލާވާ ކަންތައްތަކެއް ހުންނާނެކަން ކަށަވަރެވެ.\nއެމެރިކާއިން ބާރު އަޅަމުން ދަނީ ޑިމޮކްރެސީއަށް ގަޔާވާ ގައުމުތަކަށް ހިތްވަރުދީ ޗައިނާގެ އެއް ޕާޓީގެ ވެރިކަމަށް ގަޔާވުމުން ގައުމުތައް ދުރުކުރުމަށެވެ.\nކިޔާލަން: އިންފްރާސްޓްރަކްޗަރ ގައި ޗައިނާއާ ވާދަކުރުމަށް އެމެރިކާއާއި ތައިވާން ގުޅިގެން\nކިޔާލަން: ކެނެޑާއިން ޗައިނާ އާ ދެކޮޅަށް ހަރުކަށި ސިޔާސަތެއް\nމިހަތަރު ގައުމުގެ ފޮރިން މިނިސްޓަރުން އެއްބަސްވީ، ކަނޑުގެ ސަލާމަތާއި ސައިބަރ ސެކިއުރިޓީއާއި ފެންވަރު މަތީ އިންފްރާސްޓްރަކްޗަރ ހެދުމަށާއި ދޭތެރޭ ދޭން ބައްދަލުކޮށް ސައްލާ ކުރުމަށެވެ.\nމިއީ އިންޑޯ ޕެސިފިކް ޕޮލިސީއެއް އެކުލާވާލާ ހަތަރު ގައުމެވެ. މިމީހުންނާ ދުރުން އައިސް ފްރާންސާއި ޖަރމަނީ އަދި ޔޫކޭ ބައިވެރިވާނެ ކަމުގެ އިޝާރާތެއް އެގައުމުތަކުން ވަނީ ދީފައެވެ.\nއިތުރު ލިޔުންތައް އިންޑިއާ އިންޑިއާ-ޗައިނާ ކޯޅުން އެމެރިކާ ޗައިނާ


Samaaluvey, miadhu ves Raajjeyge bodu bayakah moosun goas!\nނައިފަރުގެ ގެޔަކަށް ފެން ވަނުމުން އެމްއެންޑީއެފުން އެހީވަނީ-- ފޮޓޯ: އެމްއެންޑީއެފް\nސަމާލުވޭ، މިއަދު ވެސް ރާއްޖޭގެ ބޮޑު ބަޔަކަށް މޫސުން ގޯސް!\nރާއްޖޭގެ ބޮޑު ބަޔަކަށް މިއަދު ވެސް މޫސުން ގޯސްވާނެ ކަމަށާއި، ބޯކޮށް ވާރޭވެހި، ވައިގަދަވުމާއެކު ކަނޑުތައް ވެސް ގަދަވާނެ ކަމަށް މޫސުމާ ބެހޭ ގައުމީ އިދާރާ (މެޓް އޮފީސް) އިން ބުނެފި އެވެ.\nމެޓް އޮފީސް އިން ވަނީ ބ. އަތޮޅުން ވ. އަތޮޅަށް ޔެލޯ އެލާޓް ވެސް ނެރިފަ އެވެ. އެ ސަރަހައްދުތަކުގައި ބޯކޮށް ވާރޭ ވެހުމާއެކު ގުގުރުން އެކަށީގެންވާ ކަމަށް މެޓް އޮފީހުން ބުނެ އެވެ. ވިލާގަނޑުގައި ގަޑިއަކު 55 މޭލު ބާރު މިނުގައި ވައި ޖެހޭނެ ކަމަށް ވަނީ ލަފާކޮށްފަ އެވެ. އެ އެލާޓް ނެރިފައި ވަނީ މިއަދު ހެނދުނު 08:45 އިން މެންދުރު 12:00 އަށެވެ.\nއޭގެ އިތުރުން ރޭ ދަންވަރު ހއ. އަތޮޅުން ތ. އަތޮޅަށް ނެރުނު ވައިޓް އެލާޓްގެ ވަގުތު ވެސް އިތުރުކޮށްފަ އެވެ. އެގޮތުން މިއަދު މެންދުރު 01:40 އާ ހަމައަށް އެ ސަރަހައްދުތަކަށް މޫސުން ގޯސްވާނެ ކަމަށް ލަފާ ކުރެވެ އެވެ.\nހއ. އިން ތ. އަތޮޅަށް ވެސް ބޯކޮށް ވާރޭ ވެހި ގުގުރާނެ ކަމަށް ބެލެވޭއިރު، ވިލާގަނޑުގައި ގަޑިއަކުން 50 މޭލު ބާރު މިނުގައި ވައި ޖެހުން އެކަށީގެންވާ ކަމަށް މެޓް އޮފީހުން ބުނެ އެވެ.\nމެޓް އޮފީހުން ބުނީ ރާއްޖެ އަށް މޫސުން ގޯސްވެފައި ވަނީ ހުޅަނގު މޫސުމުގެ ބާރު ގަދަވުމުން ސަބަބުން ކަމަށެވެ. ފުލުހުންނާއި ސިފައިން އަދި ނޭޝަނަލް ޑިޒާސްޓަ މެނޭޖްމަންޓް ސެންޓަރުން ވަނީ މޫސުމަށް ސަމާލުކަން ދިނުމަށް އިލްތިމާސްކޮށްފަ އެވެ.


SunOnline: Column: Bainal'aqvaamee aailaa aai Democracy ge avaamendhuru\nބައިނަލްއަގުވާމީ އާއިލާ އާއި ޑިމޮކްރަސީގެ އަވާމެންދުރު\nއަޙުމަދު މާޖިދު 12 Jun 2021, 10:29\nއައްޑޫގައި އިންޑިއާ އިން ގާއިމް ކުރަމުންދާ ޕޮލިސް އެކަޑަމީގެ މަސައްކަތް -- ސަން ފޮޓޯ/ ފަޔާޒު މޫސާ\nއެންމެ ފުރަތަމަ ވާހަކަ ވާހަކަ އަކީ ބައިނަލްއަގުވާމީ އާއިލާގެ ވާހަކައެވެ.\nބައިނަލްއަގުވާމީ އާއިލާއެއް ނޯވެއެވެ. އޮންނަނީ ބައިނަލްއަގުވާމީ މުޖުތަމައެކެވެ. ގައުމުތަކުގެ މުޖުތަމައެކެވެ. އާއިލާއެއްގައި ނަމަ، އެކަކު އަނެކަކު ދެކެ ލޯބި ވާނެއެވެ. އެކަކު އަނެކަކާ އަޅައިލާނެއެވެ. އެކަކު އަނެކެއްގެ މަސްލަހަތަށް ވިސްނާނެއެވެ. އެކަކު އަނެކެއްގެ ފައިދާއަށް ބަލާނެއެވެ. ހަގީގީ އާއިލާއެއްގައި އެކަކު އަނެކަކަށް ޓަކައި ގުރުބާން ވެސް ވާނެއެވެ. ނަމަވެސް ބައިނަލްއަގުވާމީ މުޖުތަމައުގައި އާއްމު އުސޫލެއްގެ ގޮތުން ކަން ހިނގަނީ މިހެންނެއް ނޫނެވެ. ތާރީޚުގެ އެއްވެސް ދައުރެއްގައި، ބައިނަލްއަގުވާމީ މުޖުތަމައުގައި އާއިލާއެއްގެ އެކުވެރިކަމާއި ގުޅުންތެރިކަމާއި ލޯތްބެއް ނޯވެއެވެ. ބައިނަލްއަގުވާމީ މުޖުތަމައުގެ އާއްމު އާދަޔަކީ، ބޮޑު މަހުގެ ޝިކާރައަށް ކުޑަ މަސް ވުމެވެ. ޖަންގަލީގައި ބޮޑެތި ޖަނަވާރާއި ކުދި ޖަނަވާރުތަކުގެ ގުޅުން އޮންނަ ގޮތެވެ. އަންބަރާތޫރީ ދައުލަތްތަކާއި ބޮޑެތި ބާރުތަކުގެ އިސްތިއުމާރީ އަދި ސާމުރާޖީ ނުފޫޒާއި ބާރުގެ ދަށުގައި، ކުދި ގައުމުތަކާއި ބާރު ދެރަ ގައުމުތައް ހަފުސް ކޮށްލުމުގެ ގޮތެވެ. އެންމެހައި އިންސާނުންނަކީ އާދަމުގެ ދަރީން ކަމަށް ވުމާ އެކު، މިއީ ކަން އޮންނާން ޖެހޭ ގޮތެއް ނޫނެވެ. އެކަމަކު، މިއީ އަމަލީ މައިދާނުގައި ކަން އޮންނަ ގޮތެވެ. ދުނިޔޭގެ ގައުމުތަކަކީ "ބައިނަލްއަގުވާމީ އާއިލާއެއް" ނަމަ ކިތަންމެހައި ވެސް ރަނގަޅެވެ. އެކަމަކު، މިއީ ހަގީގަތުގެ ދުނިޔެ އޮތް ގޮތެއް ނޫނެވެ.\nބައިނަލްއަގުވާމީ ގުޅުންތަކާއި ބައިނަލްއަގުވާމީ މުޖުތަމައުގެ "އެކުވެރިކަމުގެ" ހަގީގަތްތައް އޮންނަ ގޮތާ މެދު ބުނެވޭ ބަހެއް އޮވެއެވެ. އެއީ، ބައިނަލްއަގުވާމީ ގުޅުންތަކުގައި "ފްރީ ލަންޗް" ނޯވެޔޭ މިއެވެ. މާނަ އަކީ، އެއްވެސް ގައުމަކުން އެހެން ގައުމަކަށް ކަންކަން ކޮށްދެނީ ހިލޭ ނޫން ކަމާއި، ކޮށްދޭ ކޮންމެ ކަމެއްގެ ފަހަތުގައި ފޮރުވިފައި ވާ އަމިއްލަ އެދުންތަކެއް އޮންނަ ކަމެވެ. ޚާއްސަކޮށް، ބޮޑެތި، ބާރުގަދަ، ނުވަތަ މުއްސަނދި ގައުމުތަކުން ކުދި ގައުމުތަކަށް ކޮށްދޭ ކަންކަމާއި ވެދޭ އެހީތަކުގެ ފަހަތުގައި މުޅީންހެން ފޮރުވިފައި އޮންނަނީ އިސްތިއުމާރީ ނުވަތަ ސާމުރާޖީ އެދުންވެރިކަމެވެ. އާދެ، "ކޮލޯނިއަލް" ނުވަތަ "އިމްޕީރިއަލް" ރޭވުންތަކާއި ލަނޑުދަނޑިތަކެވެ.\nމިއީ ކަމުގެ ހަގީގަތް އޮތް ގޮތް ކަމަށް ވީ އިރު، އަޅުގަނޑުމެން ކަހަލަ ކުދި، ބާރެއް ނެތް، އަދި މުއްސަނދިކަމާއި ފައިސާގެ ގާބިލިއްޔަތެއް ނެތް ގައުމުތައް ކަން ކުރާން ވީ ގޮތަކީ ކޮބައިތޯއެވެ؟ ބައިނަލްއަގުވާމީ މުޖުތަމައާ އެކަހެރި ވެގަންނާން ވީތޯއެވެ؟ ގައުމުތަކާ އެކުވެރިކަމާއި ރަހުމަތްތެރިކަމުގެ ސިޔާސަތު ނުގެންގުޅޭން ވީތޯއެވެ؟ ނޫނެކެވެ! އެއްގޮތަކަށް ވެސް އެހެންނެއް ނޫނެވެ. އަޅުގަނޑުމެންގެ މިނިވަންކަމާއި އިސްތިގުލާލާއި ސިޔާދަތަށް ގޮން ޖެހުމުގެ އަމަލެއް ނުހިންގާ، އަދި އެ ގައުމަކާ އެކު ގާތް ގުޅުންތަކެއް ބޭއްވުން އަޅުގަނޑުމެން ގަބޫލު ކުރާ އިންސާނީވަންތަކަމުގެ ހަމަތަކާއި އަދުލުއިންސާފުގެ އުސޫލުތައް މަނާ ނުކުރާ ކޮންމެ ގައުމަކާ އެކު ވެސް، އަޅުގަނޑުމެން ވާނީ ތަހުޒީބީ ގޮތުގައި އެކުވެރިކަން ބާއްވާށެވެ. އިސް ވެ ދެންނެވުނު ހަގީގަތްތަކުގެ މައްޗަށް ބުރަ ވެ އަޅުގަނޑުމެން ކުރާން ޖެހޭ ކަމަކީ، އެކަނި ދުނިޔެއަކަށް އެކަހެރި ވެގަތުމެއް ނޫނެވެ. ކުރާން ވީ ކަމަކީ، ގައުމުތަކާ އެކު އެކުވެރިކަމާއި ރަހުމަތްތެރިކަން ހެޔޮ ގޮތުގައި ބޭއްވުމާ އެކު، ބައިނަލްއަގުވާމީ މުޖުތަމައާއި ދުނިޔޭގެ ކަންކަން ހިނގާ ގޮތާ މެދު ފިސާރި ހެއިލައި ތިބުމެވެ. އަމިއްލަ ގައުމާއި ގައުމުގެ މިނިވަންކަމާއި ޝަޚްސިއްޔަތާ މެދު އަބަދުމެ ލޯ ހުޅުވައިގެން ތިބުމެވެ. ބައިނަލްއަގުވާމީ "އާއިލާ" އޭ، ބައިނަލްއަގުވާމީ "ލޯބިވެރިކަމޭ" ކިޔައިގެން މީހުން ދައްކާހައި ވާހަކަތަކެއްގެ އަވައިގައި ނުޖެހުމެވެ. ކޮންމެ "އެހީ" އަކާ މެދު ފުންކޮށް ވިސްނުމެވެ. "ވިދާހާ އެއްޗަކީ ރަނެއް ނޫނޭ" ބުނެވޭ ދިވެހި ހަރުބަހުގައި އެކުލަވާ ހިކުމަތުގެ ފިލާވަޅު ހިނދުކޮޅަކަށް ވެސް ހަނދާން ނައްތައިނުލުމެވެ. އަބަދު ވެސް ސަމާލުކަމުގައި ތިބުމެވެ. ކަނޑެއްގައި ދަތުރު ކޮށްފައި ދާ ނަވެއްގެ އަހުލުވެރީން، އެ ނަވުގެ ދެ މަޑޫ ދޭތެރެއިން ނުވަތަ މަޑުލަކުން ތަނެއް ހަލާކު ވެގެން ނަވަށް ފެން ވަންނާން ފަށައިފާނޭ ކަމަށް ދުވާލާއި ރެއިގަނޑު ސަމާލު ވެގެން ތިބޭ ފަދައިންނެވެ. އެހެން ނޫނިއްޔާ، އަޅުގަނޑުމެންނަށް ޖެހޭނޭ ދަތުރަކީ ބޮޑު ބާޒާއި ބުޅަލުގެ ވާހަކައިގައި، ބޮޑު ބާޒަށް ޖެހުނު ދަތުރެވެ. ދުރަށް ވިސްނައި ފިކުރު ކުރުމެއް ނެތި، ތިމާގެ ގެއަށް އައިސް ހަދިޔާތައް ދީ ތައުރީފާއި އެކުވެރިކަމުގެ ވާހަކަ ދައްކައިގަންނަ ކޮންމެ މީހަކަށް އިތުބާރު ކޮށްގެން ގެއަށް ވެއްދުމުގެ ނަތީޖާއެއްގެ ގޮތުން ޖެހޭ ނިކަމެތި ހާލެވެ.\n"ބައިނަލްއަގުވާމީ އާއިލާ" އެއްގެ ވާހަކަ މި ފަހަރު ދެއްކެވި ބެއިފުޅަކީ ދިވެހިރާއްޖޭގެ ރައްޔިތުންގެ މަޖިލިހުގެ ރައީސްކަމުގެ މަގާމުގައި މި ވަގުތު ޑީ ފެކްޓޯކޮށް ހުންނެވި އަލްފާޟިލް މުޙައްމަދު ނަޝީދެވެ. އޭނާ ވިދާޅުވާ ގޮތުން، އަލިފުދާލު ޖަމްޢިއްޔާގެ ރިޔާސަތުގެ މަގާމަށް ދިވެހިރާއްޖޭގެ ޚާރިޖީ ވަޒީރު ޢަބްދުﷲ ޝާހިދު އިންތިޚާބު ވެފައި ވަނީ، "ބައިނަލްއަގުވާމީ އާއިލާއިން" ރާއްޖެ ބަލައިގެންފައި އޮތުމުގެ ނަތީޖާއެއްގެ ގޮތުންނެވެ.\nދިވެހި ދައުލަތުގެ ސިޔާސަތުތައް ގައުމުގެ މިނިވަންކަމާއި އިސްތިގުލާލާއި ސިޔާދަތު ރައްކައުތެރި ކުރުމުގެ މައްޗަށް ބިނާ ކުރެވިފައި އޮތް ނަމަ، "ބައިނަލްއަގުވާމީ އާއިލާ" އެވެ ކިޔައިގެން އަޅުގަނޑުމެން ވާހަކަ ދެއްކުމަކީ އަޅުގަނޑުމެން ބައިނަލްއަގުވާމީ މުޖުތަމައާ މެދު ކުރާ އުއްމީދު ދައްކައިދޭ، ހެޔޮ އިބާރާތެއް ކަމަށް ބެލެވިދާނެއެވެ. އަޅުގަނޑުމެންގެ ވެރިކަމުގެ ފަރާތުން، ދުނިޔޭގައި ބާރާއި މަނަސް ފެތުރުމަށް ބޮޑެތި ގައުމުތަކުން ކުޅޭ ކުޅިގަނޑުތަކުގެ ތެރެޔަށް ނުވަދެ، ޚާރިޖީ ސިޔާސަތުގައި މިނިވަން އަދި މުސްތަގިއްލު ދައުލަތެއްގެ ގޮތުގައި އޮތް ނަމަ، މިފަދަ އިބާރާތްތަކުން ވާހަކަ ދެއްކުމަކީ އަޅުގަނޑުމެންގެ ހެޔޮ އިރާދާ އާއި ހެޔޮ ނިޔަތާއި ހެޔޮ އުއްމީދުތަކުގެ ރަމްޒަކަށް ވީހެވެ.\nއެހެން ނަމަވެސް، ދިވެހި ސަރުކާރާއި ރައްޔިތުންގެ މަޖިލިހުގެ "ސުޕަރމެޖޯރިޓޭރިއަން" އާރާއި ބާރުގެ ބޭނުން ކޮށްގެން، ދިވެހިރާއްޖޭގެ ރައްޔިތުންގެ ޝުއޫރުތަކާއި، އިދިކޮޅު ސިޔާސީ ރައުޔުތަކާއި، އަދި ޚުދު ގައުމުގެ ގާނޫނުއަސާސީ ވެސް ފައިދަށު ލުމަށް ފަހު، ބިދޭސީ ބައެއް ބާރުތަކުގެ މަނަހުގެ ދަށަށް ގައުމު ކޮއްޕައި އިނދަ ޖައްސަމުން ގެންދާ ބަޔަކު، "ބައިނަލްއަގުވާމީ އާއިލާ" ގެ ވާހަކަ ދެއްކުމުން، އެ ވާހަކައާ މެދު އަޅުގަނޑުގެ ހިތުގައި އުފެދެނީ ފޫހިކަމެވެ. އެ ވާހަކައިން އަޅުގަނޑަށް ފެންނަނީ ދެފުށްދެގޮތްކަމެވެ. މުނާފިގުކަމެވެ. ނިޔަތް ނުބައިކަމެވެ. އަމިއްލަ ރައްޔިތުންގެ އުއްމީދުތަކާއި އަމިއްލަ ގައުމުގެ މަސްލަހަތު ގުރުބާން ކޮށް، އަމިއްލަ އެދުންތަކަކަށް ޓަކައި ބިދޭސީންނަށް ގައުމު "ޕިމްޕް" ކުރަމުން ގެންދާ ބަޔަކު، ގެއަށް ވައްދައިގެން އުޅޭ ބިދޭސީ ބާރުތަކާ މެދު ރައްޔިތުން ވައު ވެއްދުމަށް ޓަކައި "އެއީ އާއިލާގެ މެންބަރެކޭ" ނުވަތަ "އެއީ ބޮޑުބޭބެއެކޭ" ބުނެގެން ރައްޔިތުން މަގުފުރައްދާން އުޅޭއުޅުމެވެ. ހިންދީ ބައެއް ފިލްމުތަކުގައި ފެންނަ ފަދައިން، އަމިއްލަ އަންހެން ދަރިފުޅު ހިލޭ ފިރިހެނަކަށް ވިއްކައިލާން އުޅޭ ނުބައި އަދި ޚިޔާނާތްތެރި ބަފަޔަކު، ދަރިފުޅުގެ ގާތުގައި ދަރިފުޅު ގަންނާން އައިސް ހުންނަ މީހާ ދައްކައިފައި، "ދަރިފުޅާއޭ މިއީ ނިކަން ރަނގަޅު ބޭބެއެކޭ" ބުނާ ކަހަލަ މަންޒަރެކެވެ.\nދެން އޮތީ ނަޝީދުގެ ވާހަކައިގައި ވިދާޅުވާ "ޑިމޮކްރެސީ"ގެ ވާހަކައެވެ. އޭނާގެ ބަހުން، "ބައިނަލްއަގުވާމީ އާއިލާ" އިން ދިވެހިރާއްޖެ "ބަލައިގަންނަނީ" ދިވެހިރާއްޖެ ޑިމޮކްރަސީގެ މަގުން ކުރިޔަށް ދާތީއެވެ. އާދެ، އަޅުގަނޑުމެން އެއްވެސް ސުވާލެއް، ކަލާމެއް، ވިސްނުމެއް، ފިކުރެއް، ބުއްދިއެއް ނެތި ބަލައިގަނެ ދިރުވައިލާން ވީ ރަސްމީ ރިވާޔަތު ނުވަތަ "އޮފިޝަލް ނެރެޓިވް" އަކީ މިއެވެ. އަޅުގަނޑުމެން ވީ ދިވެހިރާއްޖެ އަކީ ޑިމޮކްރަސީގެ ރީތި ނަމޫނާއެއް ކަމަށް ވެސް ގަބޫލު ކުރާށެވެ. ދިވެހިރާއްޖޭގެ ޑިމޮކްރަސީގެ ފުރިހަމަކަން ދެކެ ދުނިޔޭގެ ގައުމުތައް އަޖާއިބުވެ އަންތަރީސް ވެފައި ތިބި ކަމަށް ވެސް ގަބޫލު ކުރާށެވެ. ދިވެހިރާއްޖޭގެ ޚާރިޖީ ވަޒީރު ޢަބްދުﷲ ޝާހިދު އަލިފުދާލު ޖަމްޢިއްޔާގެ އާއްމު މަޖިލިހުގެ ރައީސްކަމުގެ މަގާމަށް ހޮވިވަޑައިގަތީ ވެސް ދިވެހިރާއްޖެ ޑިމޮކްރަސީގެ މޮޅުކަމާއި ރަނގަޅުކަން ފެނިފައި، ދުނިޔެ އަޅުގަނޑުމެން ދެކެ ވީ ލޯތްބެއްގެ ބޮޑުކަމުގެ ނަތީޖާއެއްގެ ގޮތުން ކަމަށް ގަބޫލު ކުރާށެވެ!\nމައާފު ކުރައްވާށެވެ! އަޅުގަނޑަށް ފެންނަ ހަގީގަތްތަކާ ހުރެ، ނުވަތަ އަޅުގަނޑުގެ ސިކުނޑީގައި ހުރި އުނިކަމަކުން ވިޔަސް، މިއީ ތެދު ކަމަކަށް އަޅުގަނޑަކަށް ގަބޫލެއް ނުކުރެވެއެވެ. އެއް ކަމަކަށް، ދުނިޔޭގެ ގައުމުތައް އެއް ގައުމު އަނެއް ގައުމަށް ލޯބި ކޮށް އިހުތިރާމު ކުރަނީ ޑިމޮކްރަސީ ފުރިހަމަ ވާ މިންވަރަށް ބަލައިގެނެއް ނޫނެވެ. ބައިނަލްއަގުވާމީ ގުޅުންތަކަކީ އެގޮތަށް ހިނގާ ކަމެއް ނޫނެވެ. ނަމަވެސް އެ ނުކުތާއަށް މި ވަގުތު ފޯކަސް ކުރުމުގެ ބޭނުމެއް ނެތެވެ. މި ވަގުތު ދައްކާން ޖެހޭ ވާހަކަ އަކީ، ދިވެހިރާއްޖޭގެ ޑިމޮކްރަސީގެ ފުރިހަމަކަމާ މެދު ކުރެވޭ ދައުވާގެ ވާހަކައެވެ.\nސުވާލެކެވެ! އަޅުގަނޑުމެންގެ އަވަށްޓެރި، އަދި އަޅުގަނޑުމެންނަށް ވުރެ ހުރިހައި ގޮތަކުން ވެސް ބާރާއި ނުފޫޒު ގަދަ ގައުމެއް ކަމަށް ވާ އިންޑިއާގެ ހިންދޫ ލަޝްކަރުތައް އަރައި މުސްލިމް ދިވެހިރާއްޖެ ހިފުމަށް ގޮވައިލި މީހުން، ޑިމެގޯގަރީ އާއި "ހޭޓް ޕޮލިޓިކްސް"ގެ ވަސީލަތުން ވެރިކަމަށް އައިސް، ރައްޔިތުންގެ މަޖިލިހުގެ ރައީސްކަމާއި ދައުލަތުގެ ޚާރިޖީ ވަޒީރުކަން ފަދަ މަގާމުތަކުގައި ތިބެގެން، ގައުމުގެ ހުރިހައި ކަމެއް ތިމާމެން ހިތުހުރި ގޮތަކަށް ހިންގީމާ، އެއަށް ޑިމޮކްރަސީއޭ ކިޔޭނީ ޑިމޮކްރަސީގެ ކޮން ތައުރީފެއްގެ ދަށުންތޯއެވެ؟ އަޅުގަނޑު ފަކީރަށް މިހައިތަނަށް ފެނުނު އެއްވެސް ތައުރީފެއްގައި، އެއީ "ޑިމޮކްރަސީ" އެއްގައި ކުރެވިދާނޭ ކަމެއް ކަމަކަށް ނެތެވެ. އަދިވެސް ފާހަގަ ކޮށްލަމެވެ. ދިވެހިރާއްޖޭގެ ޚާރިޖީ ވަޒީރު ޢަބްދުﷲ ޝާހިދަށް އަލިފުދާލުގެ އާއްމު މަޖިލިހުގެ ރިޔާސަތުގެ މަގާމު ކާމިޔާބު ކުރެއްވެވުނީ އިންޑިއާގެ "ޕަޕެޓެއްގެ" ގޮތުގައި މަސައްކަތް ކުރެއްވުމަށް ޓަކައި، އިންޑިއާގެ "ޕްރޮކްސީ" އެއްގެ ގޮތުގައި މަސައްކަތް ކުރެއްވުމަށް ޓަކައި، އިންޑިއާގެ ނުފޫޒާއި ތާއީދާ އެކު، މި ދަނޑިވަޅުގައި އެމެރިކާ އާއި ޔޫރަޕު ވެސް އިންޑިއާ އާ އެއްގަލަކަށް އަރައިގެން އޮތް އޮތުމުގެ ނަތީޖާއެއްގެ ގޮތުންނޭ އެ ބުނާ ވާހަކަ، އަޅުގަނޑަށް މާ ދެކޮޅު ޖެހެއެވެ. އާއްމު މަޖިލިހުގެ ރައީސެއްގެ ގޮތުގައި ޝާހިދު މަސައްކަތް ކުރައްވާ އިރު އޭނާގެ ޗީފް އޮފް ސްޓާފެއްގެ ގޮތުގައި މަސައްކަތް ކުރެއްވުމަށް ޓަކައި، އިންޑިއާއިން އަލިފުދާލަށް ކަނޑައަޅައިފައި ހުންނަ ޑެޕިޔުޓީ ޕާރމަނެންޓް ސަފީރު ނާގަރާޖް ނައިޑޫ ކުމާރު އައްޔަން ކުރެއްވި ކުރެއްވުމަކީ އިއްތިފާގެއް ކަމަށް އަޅުގަނޑު ގަބޫލެއް ނުކުރާނަމެވެ. ދިވެހިރާއްޖެ އާއި، ދިވެހިރާއްޖެ ފަދަ ކުދި އެތައް ގައުމަކާއި، ދިވެހިރާއްޖެ ފަދަ އިސްލާމީ އެތައް ގައުމެއް ދުނިޔޭގައި ތިބި އިރު، ޝާހިދުގެ ޗީފް އޮފް ސްޓާފަކަށް އިންޑިއާގެ ބެއިފުޅަކު އައްޔަން ކުރެއްވީ އެއިން އެއަށްވުރެ ރަނގަޅު އެހެން ބެއިފުޅަކު ނެތިގެން، މެރިޓަށް ބައްލަވައިގެން ކަމަކަށް އަޅުގަނޑަކަށް ގަބޫލެއް ނުކުރެވެއެވެ. ތަމްސީލު ވަމުން މި ދަނީ ހަމަ ރާއްޖެ އަކީ ފުރިހަމަ ޑިމޮކްރަސީއެއް ކަމުގެ ދަލީލުތަކާއި ހުއްޖަތްތައް، ދެއްތޯއެވެ!\nހަރުދަނާ އަދި ރަނގަޅު ޑިމޮކްރަސީއެއް ގާއިމު ކުރެވިފައި ވާ ގައުމެއްގައި ވިއްޔާ، އޮންނާނީ ރައްޔިތުންގެ އަޣްލަބިއްޔަތު ރިވެލި ކުރާ، އަދި ރައްޔިތުންގެ އަޣްލަބިއްޔަތު ތަމްސީލު ކުރާ ގާނޫނު ހަދާ މަޖިލިހެކެވެ. އެ މަޖިލިހުގެ ނިންމުންތަކާއި، އެތަނުން ކުރާ ކަންކަން، ރައްޔިތުންގެ އަޣްލަބިއްޔަތުގެ އިރާދާ ނުވަތަ "ވިލް"ގެ ތަންފީޒު ކުރުންތަކެއް ކަމަށް ވާނީ އެއިރުންނެވެ. ދެން، ދިވެހިރާއްޖޭގެ ގާނޫނު ހަދާ މަޖިލިހަށް ބަލައިލަމާތޯއެވެ! ދިވެހިރާއްޖޭގައި6އޭޕްރިލް 2019 ގައި ބޭއްވުނު ބަރުލަމާނީ އިންތިޚާބުގެ ނަތީޖާޔާ ބެހޭގޮތުން ކޮމަންވެލްތު އޮބްޒަރވަރ ގްރޫޕުން ތައްޔާރު ކޮށް، ކޮމަންވެލްތުން ޝާއިޢު ކުރި ރިޕޯޓު ބައްލަވާށެވެ. އެ ރިޕޯޓުން އެނގޭ ގޮތުގައި، އިންތިޚާބުގައި ވޯޓު ލީ ދެލައްކަ ފަނަރަ ހާސް ފަންސާސް ތިން މީހުންގެ ތެރެއިން، މޯލްޑިވިޔަން ޑިމޮކްރެޓިކް ޕާޓީ (އެމްޑީޕީ) ގެ ކެންޑިޑޭޓުންނަށް ވޯޓު ލީ ނުވަދިހަ ހަ ހާސް ތިންސަތޭކަ ފަންސާސް ހަތަރު މީހުންނެވެ. އެއީ ވޯޓު ލީ މީހުންގެ އެންމެ 44.80 އިންސައްތަ މީހުންނެވެ. އެމްޑީޕީޔަށް ރައްޔިތުންގެ މަޖިލިހުގައި 65 ގޮނޑީގެ "ސުޕަރމެޖޯރިޓީއެއް" ލިބިފައި ވަނީ ރައްޔިތުންގެ ވޯޓުގެ މި މައިނޯރިޓީގެ ވޯޓުންނެވެ. މާނަ އަކީ، ދިވެހިރާއްޖޭގެ ގާނޫނު ހަދާ މަޖިލިހަށް މެންބަރުން ހޮވުމުގެ ނިޒާމު މި ހިނގަނީ، ރައްޔިތުންގެ ވޯޓުގެ މިންވަރާއި ބެހުންތައް، މަޖިލިހުގެ ތަޅުމުގައި ތަމްސީލު ވެވޭ ގޮތަށް ނޫންކަމެވެ. ދެހާސް ނަވާރަ ވަނަ އަހަރުގެ މަޖިލިސް އިންތިޚާބުގައި، މި ދެންނެވި ބޮޑު މައްސަލަ ނުކުތް ހިސާބުން، މަޖިލިހުގެ "އިލެކްޓޯރަލް ނިޒާމު" އިސްލާހު ކުރާން ވަގުތުން މަސައްކަތް ނުފެށީ ކީއްވެގެންތޯއެވެ؟ ރައްޔިތުންގެ އެންމެ 44.80 އިންސައްތަ ކަމަށް ވާ މައިނޯރިޓީއެއް، މަޖިލިހުގައި 75 އިންސައްތައިގެ "ސުޕަރމެޖޯރިޓީ" އަކަށް ތަރުޖަމާ ވެގެން ދިޔުން، އެއީ ޑިމޮކްރަސީ ކަމަށް ވާނޭ ގޮތަކީ ކޮބައިތޯއެވެ؟ ޑިމޮކްރަސީގެ ޗެންޕިއަނުން ކަމަށް ދައުވާ ކޮށް، ގައުމު ދުސްތޫރީ ގޮތުންނާއި ނިޒާމީ ގޮތުން އިސްލާހު ކުރާނަމޭ ކިޔައި ދައުވާ ކުރާ މީހުން، މި ހަގީގަތުގެ ވާހަކަ ނުދެއްކީ ކީއްވެގެންތޯއެވެ؟ ރާއްޖޭގެ ދުސްތޫރީ ނިޒާމުގައި، ޑިމޮކްރަސީގެ ނަޒަރުން ބަލާ އިރު، ހުރި އެންމެ ބޮޑު މައްސަލަ ކަމަކަށް ބެލެވޭ ފަދަ މި މައްސަލަ، މައްސަލައަކަށް ނުވީ ކީއްވެގެންތޯއެވެ؟\nޑިމޮކްރަސީއެއްގެ އެންމެ މުހިއްމު އަދި މައިގަނޑު އަސާސަކީ، ރައްޔިތުންގެ އަގީދާތަކާއި ގަބޫލުކުރުންތަކުގެ އަސާސުގައި ގައުމު ހިންގުމެވެ. ރައްޔިތުންގެ އިރާދާ އާއި ބަހާ އެއްގޮތަށް ދައުލަތުގެ ހުރިހައި ކަމެއް ބައްޓަން ކުރުމެވެ. ރައްޔިތުންގެ ޝުއޫރާއި ވިންދާއި އުއްމީދުތަކާ އެއްގޮތަށް ދައުލަތުގެ ކަންކަން ދާޚިލީ އަދި ޚާރިޖީ އެންމެހައި ކަންކަމުގައި ހިނގަމުން ދިޔުމެވެ. ރައްޔިތުންގެ މަސްލަހަތުތަކާއި، ރައްޔިތުންގެ ގައުމިއްޔަތުގެ މައްޗަށް ދައުލަތް ބިނާ ވެފައި އޮތުމެވެ. ވެރިކަމުގައި ތިބޭ ބަޔަކު، އެ ވެރިކަމަކީ ތިމާމެންނާ ހަވާލު ވެފައި ވާ އަމާނާތެއް ކަން ދަނެގެން، އެ އަމާނާތުގެ ވެރީން ކަމަށް ވާ ރައްޔިތުންގެ ގައުމީ ޝަޚްސިއްޔަތަށް ތެދުވެރި ވުމާ އެކު، ރައްޔިތުންގެ ފިކުރާއި އެދުންތަކާ އެއްގޮތަށް ވެރިކަމުގެ އެންމެހައި ކަންކަން ބައްޓަން ކުރުމެވެ. ރައްޔިތުން ކުރެ ބާރުގަދަ ނުވަތަ އަޑުގަދަ މަދު ބައެއްގެ އެޖެންޑާތަކުގެ ބަދަލުގައި، ރައްޔިތުންގެ އަޣްލަބިއްޔަތުގެ ވިސްނުމާ އެއްގޮތަށް ހުރިހައި ކަމެއް ވެސް ކުރުމެވެ.\nދެން، އިންސާފު ކުރައްވާށެވެ!\nފުރަތަމަ ކަމަކަށް، އެމްޑީއެން އެވެ ކިޔުނު "އިސްލާމޮފޯބިކް" ޖަމްއިއްޔާއަކުން ދިވެހިރާއްޖޭގެ ގާނޫނުއަސާސީ އާއި ގާނޫނާ ޚިލާފަށް، ދިވެހި ރައްޔިތުންގެ 90 އިންސައްތައަށް ވުރެ ގިނަ މީހުންގެ ދީން ކަމަށް ވާ އިސްލާމް ދީނާ މެދު އެއްވެސް އަސާސެއް ނެތި ނަފްރަތާއި ދޮގުތަކުން ރިޕޯޓު ލިޔުނީމާ، ދިވެހި ރައްޔިތުން ކަރު ފަޅައިގެން ދާ ވަރަށް އެމީހުންގެ މައްޗަށް ގާނޫނު ހިންގާށޭ ބުނުމުން، ދައުލަތް ހިންގާން ތިބި މީހުން ހެދީ ކިހިނެއްތޯއެވެ؟ ދިވެހި ރައްޔިތުންގެ އިރާދާ އާއި ޝުއޫރުތަކާއި އެދުމަށް އިހުތިރާމު ކޮށް، ދިވެހި ޑިމޮކްރަސީގެ ބިންގާ ކަމަށް ވާ ގާނޫނުއަސާސީ އާއި ގާނޫނުގެ ބާރު ހިންގީތޯއެވެ؟ ނުވަތަ މި ހުރިހައި އެއްޗެއްސަށް ކުޅު ޖެހުމަށް ފަހު، އެ ޖަރީމާ ހިންގި މީހުން ދައުލަތުގެ ބޮޑެތި މަގާމުތަކަށް ލައި، އެމީހުންނަށް ހިމާޔަތާއި ރައްކައުތެރިކަން ދިނީތޯއެވެ؟ ކަން ކުރެވުނީ ހަމަ ޑިމޮކްރަސީގެ އުސޫލުންތޯއެވެ؟\nދެވަނަ ކަމަކަށް، "ނަފްރަތު ހުއްޓުވާށޭ" ކިޔައިގެން، ދިވެހި ރައްޔިތުންގެ 90 އިންސައްތައަށް ވުރެ ގިނަ ބައެއްގެ ޝުއޫރުތައް ޒަޚަމް ކުރަމުން، އިސްލާމް ދީނާ ދެކޮޅު އަދި އިސްލާމޮފޯބުން ރައްކައުތެރި ކުރާ ގާނޫނެއް ހަދާން މިހާރު އެ އުޅޭ އުޅުން ފެތޭނީ ކޮން ގޮޅިއަކަށްތޯއެވެ؟ އެއީ ޑިމޮކްރަސީތޯއެވެ؟ ގައުމެއްގެ ރައްޔިތުންގެ 90 އިންސައްތައަށް ވުރެ ގިނަ މީހުން އެ ދީނަކަށް ލޯބި ކުރާ އަދި ތަބާ ވާ ދީން ނިކަމެތި ކުރުމަށް، ރައްޔިތުން ރެޔާ ދުވާލު އިއްވަމުން ގެންދާ ބަސްތަކަށް ގޮން ޖަހައިފައި، މަސައްކަތް ކުރާ ކުރުން ޑިމޮކްރަސީއަށް ވާ ގޮތަކީ ފަހެ ކޮބައިތޯއެވެ؟\nތިންވަނަ ކަމަކަށް، އިންޑިއާގައި މިހާރު އޮތް ކަނާތު ފިޔައިގެ ހަރުކަށި ބީޖޭޕީ ސަރުކާރުގެ އިސްތިއުމާރީ އަދި ސާމުރާޖީ ރޭވުންތަކާއި އަމަލުތަކުގެ ބިރުވެރި އުޑިއެއްގައި ދިވެހި ގައުމު ފިތެމުން ގޭނެމުން މިއޮއް ދަނީއެވެ. އެ ސަރުކާރަކީ ގުޖުރާތުން ދިއްލީން ކަޝްމީރާ ހަމަޔަށް މުސްލިމުންގެ ލޭގެ ކޯރުތައް ދަމައިލި، އަދި ދުނިޔޭގައި މިހާރު އޮތް ސަރުކާރުތަކުގެ ތެރެއިން އިސްލާމް ދީނާއި މުސްލިމުންނާ މެދު ފައުޅުގައި އެންމެ ބޮޑު އަދާވާތްތެރިކަމެއް ދައްކަމުން ގެންދާ ސަރުކާރެވެ. ދިވެހި ސަރުކާރާއި ރައްޔިތުންގެ މަޖިލިހަކީ ބީޖޭޕީގެ އަމުރު މި ގައުމުގައި ހިންގުމަށް އޮތް ކައުންސިލަކާއި ގަވަރުނަރު އޮފީހަކަށް ވެ ނިމިއްޖެއެވެ. ރާއްޖޭގައި ހުންނަ އިންޑިއާގެ ހައި ކޮމިޝަނަކީ "އޮކިޔުޕޭޝަން މެނޭޖްމަންޓް އޮފީހަކަށް" ދަނީ ބަދަލު ވަމުންނެވެ. ބީޖޭޕީ ސަރުކާރުން ބޭނުން ދިވެހިރާއްޖޭގެ ކޮންމެ ތަނެއްގައި، އެ ބައެއްގެ އަތްތައް ކަޝްމީރީ މުސްލިމް ލެއިން ތަތް ތެޅިފައި ވާ ހިންދޫ ސިފައިން ބައިތިއްބައި އަސްކަރީ ވަސީލަތްތައް ގާއިމު ކުރަނީއެވެ. ބީޖޭޕީ ސަރުކާރުން ހިތުހުރި ގޮތަކަށް ލިޔެ އިބާރާތް ކޮށްގެން ގެނައި ކޮންމެ އެއްބަސްވުމެއްގައި ދިވެހި ސަރުކާރުން އާދެ މަ ސާހިބާއޭ ބުނަމުން ސޮއި ކުރަނީއެވެ. އެ އެއްބަސްވުންތަކުގައި ހުރީ ކޮން އެއްޗެއް ހެއްޔޭ ދިވެހި ރައްޔިތުން ސުވާލު ކުރީމާ، އެއީ ކަލޭމެން ބަލާކަށް ޖެހޭ އެއްޗެއް ނޫނޭ ބުނެ، ދިވެހިރާއްޖޭގެ ގާނޫނުއަސާސީ އާއި ގާނޫނުތަކާ ޚިލާފަށް އެ އެއްބަސްވުންތައް ސިއްރު ކޮށް ފޮރުވަނީއެވެ. އަދި ސިއްރު ކޮށް ފޮރުވާ ސަބަބާ ބެހޭގޮތުން ގުރޭޑު ހަތެއްގެ ދަރިވަރަކު ވެސް ގަބޫލު ނުކުރާ ޒާތުގެ ރޯ ބުހުތާން ދޮގުތައް ހަދަހަދައިގެން، ދިވެހި ރައްޔިތުންގެ ބުއްދިތަކަށް ފުރައްސާރަ ވެސް ކުރަނީއެވެ. ބުނެވޭ ގޮތުގައި، ދިވެހި ސަރުކާރުގެ އިސް ވެރީންނާއި ރައްޔިތުންގެ މަޖިލިހެކޭ ކިޔައިފައި އޮންނަ ތަނުގައި ތިބޭ އެތައް ބަޔަކާއި، ޚުދު އިދިކޮޅު ސިޔާސީ ޕާޓީތަކުގެ ވެސް އެތައް ބަޔަކު ތިބީ ބީޖޭޕީ ސަރުކާރުގެ ދަށުޖެހިފަ އެވެ. ބުނެވޭ ގޮތުގައި، ދިވެހިރާއްޖޭގެ މީޑިއާގެ އެތައް އިދާރާތަކަކަށާއި އެތައް ނޫސްވެރީންނަށް "އޮކިޔުޕޭޝަން މެނޭޖްމަންޓް އޮފީހުން" ގެންދަނީ، ބީޖޭޕީގެ މަސްލަހަތު ރައްކައުތެރި ކޮށް، ދިވެހި ގައުމަށް ކުރިމަތި ވެފައި އޮތް ބިރުވެރިކަމާ މެދު ރައްޔިތުން ކަނު ކުރުމުގެ ލިޔުންތައް ލިޔުމަށް ޓަކައި ރިޝްވަތު ބަހަމުންނެވެ. މިއީ ތެދު ކަމަށް ވަންޏާ، މިއަދަކީ ދިވެހި ތާރީޚު ދެކެފައި ވާ އެންމެ ކަޅު އެއް ދުވަހެވެ. މިއީ ތެދު ކަމަށް ވަންޏާ، ދިވެހި ބިމުގައި ދިވެހި ގައުމާ ދެކޮޅަށް ހިންގެމުން މި ދަނީ މުޙައްމަދު ތަކުރުފާނާއި ޢަލި ރަސްގެފާނާއި ދޮން ބަންޑާރައިންނާއި ޝަހީދު ޙުސައިން އާދަމަށް ހަމަޖެހުމާ އެކު ގަބުރުގައި ވެސް ނުތިއްބެވޭ ފަދަ ބިރުވެރި ޖަރީމާތަކެވެ. އެކަމަކު މި ކަންކަން ބަލާނޭ ބަޔަކު ނެތެވެ. މި ކުށްތައް ތަހުގީގު ކުރާނޭ ބަޔަކު ނެތެވެ. ދިވެހި ގައުމާއި ރައްޔިތުންގެ ސަލާމަތަށް ޓަކައި ފުރާނައިން ގުރުބާން ވާނަމޭ ބުނެ ހުވައި ކޮށް، ރައްޔިތުންގެ ފައިސާއިން މުސާރަ ކައިގެން ތިބޭ އަސްކަރީ ވެރީން ތިބީ މި ކުޅިގަނޑު ތަންފީޒު ކޮށްދޭ އެހީތެރީންގެ ގޮތުގައެވެ. މިކަމާ ދެކޮޅަށް ގައުމަށް ހެޔޮ އެދޭ ލިޔުންތެރީންނާއި ޅެންވެރީން އެމީހުންގެ ޝުއޫރުތައް ރެޔާ ދުވާލު ފައުޅު ކުރަނީއެވެ. މީސްމީޑިއާގައި ރައްޔިތުން އެކަމާ ދެކޮޅަށް އުތުރެނީއެވެ. ދިވެހި ސަރުކާރުން ތިޔަހެން ނުހައްދަވާށޭ ބުނެ ރޮއި އާދޭސް ކުރަނީއެވެ. އެކަމަކު ސަރުކާރާއި ރައްޔިތުންގެ މަޖިލިސް އޮތީ ރައްޔިތުންނަށް ގޮން ޖަހައިފައި، ބީޖޭޕީ ސަރުކާރުގެ އޯޑަރުތައް ތަންފީޒު ކުރުމުގައެވެ. މާދަމާ ދިވެހި ރައްޔިތުން އުޅޭން ޖެހޭނީ ކަޝްމީރުގެ ރައްޔިތުން އުޅޭ ހާލުގައި ތޯ، ނުވަތަ މިއަދު ލަކްޝަދީބުގެ ރައްޔިތުން އެތިބި ހާލުގައިތޯ މި ސުވާލު މިއަދު ވެފައި ވަނީ ބޮޑު ސުވާލަކަށެވެ. މި ކަންކަން ކުރަމުން މި ގެންދަނީ، ބޮޑު އާލަމީ ވަބާއެއްގެ ދަށު ވެ ދިވެހި ގައުމު އިނދަ ޖެހި، އެތައް ރައްޔިތުންނެއް މަރު ވެ، އެތައް އާއިލާތަކެއް އިގުތިސާދީ ގޮތުން ބިކަ ވެ، ހިތާމައިގެ މައްޗަށް ހިތާމަ ޖެހިފައި އޮތް ދަނޑިވަޅެއްގައި، ދިވެހި ރައްޔިތުންނާ މެދު އެއްވެސް ކުލުނެއް އަދި ރަހުމެއް ނެތް ގޮތުގައި ކަމީ، ބަޔަކު އަޖާއިބު ވެ އަންތަރީސް ވާނޭ ކަމެކެވެ. އަމިއްލަ ލެޔާ މެދު މިފަދަ އިހާނެތި ގޮތެއްގައި ކަން ކުރުން ހެޔޮ ވާނޭ ގޮތަކީ ކޮބައިތޯއެވެ؟ މިއަށް ވެސް ކިޔާނީ ހަމަ ޑިމޮކްރަސީއޭ ތޯއެވެ!\nޑިމޮކްރަސީގެ މަފްހޫމާއި ތައުރީފު ލާޒިމު ކުރާ ކަންކަމުގެ އިތުރުން، ހަރުދަނާ އަދި ރަނގަޅު ޑިމޮކްރަސީތަކުގައި ފުރިހަމަ ވާން ޖެހޭ ކަމަށް ގަބޫލު ކުރެވޭ އެހެން މަބްދައުތަކަކާއި އުސޫލުތަކެއް ވެސް ހުރެއެވެ. ފާއިތު ވެދިޔަ ދެ އަހަރެއްހައި ދުވަހުގެ ތެރޭގައި، އެ ހުރިހައި އުސޫލުތަކެއް ހެން ދިވެހި ސަރުކާރާއި ރައްޔިތުންގެ މަޖިލިހުން މުގުރައިލައިފައި ވެޔޭ އަޅުގަނޑު ދަންނަވައިފިއްޔާ، ބައެއް ބެއިފުޅުން ދަންނަވާނީ އަޅުގަނޑު ޒާތީ ވެގެން، ސިޔާސީ ވެގެން ވާހަކަ ދައްކަނީ ކަމަށެވެ. ނަމަވެސް އެއީ ހިތި ހަގީގަތެވެ. ބައެއް ކަންކަމަށް ބަލައިލަމާ ހިންގަވާށެވެ.\nއެއް ކަމަކީ، އަޣްލަބިއްޔަތުގެ ބާރުގެ ދަށުން ވެރިކަން ހިންގާ އިރު ވެސް، ބައިމަދު ޖަމާއަތްތަކާއި އިދިކޮޅު މީހުންނާ މެދު އަނިޔާވެރި ނުވުމެވެ. އެއީ ވެސް ގައުމީ އަޚުން އަދި އުޚްތުންގެ ގޮތުގައި ބެލުމެވެ. އެމީހުންނަށް އިހުތިރާމު ކުރުމެވެ. ގައުމު ހިންގުމުގައި އެމީހުންގެ ރައުޔަށް ވެސް ކޮންމެވެސް ވަރަކަށް ނަމަވެސް ބެލުމެވެ. ގާނޫނުގެ ރައްކައުތެރިކަން ސިޔާސީ ގޮތުން ތިމާމެންނާ އިދިކޮޅު މީހުންނަށް ވެސް ހަމަހަމަ ގޮތެއްގައި ލިބިދިނުމެވެ. ނަމަވެސް މިއަދު ދިވެހި ސިޔާސީ މަސްރަހުގައި އިދިކޮޅު ސިޔާސީ އަޑު ވަނީ ކަނޑުވައިލެވިފައެވެ. އެއް ކުށެއްގެ ތުހުމަތު ކުރެވޭ މީހުންގެ ތެރެއިން، އިދިކޮޅު ސިޔާސީ ލީޑަރުންގެ މައްޗަށް ދައުވާ ކުރެވި، ޝަރީއަތް ކުރެވި، އެމީހުން ޖަލަށް ލެވޭ އިރު، ސަރުކާރާއި މަޖިލިހުގެ "ގުޑް ބުކް"ގައި ތިބޭ މީހުން މިނިވަންކަމާ އެކު އުޅެނީއެވެ. އެހެންޏާ ގޭގައެވެ. ނުވަތަ އިނގިރޭސި ވިލާތުގައި، ފެންނަ އަދި "އަތުޖެހޭ" ހިސާބުގައި "ފިލައިގެން" ނެވެ. ބައެއް މީހުން ކުށްތަކަށް އަރައިގަތުމުން ކޯޓުތަކުގައި ދައުވާ އުފުލޭ އިރު، ހަމަ އެ ކުށްތައް އެހެން މީހުން ކުރުމުން ކޯޓުން ބޭރުން ޕްރޮސިކިޔުޓަރ ޖެނެރަލްގެ އޮފީހުގެ ތެރެއިން އެމީހުންގެ ކިބައިގައި "ކުށުގެ ނިޔަތް" ނެތް ކަމަށް "ހުކުމް" ކުރެވިގެން މައްސަލައިގެ ފައިލުތައް ބަންދު ކޮށްލެވެނީއެވެ. މަޖިލިހުގެ ޖަލްސާތައް، ގާނޫނުއަސާސީ އާއި ގާނޫނުތަކާ ޚިލާފަށް، ގަދަބަދަވިކަމުގެ ބޭނުން ކޮށްގެން، އިދިކޮޅު މެންބަރުން ބިންމަތީގައި ދަމައި ތަޅުމުން ބޭރު ކޮށްގެން އެބަ ކުރިޔަށް ގެންދެއެވެ. މަޖިލިހާއި ސަރުކާރުގެ ކަޅު ލިސްޓުގައި ނަން އޮންނަ ސިޔާސީ ލީޑަރުން ނުވަތަ ރައްޔިތުން އަނބިދަރީންނާ އެކު މަގުމަތީގައި އުޅެނިކޮށް، ވެރިކަން ކުރާ ޕާޓީގެ އެކްޓިވިސްޓުން އެމީހުންނާ ދިމާ ކޮށް ހުތުރު އެއްޗެތި ގޮވައި، ބިރު ދައްކައި، އަމާންކަމާ އެކު މުޖުތަމައުގައި ދިރިއުޅުމުގެ އަސާސީ ހައްގު އެމީހުންގެ ކިބައިން ނިގުޅައިގަނެ، ގާނޫނުލްއުގޫބާތުގައި ތަޖުރީމު ކުރެވިފައި ވާ ކުށްތަކެއް ކުރުމުން، ރައްޔިތުންގެ މަޖިލިހުގެ ސުޕަރމެޖޯރިޓީން ފާސް ކުރަނީ އެކަމަށް ތާއީދު ކޮށް، އެފަދަ ކަންކަން އިތުރަށް ވެސް ކުރާން ޖެހޭ ކަމަށް ބުނާ ގަރާރެވެ. މި ކަންކަމަށް ބެލުމުން، އިދިކޮޅު ފަރާތްތަކާއި، ބާރު އޮތް މީހުންނާ ފިކުރު ތަފާތު މީހުންނާ މެދު އަމަލު ކުރެވެނީ ކޮން ގޮތަކަށްކަން ސާފެވެ. އެންމެންގެ މައްޗަށް ހަމަހަމަކަމާ އެކު ގާނޫނު ހިންގޭ މިންވަރު ވަރަށް ރީތިކޮށް އެބަ ފެނެއެވެ. މިއީ ޑިމޮކްރަސީތޯއެވެ؟\nއަނެއް ކަމަކީ، ގާނޫނުއަސާސީއަށް ބޯލެނބުމާއި، ގާނޫނުގެ ހުކުމް ނުވަތަ "ރޫލް އޮފް ލޯވ" ނެގެހެއްޓުމާއި، ބާރުތައް ވަކި ވުމުގެ މަބްދައު ދެމެހެއްޓުމާއި، ޖުޑީޝަރީގެ މިނިވަންކަމާއި މުސްތަގިއްލުކަމަށް ހުރުމަތްތެރިކޮށް ހިތުމާއި، މިނިވަން އަދި މުސްތަގިއްލު ޖުޑީޝަރީގެ ވަސީލަތުން ސަރުކާރާއި މަޖިލިސް ވެސް ގާނޫނުއަސާސީއަށް ޖަވާބުދާރީ ވުމެވެ. މީގެ ތެރޭގައި ވެސް، މިއަދުގެ ރައްޔިތުންގެ މަޖިލިހުގެ "ސުޕަރމެޖޯރިޓީ" އާއި ސަރުކާރު ގުޅިގެން މުގުރައިނުލާ އެއްމެ އުސޫލެއް ވެސް ނެތެވެ. ހަނދުމަފުޅު ކުރައްވާށެވެ! ޖުޑީޝަލް ސަރވިސް ކޮމިޝަނުގެ އެކުލެވުން އޮތް ގޮތުން އެ ކޮމިޝަނުގައި ސިޔާސީ މީހުން ތިބޭތިބުމަކީ ޖުޑީޝަރީ މިނިވަން ނުވާނޭ ސަބަބު ކަމަށް، 2018 ގެ ކުރީން މި އެންމެ ބެއިފުޅުން ހަރު އަޑުން ވިދާޅުވަމުން ގެންދެވިއެވެ. ދެން، 2018ގައި ވެރިކަން، އަދި 2019ގައި މަޖިލިހުގެ ސުޕަރމެޖޯރިޓީ ލިބިވަޑައިގަތުމުން ހެއްދެވީ ކިހިނެއްތޯއެވެ؟ އެ ކޮމިޝަން މިނިވަން ކުރެއްވީތޯއެވެ؟ ނުވަތަ އެތަނަށް އެމްޑީޕީގެ ލީޑަރުންނާއި އެކްޓިވިސްޓުން ލައްވަވައިގެން، އެ ތަނަކީ އެމްޑީޕީގެ ގޮތްޕަކަށް ބަދަލު ކުރެއްވީތޯއެވެ؟ ކޯޓުތަކާ މެދު ކަން ކުރެއްވި ގޮތް ބައްލަވާށެވެ! ސުޕްރީމް ކޯޓުގެ ވާހަކަ އެކަނި ދައްކާ ނަމަ، 2019 ވަނަ އަހަރުގެ ތެރޭގައި، ކަނޑައެޅިގެން ގާނޫނުއަސާސީއާ ޚިލާފަށް ދިވެހިރާއްޖޭގެ އުއްތަމަ ފަނޑިޔާރާއި ސުޕްރީމް ކޯޓުގެ އެހެން ފަނޑިޔާރުން މަގާމުން ވަކި ކުރެއްވިއެވެ. ދެން، ގާނޫނުއަސާސީއާ ޚިލާފަށް ހުސް ކުރެވުނު ފަނޑިޔާރުކަމުގެ ގޮނޑިތަކަށް އެހެން ބެއިފުޅުން ލެއްވެވިއެވެ. އެ ލެއްވެވި ބައެއް ބެއިފުޅުންނަކީ، އިސްލާމީ ޝަރީޢަތުގެ އެއްވެސް އިލްމެއް ނެތުމުގެ ސަބަބުން، ސުޕްރީމް ކޯޓުގެ ފަނޑިޔާރުކަމަށް ޝަރުތު ވެސް ހަމަ ނުވާ – އާދޭހެވެ! އިސްލާމީ ޝަރީޢަތުގެ އިލްމު މަތީ ދަރަޖައިގައި ހާސިލު ކޮށްފައި ނުވާ މީހަކު ސުޕްރީމް ކޯޓުގެ ފަނޑިޔާރުކަމަށް ލުން ދިވެހި ގާނޫނުއަސާސީ ހުއްދަ ކުރާ ކަމަށް ހީކުރާ މީހަކަށް އަދި ގާނޫނެއް ނޭނގެއެވެ – ބެއިފުޅުންނެވެ. ބައެއް ބެއިފުޅުންނަކީ، އިއްޔެ އެމްޑީޕީގެ މަގުމަތީ ތަހުރީކުގައި ރީނދޫ ގަމީސް ތުރު ކުރައްވައިގެން، ގާނޫނީ ވަކީލުންގެ ޕްރޮފެޝަނުގެ ސުލޫކީ މިންގަނޑުތަކަށް ވެސް ގޮން ޖައްސަވަމުން އުޅުއްވި ބެއިފުޅުންނެވެ. ނަތީޖާއެއްގެ ގޮތުން، މިއަދު ދިވެހިރާއްޖޭގައި އޮތީ އެމްޑީޕީގެ ގޮތްޕެއްގެ ގޮތުގައި އޮތް ޖުޑީޝަލް ސަރވިސް ކޮމިޝަނުގެ ދަށުގައި އޮންނަ، ދުސްތޫރީ ޝަރްޢިއްޔަތު ނެތް އެތައް ފަނޑިޔާރުންނެއް ތިއްބެވި، "ޑީ ފެކްޓޯ" ސުޕްރީމް ކޯޓެކެވެ. ދުސްތޫރުގެ މާއްދާތަކުގައި މިނިވަން އަދި މުސްތަގިއްލު ފަނޑިޔާރުގެއެއްގެ ގޮތުގައި ބިނާ ކުރި ޖުޑީޝަރީ، ރައްޔިތުންގެ މަޖިލިހުގެ "ސުޕަރމެޖޯރިޓީ" އާއި އެމްޑީޕީގެ އަތުގައި އެއް ކޮޅު އޮތް ވައުގަނޑެއްގެ އަނެއްކޮޅު އޭގެ ކަރުގައި އެއްސިފައި އޮތް "ޕެޓަކަށް" ވެއްޖެއެވެ. ފަނޑިޔާރުގޭގެ މިނިވަންކަމާއި، މިނިވަން ފަނޑިޔާރުގޭގައި ރައްޔިތުންގެ މަޖިލިހާއި ސަރުކާރު ޖަވާބުދާރީ ކުރުވުމުގެ މަބްދައާއި އެ މަބްދައު ކަނޑައެޅި ދުސްތޫރީ ނައްސުތައް ދިރިތިއްބައި ވަޅުލެވިއްޖެއެވެ. މިއީ "ޑިމޮކްރަސީ" ކަމަށް ވަންޏާ، އަޖާއިބުން އަޖާއިބެވެ!\nމި ކަހަލަ އެތައް ވާހަކައެއް އަދިވެސް އެބަހުއްޓެވެ. ނަމަވެސް މި ހިސާބަށް ކުރު ކޮށްލާނަމެވެ. މި ދެންނެވި މިންވަރުން ވެސް، ދިވެހިރާއްޖެ އަކީ "ޑިމޮކްރަސީގެ ނަމޫނާއެކޭ" ވިދާޅުވެގެން އެ ދައްކަވާ ވާހަކަތަކަކީ އެއްވެސް އަސާސެއް ނެތް ދޮގުވެރި ވާހަކަތައްކަން ވިސްނާ ބަޔަކަށް ސާބިތު ވާނެއެވެ. ގައުމެއްގައި ޑިމޮކްރަސީ އޮންނާނީ އިޚްލާސްތެރި، ތެދުވެރި، ގައުމުގެ ރައްޔިތުންގެ ޝަޚްސިއްޔަތާއި ފިކުރާއި އުއްމީދުތައް ދެނެގެން، އެ ކަންކަމުގެ މަތީގައި، ރައްޔިތުންނާއި ގައުމު ދެކެ ލޯބީން، ވެރިކަން ކުރާ ބަޔަކު ވެރިކަމުގައި ތިބެގެންނެވެ. އެފަދަ ޑިމޮކްރަސީއެއް ރާއްޖޭގައި މިއަދު ނެތީ އެކަންޏެއް ނޫނެވެ. ދިވެހި ރައްޔިތުން މިހާރު އެ ޣަފުލަތެއްގެ ނިދީގައި ތިބި ޣަފުލަތުން ވަރަށް މަތިވެރި ހެއިލުމަކުން ހަމަ މިއަދު ހެއިނުލައިފިއްޔާ، އެ ޑިމޮކްރަސީ އަންނާކަށް ދިވެހި ގައުމެއް ވެސް މާދަމާ ވުޖޫދުގައި ނެތުން އެކަށީގެން ވެއެވެ.\nޕީޖީގެ ޗެޓްލޮގާ ގުޅިގެން އުފެދޭ ބޮޑު ސުވާލު\nސިޔާސީ މަޤާމުތަކާ މެދު މަވޯޓާގެ ވާހަކައާ ގުޅިގެން ބަހެއް\nވާރވުއަރޑާއި ވާރވުއަރޑިއްޔަ ބަންޓޫން\nމާލޭ ޤާޟީންނާއި ރަށްރަށުގެ މެޖިސްޓްރޭޓުން\nދިވެހި ޤައުމުގެ ހީރަސް ކެނޑެމުން ދާ އިރު ...


Iburaiytheri Vaahaka: Abdul Gaadhiru Jeelani Adhi Shaithaanaa - Vaguthu\nޢިބުރަތްތެރި ވާހަކަ: ޢަބްދުލް ޤާދިރު ޖީލާނީ އަދި ޝައިތާނާ\n1 އަހަރު ކުރިން ( ޖޫން 1, 2019 )\nޝެއިޚުލް އިސްލާމް އިބުނު ތައިމިއްޔާ ރަޙިމަހުﷲ ޒިކުރު ކުރައްވާފައިވެއެވެ.\n"ޝެއިޚު ޢަބްދުލް ޤާދިރު ޖީލާނީ ރަޙިމަހުﷲ ވިދާޅުވިއެވެ. "ތިމަންކަލޭގެފާނަށް އުޑާ ބިމާ ދެމެދުން ތަހުތެއް ފެނިވަޑައިގަތެވެ. އަދި ތިމަންކަލޭގެފާނަށް ބުނާ އަޑު އިވުނެވެ. އޭ ޢަބްދުލް ޤާދިރެވެ. އަހަންނަކީ ތިބާގެ ވެރިރައްބެވެ. ތިބާގެ މައްޗަށް ހުރިހާ ފަރުޟުތަކެއް މިއަދުން ފެށިގެން ކެންސަލް ކޮށްދީފީމެވެ. (އެބަހީ އަޅުކަންތައް އަދާކުރާކަށް ނުޖެހޭނެއެވެ.) އަދި ހުރިހާ ޙަރާމްކަންކަމެއްވެސް ހުއްދަކޮށްދީފީމެވެ. އަދި ހުރިހާ ވާޖިބުތަކެއްވެސް ކުރަން ނުޖެހޭ ގޮތް ހަދައިދީފީމެވެ.\nދެން ޢަބްދުލް ޤާދިރު ޖީލާނީ ރަޙިމަހުﷲ ވިދާޅުވިއެވެ. އޭ ﷲގެ ޢަދުއްވާއެވެ. އަހަރެން ކިބައިން ފެއްސިގަންނާށެވެ. ދެން އެ ޢަރުޝު (ތަހުތުން) ނޫރު ކެނޑިގެން ހިނގައްޖެއެވެ. އަދި ޝައިތާނާ ބުނާ އަޑު އިވުނެވެ. "އޭ ޢަބްދުލް ޤާދިރެވެ. ތިބާގެ ޢިލްމުވެރިކަމާއި އަދި ހިލްމުވެރިކަމުގެ ސަބަބުން އަހަރެންގެ ކިބައިން ސަލާމާތްވެއްޖައީމުތާއެވެ. މިގޮތަށް އަހަރެން ހަތްދިހަ މީހުންނަށްވުރެ ގިނަ މީހުން މަގުފުރެއްދީމެވެ."\nދެން ޢަބްދުލް ޤާދިރު ޖީލާނީ ރަޙިމަހުﷲއަށް ދެންނެވުނެވެ. "އެއީ ޝައިތާނާކަން އެނގުނީ ކިހިނެއްތޯއެވެ؟" އެކަލޭގެފާނު ދެންނެވިއެވެ. "އެއީ ވާޖިބުތަކާއި ފަރުޟުތަކާއި އަދި ޙަރާމްކަންކަން އަފޫކޮށްދިނުމުގެ ސަބަބުންނެވެ. ސަބަބަކީ ވާޖިބުތައް ބުއްދި ގެއްލިފައިވާ މީހެއްގެ މައްޗަށް މެނުވީ މާފުނުވާ ހުއްޓެވެ. ޝައިތާނާއަށް އޭނާއަކީ ﷲ އެކޭ ނުބުނެވޭ ހުއްޓެވެ. ނަމަވެސް އޭނާ ބުނީ އަހަރެންނަކީ ތިބާގެ ވެރި ރައްބެވެ." ނިމުނީ.\nހ. ޢިލްމަކީ މަގުފުރެދުމުން ސަލާމަތްވާ ސަބަބެއްކަން.\nށ. ޝެއިޚު ޢަބްދުލް ޤާދިރު ޖީލާނީ ރަޙިމަހުﷲ އަކީ ޢުމްދަތުލް އަޙުކާމް ޙަދީޘްފޮތް ޖަމާކުރެއްވި އަބްދުލްޣަނީ އަލްމަޤްދިސީގެ އުސްތާޛެކެވެ. އަދި ވަރަށް ތަޤުވާވެރި ގިނައިން އަޅުކަން ކުރައްވާ ޢިލްމުވެރި ބޭކަލެކެވެ. އަދި ސޫފީން އެކަލޭގެފާނު މާތްކޮށް އިލާހެއްގެ ދަރަޖައަށް ގެންގޮސް މައުލޫދުގަޔާއި އަދި ޤަބުރަށްވެސް ސަޖިދަކޮށް އަދި ދުޢާކޮށް ހަދައެވެ. މިއީ އިސްލާމްދީން ހުއްދަކުރާ ކަންކަމެއް ނޫނެވެ. އަދި އަބްދުލްޤާދިރު ޖީލާނީ ރަޙިމަހުﷲ ވަނީ މިކަންކަމުން ބަރީޢަވެގެންނެވެ. އެކަލޭގެފާނަކީ އަހުލުއް ސުންނަތް ޖަމާޢަތުގެ ޢިލްމުވެރިންގެ ތެރެއިން ހިމެނިވަޑައިގަންނަވާ ބޭކަލެކެވެ. އެއީ ޝީޢާއިންނާއި ރާފިޟީންގެ ކިބައިން އަހުލު ބައިތުން ބަރީޢަވެގެންވާ ފަދައިންނެވެ.\nނ. ޝައިތާނާ މަގުފުރެއްދުމަށް ބޭނުންކުރާ އެކި އުކުޅުތައް. މިޒަމާނުގައިވެސް އަދި ކުރީގައިވެސް ވަރަށް ގިނަ މީހުން ކަލާނގެ ކަމަށް ނުވަތަ ޝިރުކަށް ގޮވާލަނީ މިފަދައިން ކަންކަން ފެނުމަށް ފަހުގައެވެ. އެގޮތުން ނަޞާރާ ދީނަށް ތިންއިލާހުގެ ތިއަރީ ވެއްދި ޔަހޫދީއެއްކަމަށްވާ ޕޯލްއަށްވެސް މިގޮތަށް ފަރާތެއް ބައްދަލުވިކަމަށް ބުނެފައިވެއެވެ.\nޖޫން 2, 2019 10:29\nމާތް ﷲ އީ އެއްކައު ވަންތަ ކަލާނގެއެވެ. ﷲ އާއި އެއްފަދަ އެހެން އެއްފަރާތެއް ނުވެއެވެ. އިންސާނުންނާއި ޖީންނީން މާތްﷲ ހެއްދެވީ ﷲ އަށް އަޅުކަން ކުރުމަށެވެ.


Haiti Ah Aiy Binhelumehggai 200 Ge Sunnaafathi Vehjje - Vaguthu\nހައިޓީއަށް އައި ބިންހެލުމެއްގައި 200 ގެ ސުންނާފަތިވެއްޖެ\nހައިޓީއަށް 5.3 މެގްނިޓިއުޑްގެ ބާރުމިނުގައި އައި ބިންހެލުމެއްގައި ދެ މީހަކު މަރުވެ، އެތައް ގެއެއް ސުންނާފަތިވެއްޖެއެވެ.\nއޭއެފްޕީގެ ރިޕޯޓްތައް ބުނާގޮތުގައި، އެކަކު މަރުވެފައި ވަނީ ވެރިރަށް ޕޯޓް-އައު-ޕްރިންސްގެ ހުޅަނގުން 130 ކިލޯމީޓަރު ދުރުގައި އޮންނަ ކުޑަ އައްސޭރިފަށުގެ އަވަށެއް ކަމަށްވާ އަންސޭ-އަ-ވެއާއުގައި، ފާރެއް ވެއްޓިގެންނެވެ. ދެވަނަ މީހާ މަރުވެފައި ވަނީ ދެކުނުން 20 ކިލޯމީޓަރު ދުރުގައި އޮންނަ ފޮންޑްސް-ޑެސް-ނެގްރެސްގައި ބިންގަނޑު ކަނޑައިގެން ދިއުމުގެ ސަބަބުންނެވެ.\nއެ ހާދިސާގައި މަރުވެފައި ވަނީ އަންހެނަކާއި ފިރިހެެނެކެވެ. އެ މީހުންގެ އުމުރުން ހާމަކޮށްފައި ވެއެވެ. މި ހާދިސާގައި 50 ވަރަކަށް މީހުންނަށް އެކި ވަރުގެ އަނިޔާތައް ވި ކަމަށް ރިޕޯޓްކޮށްފައި ވެއެވެ.\nރިޕޯޓްތައް ބުނާގޮތުގައި، މި ބިންހެލުމުގައި ނިޕްސް ޑިސްޓްރިކްޓްގައި 200 އެއްހާ ގެ ސުންނާފަތިވެ، 600 އެއްހާ ގެއަށް އެކިވަރުގެ ގެއްލުންތައް ލިބިފައި ވެއެވެ.\nމި ބިންހެލުމަށް ފަހު އާފްޓާ ޝޮކްތައްވެސް އައިކަމަށް ރިޕޯޓްކޮށްފައި ވެއެވެ. އަދި ބިންހެލުމުގެ ކޮންމެވެސް ވަރެއްގެ އަސަރު މައި ސިޓީއަށްވެސް ކުރި ކަމަށް ބުނާއިރު، އޭގެ ފަހުން ބާރުމިނުގައި އާފްޓާޝޮކްތައް އައި ކަމަށް ބުނެފައި ވެއެވެ.\nހައިޓީއަކީ މީގެ ކުރިން ބިންހެލުންތަކެއް އައިސް ގެއްލުންތަކެއް ލިބިފައިވާ ގައުމެކެވެ. އެގޮތުން އެ ގައުމަށް 2010 ވަނަ އަހަރު އައި 7.2 މެގްނިޓިއުޑް ބާރުމިނުގެ ބިންހެލުމެއްގައި 2،200 އަށްވުރެ ގިނަ މީހުން މަރުވެ، އެތައް ހާސް ބައެއްގެ ގެދޮރު ސުންނާފަތިވިއެވެ.


ބަޔާން ފަސޭހަކަމާއިއެކު މޮޅުވިއިރު ބާސާއަށް ފުރަތަމަ މޮޅު\nޔުއެފާ ޗެމްޕިއަންސް ލީގުގައި ބުދަ ދުވަހުގެ ރޭ ގްރޫޕް އީގައި ބަޔާން މިޔުނިކާއި ބެންފީކާ ބައްދަލުކުރި މެޗު ބަޔާނުން ފަސޭހަކަމާއިއެކު ކާމިޔާބުކުރި އިރު، ބާސެލޯނާއާއި ޑައިނަމޯ ކިއެވް ބައްދަލުކުރި މެޗު ކާމިޔާބުކޮށް ބާސާއިން ޗެމްޕިއަންސް ލީގުގެ ފުރަތަމަ މޮޅު ހޯދައިފިއެވެ.\nބުދަ ދުވަހުގެ ރޭ ބަޔާންގެ އަމިއްލަ ދަނޑުގައި ބެންފީކާއާއި ދެކޮޅަށް ކުޅުނު މެޗު ކާމިޔާބު ކޮށްފައި ވަނީ 4-0 ގެ ތަފާތު ބޮޑު ނަތީޖާއަކުންނެވެ.\nމި މެޗުގެ ފުރަތަމަ ހާފުގައި ލަނޑެއް ފެނިފައިނުވާއިރު، ބަޔާނުން މެޗުގައި ތަފާތު ދައްކާފައި ވަނީ ފަހު ވިހި މިނެޓުގައެވެ. މިގޮތުން ބަޔާނުން ފުރަތަމަ ލަނޑު ޖަހާފައި ވަނީ މެޗުގެ 70 ވަނަ މިނެޓުގައެވެ. މި ލަނޑު ލިބުނު ހިލޭ ޖެހުމަކުން ސާނޭ ކާމިޔާބު ކޮށްދީފައިވާއިރު ދެވަނަ ލަނޑަކީ ބެންފީކާގެ އެވަޓަން އަތުން ބައިކޮޅަށް ވަދެފައިވާ ލަނޑެކެވެ.\nމެޗުގައި ބަޔާނުން ކާމިޔާބުކުރި ތިންވަނަ ލަނޑު 82 ވަނަ މިނެޓުގައި ސާނޭ ތަނަވަސް ކޮށްދިން ފުރުޞަތެއްގައި ކާމިޔާބު ކޮށްދީފައި ވަނީ ލެވަންޑޯސްކީއެވެ. އޭގެ ދެ މިނެޓް ފަހުން ސާނޭވަނީ އިތުރު ލަނޑެއްޖަހައި މެޗުގަ ހަތަރު ލަނޑުގެ ލީޑެއް ބަޔާނަށް ހޯދައިދީފައެވެ. ބަޔާނުން މި ހަތަރު ލަނޑު ކާމިޔާބު ކޮށްފައި ވަނީ 14 މިނެޓުގެ ތެރޭގައެވެ.\nމި ގްރޫޕްގައި ބާސެލޯނާއާއި ޑައިނަމޯ ކިއެވް ބައްދަލުކުރި މެޗު 1-0 ގެ ނަތީޖާއިން ކާމިޔާބު ކޮށްފައި ވަނީ ބާސެލޯނާއެވެ. މި މެޗުގައި ބާސާއިން ކާމިޔާބުކުރި ހަމައެކަނި ލަނޑު މެޗުގެ 36 ވަނަ މިނެޓުގައި ކާމިޔާބު ކޮށްދީފައި ވަނީ ޖެރާޑް ޕީކޭއެވެ.\nމި ނަތީޖާތަކާއިއެކު މި ގްރޫޕްގެ އެއްވަނާގައި ކުޅުނު ތިން މެޗުން ލިބުނު ނުވަ ޕޮއިންޓާއިއެކު އޮތީ ބަޔާން މިޔުނިކެވެ. ދެވަނާގައި ތިން މެޗުން ލިބުނު ހަތަރު ޕޮއިންޓާއިއެކު ބެންފީކާ އޮތްއިރު، ތިންމެޗުން ތިން ޕޮއިންޓް ލިބުގެން ތާވަލުގެ ތިންވަނާގައި އޮތީ ބާސާއެވެ. ފުލުގައި އޮތީ ތިން މެޗުން ލިބުނު އެއް ޕޮއިންޓާއިއެކު ޑައިނަމޯ ކިއެވްއެވެ.


Adheeb ge passport hifahattaifi – Iru\nއަދީބުގެ ޕާސްޕޯޓް ހިފަހައްޓައިފި\nކުރީގެ ނައިބު ރައީސް އަހުމަދު އަދީބު އަބްދުލްޣަފޫރުގެ ޕާސްޕޯޓް ހިފަހައްޓައި ފުރުން މަނާ ކުރުމުގެ އަމުރެއް ކުރިމިނަލް ކޯޓުން ނެރެފި އެވެ. އެފަދަ އަމުރަކަށް ޕްރޮސިކިއުޓާ ޖެނަރަލްގެ ފަރާތުން ކުރިމިނަލް ކޯޓުގައި އެދުނީ މިއަދު އެވެ.\nއަދީބުގެ މައްޗަށް އުފުލާފައިވާ ހަތް ދައުވާ ބާތިލު ކުރުމާއެކު އަދީބު ވަނީ މިނިވަންވެފަ އެވެ. އޭނާގެ މައްޗަށް މިހާރު ޖަލު ހުކުމެއް ނެތްއިރު ބަންދުގައި ހުރީ ކުރިމިނަލް ކޯޓުގައި އޮތް ދައުވާތަކާ ގުޅިގެންނެވެ. ދައުވާތަކުގެ ތެރޭގައި މަނީ ލޯންޑްރިން ފަދަ ސީރިއަސް ބޮޑެތި ދައުވާތައް ހިމެނެ އެވެ.\nނަމަވެސް މައްސަލާގެ ޝަރީއަތް ކުރިއަށް ގެންދިޔުމަކާ ނުލައި ކުރިމިނަލް ކޯޓުން މިއަދު ނިންމީ ދައުވާތައް ބާތިލު ކުރުމަށެވެ. އެއީ އެ ދައުވާތަކަކީ ޖިނާއީ އިޖުރާއަތުގެ ގާނޫނުގައި ބުނާ މުއްދަތުގައި ހުށަހަޅާފައިނުވާ ދައުވާތަކަކަށްވުމާއި މައްސަލާގައި ގޯސްކޮށް އަދީބާއެކު އިއުތިރާފު އެއްބަސްވުމެއް ހަދާފައިވާތީ އެވެ. އޭރު ޕީޖީގެ މަގާމުގައި ހުންނެވީ އައިޝަތު ބިޝާމެވެ.\nމިހާރުގެ ޕީޖީ ހުސެއިން ޝަމީމް ނޫސްވެރިންގެ ބައްދަލުވުމުގައި ވިދާޅުވީ މައްސަލަ އިސްތިއުނާފު ކުރުމަށް އެ އޮފީހުން ނިންމާފައިވާ ކަމަށާއި އެކަމުގެ މަސައްކަތްތައް ފަށާފައިވާ ކަމަށެވެ. އިސްތިއުނާފުކުރުމުގެ އެންމެ ބޮޑު ސަބަބަކީ ވެސް މައްސަލާގައި ދެ ފަރާތަށް ވާހަކަ ދައްކަން ފުރުސަތު ނުދީ، ގާނޫނީ އިޖުރާއަތްތަކާ ހިލާފަށް ދައުވާތައް ބާތިލްކޮށްފައިވުމެވެ.\nތުރާކުނު ފުޓުބޯޅަ ދަނޑުގައި ޓާރފް އެޅުމަށް ބަޔަކާ ހަވާލުކޮށްފި\nޝަމީމް ވިދާޅުވި ގޮތުގައި އެކި ރަށްތަކުގެ މައްސަލާގައި އަދީބަށް 150 އެއްހާ ދައުވާ ކުރެވޭ މިންވަރަށް ލިޔެކިޔުން އެބަހުރި ކަމަށެވެ.


Xinjiang Gai Aniyaa Verikan Thajriba Kuran Jehunu Meeheh Ge Dhulun! - Vaguthu\nކޮވިޑް-19: ދުނިޔޭގެ ހާލަތު ރަނގަޅުވުމާއި ދިމާއަށް! -7ގަޑިއިރު ކުރިން\n17 ގަޑިއިރު ކުރިން ( ޖޫން 7, 2021 )\nޗައިނާގެ ޒިންޖިއާންގައި ތިބޭ މުސްލިމުން ބަންދުކޮށްގެން އެމީހުންނަށް ޖިންސީ ފުރައްސާރަ ކުރުމާއި ބަނޑު ބޮޑުވެއްޖެ ހާލަތެއްގައި ކުއްޖާ ވައްޓާލަން މަޖުބޫރު ކުރުވާ ވާހަކަތަކަކީ މީޑިއާގައިއާ ވާހަކަތަކެއް ނޫނެވެ. އެތަނުގެ ހިތްދަތި އިހުސާސް ކޮށްފައިވާ އަންހެނެއްގެ ދުލުން މިއަދު އެވާހަކަތައް ކިޔާދެނީ ފުން އަސަރާއި އެކުއެވެ.\nޒިންޖިއާންގައި ބަންދުގަ ހުރި މީހެއްގެ ގޮތުން ވޭން ތަހައްމަލު ކުރުމަށް ފަހު މިހާރު މިނިވަންވެފައި ހުރި ގުލްބަހާރު ޖަލީލްއޮވާ ބުނީ އަންހެނުން ބަންދުކޮށްގެން ގެންގުޅޭ ސެންޓަރުތަކުގައި ފޯރިމަރަން ތިބޭ ފިރިހެން އޮފިސަަރުން ދުވަސްވީ އަންހެނުން ބަރަހަނާ ކޮށްގެން މަސްތުވާތަކެތި ފަދަ ނުރައްކާތެރި އެއްޗެއް ދިނުމާއި ޒުވާން ކުދިން ރޭޕް ކުރުމާއި އަދި އެތަނުގައި ބަންދު ކޮށްގެން ގެންގުޅޭ މީހުންނަށް ސާފުތާހިރު ވެވޭނެ ގޮތެއް ނެތުން ފަދަ އެތައް ކަމަކާ އެތަނުގައި ތިބޭ މީހުން ކުރިމަތިލާ ކަމަށެވެ.\nގުލްބަހާރަކީ ހަތަރު ކުދިންގެ މަންމައެކެވެ. އާމްދަނީ ހޯދުމަށް ކުޑަ ވިޔަފާރިއެއް ފަށައިގެން އުޅޭ މި އަންހެނާ ޗައިނާ ސަރުކާރުން އާންމުކުރި ނުރައްކާތެރި ކުށްވެރިންގެ ތެރޭގައި ހިމެނެންވީ ސަބަބެއް ނޭނގޭ ކަމަށް އޭނާ ބުންޏެވެ. ޒިންޖިއާންއަކީ ކާބަފައިންގެ އަމިއްލަ ފަސްގަނޑު ކަމަށް ވިޔަސް، ގުލްބަހާރު އުފަންވީ ކަޒަހްސްތާނަށެވެ. ނުރައްކާތެރި މީހުންގެ ލިސްޓުގައި އޭނާގެ ނަން ހިމެނުނީ 2016 ވަނަ އަހަރުއެވެ.\nގުލްބަހާރު ކިޔައި ދިން ގޮތުގައި ޗައިނާގެ އުރުމްގީ ހޮޓަލަށް ގޮސް މަޑުކޮށްލި ތަނުން ފުލުހުން އައިސް އެތައް ސުވާލެއް ކުރުމަށް ފަހު އެމީހުންނާއި އެކުގައި ދާން އެދުނެވެ. އެއަށް ފަހު 15 މަސް ދުވަސް ވަންދެން މިނިވަންކަމެއް ނުލިބެއެވެ.\nގުލްބަހާރު ބުނީ ފުރަތަމަ ދުވަހު ވަކި ބަޔަކާ ގުޅުން އޮންނަ ކަމަށް ބުނެ އޭނާގެ ފޯނު ފުލުހުން ބަލައި ފާސްކުރި ކަމަށެވެ. ޗޭނު ޖަހައިގެން އޭނާ ބޭނދި ކަމަށާއި ތުއްތު ކުދިންނަށް ދީނީ އިލްމު އުނގަންނައިދޭތީ އަނިޔާކުރި ކަމަށް ގުލްބަހާރު ބުނެއެވެ. ހެނދުނު އަށަކުން ފެށިގެން ރޭގަނޑު 11 ޖަހަންދެން އެގޮތުގައި ފުލުހުންގެ އަނިޔާވެރިކަން ކުރިޔަށްދިޔަ ކަމަށް ބުންޏެވެ. އަދި އެއަށް ފަހު ޗައިނާ ބަހުން ލިއެފައިވާ އެގްރިމެންޓެއްގައި ސޮއި ކުރަން ބުނި ކަމަށާއި، އެގްރިމެންޓުގައި ލިއެފައިވާ އެއްޗެއް އޮޅުން ފިލުވައިދޭން އެދުމުން ދަނޑިއަކުން އަނިޔާކުރި ކަމަށް އޭނާ ވިދާޅުވިއެވެ. ދެން އެޔަށް ފަހު ގެންދިޔައީ އުރުމްގީގެ އަންހެނުން ބަންދުގައި ބަހައްޓާ ދެ ނަމްބަރު ޖަލަށެވެ.\nއެ ޖަލުގައި ދޮން ކުލައިގެ ޔުނީފޯމެއް ލެއްވުމަށް ފަހު ޕްރެގްނެންސީ ޓެސްޓު ކުރުވިއެވެ. ފައްސި ނަތީޖާއެއް ލިބުމާއެކު ވަގުތުން ކުއްޖާ ވައްޓާލަން ހޮސްޕިޓަލަށް ގެންދިޔަ ކަމަށް އޭނާގެ ވާހަކައިގައި ފާހަގަ ކުރިއެވެ. އެތައް މަހެއްވާ އިރު ވެސް ފެން ވަރަން ފުރުސަތު ނުލިބޭ ކަމަށް އޭނާ ބުންޏެވެ. އެ ތަނުގައި ތިބޭ އިރު ބޯ ބާލަން މަޖުބޫރު ކުރާ ކަމަށާއި، އިންޖެކްޝަނެއް ޖެހިޔަސް އެއީ ކިހިނެއްވާ އެއްޗެއްތޯ ސުވާލު ކުރުމުގެ ހައްގު ލިބިގެން ނުވާކަމަށް ބުނެފައިވެއެވެ.\nގުލްބަހާރު ބުނީ އެތަނުގައި ހުރި އިރު، ހަމައެކަނި ދެނީ 100 ގުރާމުގެ ބޯފެން ކަމަށެވެ. އޮއްޓަރުހުރި ކާ އެއްޗެއް ނުލިބި ހުންނަން ޖެހުމުން 20 ކިލޯ ލުއިވިކަން އޭނާ ފާހަގަކުރިއެވެ. އެ ހާލުގައި ބަންދުގައި ތިއްބާ، ލޭ އޮހޮރެންދެން އަނިޔާކުރާ ކަމަށް ބުނަމުން ގުލްބަހާރު ބުނީ އެތަނުގައި ހޭދަ ކުރެވުނު ކޮންމެ ވަގުތަކީ ވޭންދެނިވި އަނިޔާތަކުގެ ހަނދާންވާ ވަގުތެއް ކަމަށެވެ.\nއުމުރުން 14-80 ފުރައިގެ މީހުން އެތަނުގައި ބަންދުކޮށްގެން ގެންގުޅޭއިރު، އެތަނުގައި އެ އެންމެން ވެސް ހޭދަކުރަމުންދަނީ ބިރުވެރި، އަނިޔާވެރި ވަގުތުތަކެކެވެ. ޗައިނާ ބަސް ނޭނގޭ މީހުންނަށް އަނިޔާ އިތުރުވެ، ކާން ނުލިބި ތިބެން ޖެހެއެވެ. އެހެން މީހަކު ޗައިނާ ބަހުން އެބުނާ އެއްޗެެއްގެ މާނަ ބުނެދޭން މަސައްކަތް ކުރުމަކީ ވެސް އަނިޔާއަށް ގަސްތުގައި ހުށަހެޅުން ފަދަ ކަމަކަށް އޮންނަނީ ވެފައެވެ.\nގުލްބަހާރު ބުނީ މިނިވަން ވިޔަސް އުރުމްގީއަށް އަައިސްފިނަމަ ނުރައްކާވާނެ ކަމަށާއި، ބަންދުގައި ތަޖުރިބާކުރެވުނު ވާހަކަތައް އެހެން މީހުންނާ ހިއްސާކޮށްފިނަމަ ޗައިނާ ސަރުކާރުން އޭނާ މަރާލާނެ ކަމުގެ އިންޒާރު ދީފައިވާ ކަމަށެވެ.\nއެތައް މިލިއަނުން މުސްލިމުން ބަންދުކޮށްގެން ޒިންޖިއާންގައި ޖަރީމާތަށް ހިންގަމުންދާކަމަށް ބުނާ ރިޕޯޓުތައް ޗައިނާ ސަރުކާރުން އަންނަނީ ދޮގު ކުރަމުންނެވެ. ގުލްބަހާރު ބުނީ އެ ބަސްތަކަށް ހެއްކަކަށް އޭނާ ފުދޭނެ ކަމަށާއި އޭނާ ބަންދުގައި ހުރިކަން ކަށަވަރު ކޮށްދޭނެ ލިއެކިޔުން އެބައޮތް ކަމަށެވެ.\nއޭނާ ވަނީ އިންސާނީ ހައްގުތައް ހޯދަން ވަކާލާތުކުރާ މީހުންގެ އަޑު ގަދަކޮށް، މީޑިއާ ތަކުގެ ސަމާލުކަމަށް މިކަން ގެނައުމަށް އެދިފައެވެ. ޒިންޖިއާންގައި މުސްލިމުން ބަންދުކޮށްގެން ދެމުން ގެންދާ އަނިޔާތައް ނިމުމަކަށް ގެނައުމަށް މަސައްކަތް ކުރުމަށް ވެސް އޭނާ ގޮވާލިއެވެ.\nވޫހާންގެ ލެބޯޓަރީގައި މަަސައްކަތް ކުރި މީހުންގެ ސިއްހީ ރިކޯޑުތައް ހާމަކުރަން ޖެހޭ - ފައުޗީ\nފިރިމީހާއަށް ފެނުނީ އަނބިމީހާ އެހެންމީހަކާއި ކައިވެނި ކުރާ ވީޑިއޯއެއް\nޖޫން 7, 2021 15:09\nނޫސްވެރިން ޚަބަރު ފަތުރާއިރު ވިސްނަންވާނެ. މިއީ ޒިންޖިއަންގައި އުޅޭ އެމްޑީޕީ މީހުން. މި މީހުން ބޭނުންވަނީ އެމެރިކާ އާއި ގުޅިގެން ޒިންޖިއަން ވަކިކޮށްލަން. ދައުލަތާ ދެކޮޅުވީމާ ސަރުކާރުން އަދަބު ދެނީ މުސްލިމްވެގެން ނޫން... މި ދިވެހިރާއްޖޭގައި ޖަލުގަ އެތިބަ 3000 މީހުންނަކީ ކާފަރުންތޯ؟ ނޫން. އެއީ މުސްލިމުން، އެކަމަކު ޖިނާއީ ކުށް ކުރީމާ ލާނީ ޖަލަށް.\nޖޫން 8, 2021 07:51\nވާނުވާ ނޭނގި ވާހަކަ ނުދައްކާ ތިބުން ރަނގަޅުވާނީ....އެތާ އެ އަނިޔާ ދެނީ މުސްލިމުން ނެތިކޮށްލަން....އެތާ ސަރުކާރަށް އޮތް އެންމެ ބޮޑު ތްރެޓަކީ މުސްލިމުން ކަމަށް އެމީހުން ދެކެނީ...ވެރިން ރައްޔިތުންގެ ހައްގަށް އަރައިގަނެ އަދުލު އިންސާފު ނުލިބޭ ނަމަ މުސްލިމުން ހަނު ތިބުން އެއީ އެއްވެސް ޒަމާނެއްގައި ވެފަ އޮތް ކަމެއް ނޫން\nޖޫން 7, 2021 16:36\nމިކަހަލަވާހަކަ ލިޔުނީމަ މިގައުމުގެ ވަގުންގެ ބަނޑަށް ވައިއަ ރާނެ.\nޖޫން 7, 2021 16:52\nކުރާނެކަމެއް ނެޠް ޗައިނާއަކީ ބޮޑު ބާރުގަދަ ގައުމަކަށް ވީމަ ނުކެރޭ އެއްޗެއް ބުނާކަށް\nޖޫން 7, 2021 17:44\nޗައިނާ ސަ ރުކާ ރުން މިކަހަލަ ކަމެއް ކޮށްފާނެ ކަމަށް މިޤައުމުގެ ވަޤުކަލޭގެ ޤަބޫލެއް ނުކު ރާނެ އޭނާގެ އައުވާނުން ބުނާނީ މީ އިންޑިއާގެ ކަމެކޭ، ވަޤުތު ނޫހުންވެސް މިބަދަލުކޮށް އިންޑިއާ ބޮލަށް ކަންޑާލަބަލަ،\nޖޫން 8, 2021 06:31\nޢެކަން ގަބޫލު ނުކުރަނީކީ ނޫން އިސްލާމުންނަށް ހެޔޮ އެދޭ ބަޔަކީ ވެސްނޫން ކަން އެނގޭ އެކަމަކު އެހީ ދިނުމުގެ ގޮތުން އިންޑި އާއ އަށްވުރެ ކުރީގަ އުޅޭތީ ގުޅުން ބަދަހިކުރީ\nޖޫން 7, 2021 17:51\nތަންތަނުގެ ނަންތައް ނޭގެންނާ އޮޅުން ފިލުވައިގެން ނަމަވެސް ރަނގަޅަށް ލިޔެބަލަ. "ޒިންޖިއާން" އެއް ނޫން. އެބަސް އެންމެ ގާތް ގޮތަކަށް ތާނައިން ލިޔެވޭނީ "ޝިންޖިއާން". "އުރުމްގީ" އެއްވެސް ނޫން. ރަނގަޅު ގޮތަކީ "އުރުމުޗީ"..!


Mars Ah Insaanaku Fonuvan China In Thahyaaruvaan Fashaifi - Vaguthu\nމާސް އަށް އިންސާނަކު ފޮނުވަން ޗައިނާ އިން ތައްޔާރުވާން ފަށައިފި\nމާސް އަށް މިހައިތަނަށް އެމެރިކާ އިން ކިތައްމެ ގިނަ އުޅަނދެއް ފޮނުވާ، ކާމިޔާބު ދިރާސާތަކެއް ކޮށްފައި ވީނަމަވެސް މާސް އަށް އިންސާނަކު ފޮނުވުން އެއީ އަދި އެމެރިކާ އަށް ވެސް ނުކުރެވި އޮތް ކަމެކެވެ. މިހާރު ޖައްވީ ކަންކަމުގައި އެމެރިކާ އާއި އެންމެ ވާދަކުރާ ޗައިނާ އިން މިވަނީ މާސް އަށް އިންސާނަކު ފޮނުވަން ތައްޔާރުވަމުންދާކަން ރަސްމީކޮށް އިއުލާން ކޮށްފައެވެ.\nއިންސާނުން ދިރިއުޅެން އެކަށީގެންވާ ޕްލެނެޓެއް ސޯލާ ސިސްޓަމްގައި އޮތްނަމަ އެ ޕްލެނެޓަކަށް ވާނީ މާސް ކަމަށް ވަރަށް ގިނަ ސައިންސްވެރިން އުއްމީދު ކުރެއެވެ. އެހެންވެ މާސްގައި ދިރާސާތައް ކުރަން އެމެރިކާ އާއި ޗައިނާ ވެސް މިހާރު ހާއްސަ އިސްކަމެއް ދެއެވެ. މިހާރު ވެސް އެމެރިކާ އާއި ޗައިނާގެ އުޅަނދުތަކެއް މާސްގައި ހަރަކާތްތެރިވަމުން އެބަދެއެވެ.\nޗައިނާ އިން އިއްޔެ ބުނީ ޗައިނާގެ އަމާޒކީ ޗައިނާގެ އެސްޓްރޮނޯޓުންގެ ކްރޫއެއް 2033 ވަނަ އަހަރު މާސް އަށް ފޮނުވުމުން ކަމަށެވެ. މި ކްރޫގައި ހިމެނޭނީ ކިތައް އެސްޓްރޮނޯޓުން ކަމެއް އަދި ކަނޑައެއް ނާޅައެވެ. ނަމަވެސް ޗައިނާ އިން ބުނީ އެއީ ޗައިނާގެ އެސްޓްރޮނޯޓުން މާސް އަށް އާއްމުކޮށް ދަތުރުކުރަން ފަށާ ފެށުމެއް ކަމަށާއި އެހައި ހިސާބުން ވަކި އިންތިޒާމްތަކެއްގެ ތެރެއިން މާސް އަށް ޗައިނާގެ އެސްޓްރޮނޯޓުން ދަތުރުކުރާނެ ކަމަށެވެ.\nޗައިނާ އެކަޑަމީ އޮފް ލާންޗް ވެހިކަލް ޓެކްނޮލޮޖީގެ ވެރިޔާ ވަންގް ޒިއަޖޮން ވިދާޅުވީ ޗައިނާގެ ފުރަތަމަ އަމާޒަކީ މާސްގައި ބޭސްއެއް އިމާރާތް ކުރުން ކަމަށެވެ. އިންސާނުން މާސް އަށް ފޮނުވާނީ ބޭސްގެ މަސައްކަތް ނިންމުމަށް ފަހު އެވެ. ބޭސް އިމާރާތް ކުރުމުގެ މަސައްކަތް ކުރާނީ މާސް އަށް ރޮބޮޓްތަކެއް ފޮނުވައިގެން ކަމަށް ވެސް ވަންގް ވިދާޅުވިއެވެ.\nޗައިނާ އިން މިހާރު ވަނީ ޖައްވީ އިދާރާއެއް ވެސް ޖައްވުގައި ގާއިމު ކޮށްފައެވެ. މިއީ އެމެރިކާ އާއި އަދި އެހެން ބައުމުތައް ބައިވެރިވެގެން ޖައްވުގައި ގާއިމުކޮށްފައިވާ ބައިނަލްއަޤުވާމީ ޖައްވީ އިދާރާ އައިއެސްއެސް ފިޔަވައި ޖައްވުގައި ބިނާކުރި ފުރަތަމަ އިދާރާއެވެ.\nމަރުގެ މައްސަލައެއްގައި ފިލަން ޗައިނާއަށް ދިޔަ މީހަކު ކަރަންޓީނު ކޮށްފި\nތިތަނަށް ޔާމީން ފޮނުވާބަލަ.. ޖަލަށްވުރެ ރަގަޅުވާނެ5އަހަރުކޮއްލާފަ ގެންނާނީ ..


MIFCO in reef fish burger aai tuna fish balls nerefi\nމިފްކޯ އިން ރީފް ފިޝް ބާގަ އާއި ޓޫނާ މީޓް ބޯލްސް ނެރެފި\nމިފްކޯއިން ނެރެފައިވާ ރީފް ފިޝް ބާގަ- ފޮޓޯ: އަހުމަދު ޝުރާއު| އަވަސް\nސަރުކާރުގެ މަސް ކުންފުނި މިފްކޯ އިން "ރީފް ފިޝް ބާގަ" އާއި "ނޫޓާ މީޓް ބޯލްސް" ބާޒާރަށް ނެރެފި އެވެ.\nމިފްކޯ އިން މި އުފެއްދުންތައް ބާޒާރަށް ނެރެފައިވަނީ މިހާރު ދަރުބާރުގޭގައި ކުރިއަށް ދާ އެފްއެންބީ ޝޯގަ އެވެ. އެ ކުންފުނިން ވަނީ މި އުފެއްދުންތަކުގެ ރަހަ ބެލުމުގެ ފުރުސަތު މި ފެއާގެ ތެރޭގައި ހުޅުވާލާފަ އެވެ.\nރީފް ފިޝް ބާގައަކީ ބާގަ ތައްޔާރު ކުރެވޭ ގޮތަށް އުފައްދާފައިވާ ހާއްސަ މަސް ގަނޑެކެވެ. ފަރު މަހުން ތައްޔާރު ކޮށްފައި ހުންނަ ރީފް ފިޝް ބާގަ ޕެކް އެ ކުންފުނިން މިހާރު ލިބެން ހުންނާނެ އެވެ. އަދި ޓޫނާ މީޓް ބޯލްސްއަކީ ކަންނެލި މަހާއި ކަޅުބިލަ މަސް ބޭނުންކޮށްގެން އުފައްދާފައި ހުންނަ މަސް ބޯލްސް އެވެ.\nމިފްކޯއިން ނެރެފައިވާ ޓޫނާ މީޓް ބޯލްސް- ފޮޓޯ: އަހުމަދު ޝުރާއު| އަވަސް\nމިފްކޯ އިން ބުނީ މި ދެ އުފެއްދުން ވެސް ތައްޔާރުކޮށްފައިވާނީ ޕްރެޒަވޭޓިވްސް ނުހިމެނޭ ތާޒާ މަހުން ކަމަށެވެ. އަދި މި އުފެއްދުންތައް ބާޒާރުގައި ހުންނަ މި ބާވަތުގެ އުފެއްދުންތަކަށް ވުރެ އަގު ހެޔޮވާނެ ކަމަށް އެ ކުންފުނިން ވަނީ ބުނެފަ އެވެ. މި ދެ އުފެއްދުން ގަނޑުކޮށް ނަގާ ފަރާތްތަކަށް ހާއްސަ އަގުތަކެއްގައި ލިބެން ހުންނާނެ ކަމަށް އެ ކުންފުނިން ބުނެފައިވެ އެވެ.\nއެފްއެންބީ ޝޯގައި ހުންނަ މިފްކޯގެ ސްޓޯލަށްދާ ފަރާތްތަކުގެ މެދުގައި ގުރުއަތެއްނަގައި ހާއްސަ އިނާމެއް ލިބޭނެ އެވެ.


ބަލިވެއިނުމަށްފަހު ރަނގަޅު ބުރާއެއް ހޯދުން | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ބަލިވެއިނުމަށްފަހު ރަނގަޅު ބުރާއެއް ހޯދުން\nބަލިވެއިނުމަށްފަހު ރަނގަޅު ބުރާއެއް ހޯދުން\n* ބަލިވެއިނުމަށްފަހު އާބުރާއެއް ހޯދަން ޖެހޭނީ ކޮންއިރަކުން؟\n* ބުރާގެ ބަދަލުގައި ޕެޓީ ލުމަކީ ކޮންކަހަލަ ކަމެއް؟\n* މާބަނޑުދުވަސްއރު އަޅާ ބުރާއެއް ހޯދުމުގައި ބަލަން ޖެހޭ ކަންތައްތަކަކީ ކޮބާ؟\n* ގާތުންދޭއިރު އާބުރާ ހޯދަން ޖެހޭނެތަ؟\n* މާބަނޑު ދުވަސްވަރު ނިދާއިރު ބުރާ އެޅުމަކީ ކޮންކަހަލަ ކަމެއް؟\nބަލިވެއިނުމަށްފަހު އާބުރާއެއް ހޯދަން ޖެހޭނީ ކޮންއިރަކުން؟\nއާއްމުގޮތެއްގައި ބަލިވެއިނުމަށްފަހު ފުރަތަމަ ތިންމަހުގެ ތެރޭގައި އުރަމަތި ބޮޑުވާނެއެވެ. ނަމަވެސް ބޮޑުވާ މިންވަރު އެކިމީހުންގެ ތަފާތެވެ. ބައެއް އަންހެނުންގެ އުރަމަތި ވަރަށް އަވަހަށް ބޮޑުވާން ފަށާނެއެވެ. އަދި ބައެއްމީހުންގެ އުރަމަތި ވިހެއުމާއި ވަރަށް ކައިރިވާއިރުވެސް މާބޮޑުތަނެއް ބޮޑެއްނުވާނެއެވެ. ވުމާއެކު ބައެއް މީހުންނަށް ވަރަށް އަވަހަށް އާ ބުރާ ހޯދަން ޖެހޭއިރު އަނެއްބައި މިހުންނަށް ވަރަށް ލަސްވަންދެން އާ ބުރާ ނުހޯދިޔަސް ފުދޭނެއެވެ.\nބުރާގެ ބަދަލުގައި ޕެޓީ ލުމަކީ ކޮންކަހަލަ ކަމެއް؟\nބުރާގެ ބަދަލުގައި ދަށުންލާ ޕެޓީ ނުވަތަ ގަޔަށް ބާރު ދަށުންލާ އެއްޗިއްސަކީ މާބަނޑު ދުވަސްވަރު ލާން އެންމެ ރަނގަޅު އެއްޗިއްސެއް ނޫނެވެ. އެއީ:-\n- ބަލިވެއިނުމަށްފަހު އުރަމަތީގެ ބޮޑުމިނާ ސިފަ ދުވަހުން ދުވަހަށް ދާނީ ބަދަލުވަމުންނެވެ. އެއީ އުރަމަތީގައި ކިރު އުފައްދާތީއެވެ.\n- ވިހަން ކައިރިވާއިރު އުރަމަތި ފޮއްސިވުމަކީ ވަރަށް އާއްމުކޮށް ދިމާވާ ކަމެކެވެ. އެއީ ހަށިގަނޑުގައި އިތުރުވާ ފެނުގެ ސަބަބުންނެވެ.\n- ދަށުންލާ މިފަދަ އެއްޗިއްސަކީ ގަޔަށް ބާރު އެއްޗިއްސެވެ. ވުމާއެކު މިފަދަ އެއްޗެތި ލުމުން އުރަމަތީގައި ހުންނަ ކިރު ހޮޅިތައް ބެދި އުރަމަތި ރަތްވެ ދުޅަވުމަކީ ވަރަށް ގާތް ކަމެކެވެ.\nމާބަނޑުދުވަސްވަރު އަޅާ ބުރާއެއް ހޯދުމުގައި ބަލަން ޖެހޭ ކަންތައްތަކަކީ ކޮބާ؟\nމާބަނޑު ދުވަސްވަރު ބުރާގަންނައިރު އެއީ ގަޔަށްފަސޭހަ، ގޮށް ނުވަތަ ދަތި އަޅުވައި ނައްޓަން ފަސޭހަ އަދި ފަސޭހައިން ހުޅުވާލެވޭ ގޮތަށް ހުންނަ ބުރާއެއްތޯ ބެލުމަކީ ވަރަށް މުހިއްމު ކަމެކެވެ. އަދި ބުރާގެ އެތެރެއަށް ފަސޭހައިން ޕެޑު ލެއްވެން ހުރޭތޯ ބެލުންވެސް ރަނގަޅެވެ. އެއީ ކިރުބޭރުވާނަމަ ޕެޑުލެއްވުމަށެވެ. އަދި ބުރާ ބޮޑުކުރެވެން ހުރޭތޯވެސް ބަލާށެވެ.\nގާތުންދޭއިރު އާބުރާ ހޯދަން ޖެހޭނެތަ؟\nއާއްމުގޮތެއްގައި މާބަނޑު ދުވަސްވަރު އަޅަން ތައްޔާރު ކޮށްފައި ހުންނަ ބުރާއަކީ ވިހެއުމަށްފަހު ނުވަރަ ގާތުންދޭއިރުވެސް އެޅުމަށް ތައްޔާރު ކޮށްފައި ހުންނަ ބުރާއެވެ.\nމާބަނޑު ދުވަސްވަރު ނިދާއިރު ބުރާ އެޅުމަކީ ކޮންކަހަލަ ކަމެއް؟\nމާބަނޑު ދުވަސްވަރު އަދި ގާތުން ދޭއިރު ބުރާއެޅުމަކީ ނުވަތަ ނޭޅުމަކީވެސް މައްސަލައެއް ނޫނެވެ. އެކިމީހުންނަށް ފަސޭހައީ އެކިގޮތަށެވެ. ފަސޭހަ ގޮތަކަށް ކަންތައް ކުރުމަކުން މައްސަލައެއް ނެތެވެ. ގާތުންދޭއިރު ނުވަތަ ވިހަން ކައިރިވާއިރު އުރަމަތިން ކިރު ބޭރުވުމަކީ އެކަށިގެންވާ ކަމެކެވެ. ވުމާއެކު މިފަދަ ހާލަތުގައި ބުރާއެޅުން ރަނގަޅުވާނެއެވެ.


Bodu Meehakaai Eku Noonee Miskithah Nudhiumah Jenifer Govaalaifi - Vaguthu\nބޮޑުމީހަކާއި އެކު ނޫނީ މިސްކިތައް ނުދިއުމަށް ޖެނިފާ ގޮވާލައިފި\n9 މަސް ކުރިން ( ސެޕްޓެމްބަރު 2, 2019 )\nދަރިންނާއި ހަވާލުވެގެން މިސްކިތައް ނުދެވޭނަމަ، ކުދިން މިސްކިތަށް ނުފޮނުވަން އައިޝަތު ޖެނިފާ ގޮވާލައިފިއެވެ.\nއެމްޑީޕީގެ ސިޔާސީ ހަރަކާތްތަކަށް ތާއިދުކުރާ އެކްޓިވިސްޓެއްގެ ގޮތުގައި ފާހަގަ ކުރެވޭ ޖެނިފާ ކުރި ޓްވީޓެއްގައި ކުދިން މިސްކިތަށް ނުފޮނުވަން ޖެނިފާ ގޮވާލީ ރާއްޖޭގެ ބައެއް މިސްކިތްތައް ކައިރިން ކުޑަކުދިން ހޯދާ، އެކުދިންނަށް ދީނީ ހަރުކަށި ވިސްނުންތައް ދަސްކޮށްދިނުމުގެ މަސައްކަތް ބައެއް މީހުން ކުރާ ކަމަށް މިއަދު ރިޔާސީ ކޮމިޝަނުން ވިދާޅުވުމުންނެވެ.\nޖެނިފާ ކުރި ޓްވީޓެއްގައި ބުނީ ދަރިންނާއި އެކު މިސްކިތަށް ނުދެވޭނަމަ ދަރިން މިސްކިތަށް ފޮނުވާނެ ކަމެއް ނެތްކަމަށާއި ހައްދުފަހަނައަޅާފައިވާ މީހުން ކަލޭމެންގެ ދަރިންގެ ފައިދާ ނަގަމުން ގެންދާ ކަމަށެވެ.\nއޭނާ ކުރި އިތުރު ޓްވީޓެއްގައި ވަނީ ކުދިން މިސްކިތަށް ދާން ވާނީ ބޮޑެތި މީހުންނާއި އެކުގައި ކަމަށް ބުނެފައެވެ.\nމިއަދު އޮތް ނޫސްވެރިންގެ ބައްދަލުވުމެއްގައި ރިޔާސީ ކޮމިޝަންގެ ރައީސް ހުސްނުއްސުއޫދު ވިދާޅުވީ ދީނީ ހަރުކަށި ވިސްނުމުގެ މީހުން ޖަމާޢާތް ހިންގަނީ ސެލްތަކެއް އުފައްދައިގެން ކަމަށެވެ. އެ ސެލްތަކުގައި އަމީރެއް ހުންނަ ކަމަށާއި މީހުން ރެކްރޫޓުކުރަން ހަވާލުކޮށްފައި ހުންނަނީ އެ ސެލްއެއްގެ އަމީރު އާއ ކަމަށެވެ.\nމިސްކިތުން ފެންނަ ކުދިންނަށް އަމީރު، ފުރަތަމަ ދައްކަނީ އުއްމަތުގެ ހާލަތުގެ ވާހަކަ ކަމަށާއ އެއަށްފަހު ޖަޒުބާތުގައި ޖެއްސުމަށް ވީޑިއޯތަކެއްދޭ ކަމަށް ސުއޫދު ވިދާޅުވިއެވެ. ރައްޓެހިން އެއްވެގެން ވީޑިއޯ ބަލަން ބުނާ ކަމަށާއި، އެއަށްފަހު އަމީރު ރެކްރޫޓުންނާ ބައްދަލުކޮށް ވާހަކަދެއްކުމަށް ފަހު އެމީހުންނަކީ އައިއެސް އިން ރާއްޖެ ކަނޑައަޅާފައިވާ މީހުން ކަމަށް ބުނެ ކަމަށް ސުއޫދު ވިދާޅުވިއެވެ.\nސެޕްޓެމްބަރު 2, 2019 00:22\nކުރީ ޒަމާނުގައި ކާބަފައިން މިސްކިތަށް އެމީހުންގެ ދަރިންނާ އެކު ދެވޭ... ޢޭރު ކުދިނގެ އަހުލާގާ ސުލޫކު މިހާރުގެ ކުދިންނަަށް ވުރެ ރަނޣަޅު. މިޒަމާނުގަ ދަރިންނަށްް ފަރުވާތެރިކަމާއެކު ބެލެންޖެހޭ..\nސެޕްޓެމްބަރު 2, 2019 00:39\nއޭރުންތާ ކަލޭމެން ތިހިންކިޔާތީ މީހަކު މިސްކިތައް ނާރާނީ\nމިހާރުވެސް މިއުޅެނީ ދެސަފުވެސް ނުފުރިގެން\nމިސްކިތައް ދާތީ ހައްދު ފަހަނަ އަޅަނީ\nކަމަނާ ފެނުނީމަވެސް އިނގެއްޖެ ހައްދު ތެރޭ ހުރިހެން\nސެޕްޓެމްބަރު 2, 2019 00:41\nތިހާއިގެންޔާ އެއީ ކޮންބައެއްކަން ވެސް އެގޭނެ. ކޮންމެހެން ބިރުނުގަންނަވާ ރައްޔިތުން.\nސެޕްޓެމްބަރު 2, 2019 01:41\nމިޒަމާނު ގިނަ ކުދިންނަކީ ނަމާދު ކުރާ ބައެއްނޫން. ޢެމީހުން މަގު ފުރައްދަނީ ކޮންބައެއްބާ؟ ޖެނެފާމެންގެ ޕްރޮޕެގަންޑާ އިން ބާ އަނެއްކާ؟\nސެޕްޓެމްބަރު 2, 2019 01:42\nމިސްކިތާ ކުދިން ދުރުކުރަނ ކުރާ ކަންތަކެއްތީ!\nސެޕްޓެމްބަރު 2, 2019 08:21\nމިސްކިތާއި ދަރިން ދުރުކުރުމެއް ނޫން މަޤްޞަދަކީ, ދަރިންނަށް ރަނގަޅު ތަރުބިއްޔަތެއް ދިނުން. ކުޑައިރު ދަރިން އެކަނި މިސްކިތަށް ފޮނުވުމަށް ވުރެން ރަނގަޅު ވާނީ ބެެލެނިވެރިއަކާއެކު ފޮނުވުން. ދަރިންނަށް ރަނގަޅު މިސާލެއް ދެއްކުމުގެ އިތުރުން ނަމާދުގައި އަދި މިސްކިތް ތެރޭގެ އަދަބުތަށް ދަސްކޮށްދެވޭނީ އޭރުން. ކޮންމެ ކަމެއް ސިޔާސީ ކުރަން ހަދައިގެން ދަރިން ތަރުބިއްޔަތު ކުރުމާއި ރިވެތި އަޚްލާޤު ދިވެހިން ކިބައިން ނެތި ދާތަން ފެނުމުން ވަރަށް ދެރަވޭ.\nސެޕްޓެމްބަރު 2, 2019 02:03\nޖެނިފާ ކަލޭ ނަމާދު ނުކޮއް ކަލޭގެ ކާފަރު ކަންމަތީ ހުރެބަލަ. އަހަރުމެންގެ ދަރިން ނަމާދައް ފޮނުވާނަން. ކަލޭމެން ތިޖަހާ ސަކަރާތް އަހަރެމެން ދަންނަން\nކުރީޒާނުގަ އުޅުނު އަބޫޖަހުލު ކިޔާ މީހަކު ތިފާޑައް\nސެޕްޓެމްބަރު 2, 2019 06:36\nމަންމައާބައްޕަ އެކަކުކުޅިވަރުބަލަންޓީވީކައިރީގަ އަނެކަކުފިލްމުބަލަންއިދެފަ " ދަރިފުޅާކާފަނަމާދަށް ހިގައްޖެދަރިފުޅުވެސްއަވަހަށްދޭނަމާދަށް " މިއީ އާންނުކޮށްހިގާކަމެއް ދެންޒިންމާމިއުފުލަންޖެހެނީ އެހެންބައެއްތޯ؟؟؟؟؟\nސެޕްޓެމްބަރު 2, 2019 06:38\nޖެނީ ހިފާހައްޔަރު ކުރޭ\nސެޕްޓެމްބަރު 2, 2019 07:10\nޖެނިފާ ބުނީމަދޯގޯސްވީ.. ދަރިން މިސްކިތަށް ފޮނުވީމަ . ޢައިސިސްގެ .އިތުރުން. މުއުޅޭ. ބަންގާޅީންވެސް.އެކުދިންނަށް. އެހާއުނދަގޫ.ކުރޭ.\nސެޕްޓެމްބަރު 2, 2019 08:00\nމިސްކަތައް އަރާ އުޅޭ ބަޔަކަށް އެނގޭނި ކުޑަކުދިން މިސްކިތައް އަރާ ނިސްބަތް މާލޭގައި މިސްކިއްތަކަށް ދާ ކުޑަކުދިން ވަރަށް މަދު ހުކުރު ނަމާދާ އީދު ނަމާދު ފިޔަވާ ދުވާލުގެ ފަސްވަގުތުގެ ނަމާދަށް މިސްކިތަކުން ދެތިން ކުއްޖަކު ފެނިދާނެ ބައެއް މިސްކިތްތަކުން އެވަރުވެސް ނުފެނޭ ..... ރަަށް ރަށުގެ މިސްކިތްތަކަށް ދާކުދިން ގިނަ ކަމަށް ފާހަގަ ކުރެވޭ.... ކުއްޖަކު މިސްކިތައް ނުފޮނުވާ ދީނާ ދުރުކުރުމުން ލިބޭ ގެއްލުން މާބޮޑު ކަލޭމެންގެ ލާދީނީ ކަން ތިޔަ ފެންނަނީ ކުރިން ބުރުގާ އަޅައިގެން އުޅެފައި ޖެނިފާ ބުރުގާ ބޭލީ ކީއްވެބާ ؟؟؟؟ ކުދިން މިސްކިތާ ގާތް ކޮށްގެން ރަނގަޅު ޖީލެއް ބިނާ ކުރެވޭނީ ..... އެކަނި އެހެން ތަންތަނަށް ގޮސް މަސްތުވާ އެއްޗެހި ބޭނުން ކުރުން ވައްކަން ކުރުން އޯކޭދޯ.... ގާފިލު ކަމުގައި ތިބޭ މީހުންނަށް ދުވަހަކުވެސް ނުވިސްނޭނެ ހުސްނުއް އަލް ސުއޫދަކީ ވެސް މިސްކިތާ އެހާ ގާތް ބޭފުޅެއް ނޫން .........\nސެޕްޓެމްބަރު 2, 2019 08:06\nދަރިން ނުބައިވަނީ މިސްކިތަށް ގޮސްގެނެއް ނޫން. ހަރުކަށި މީހުންނަށްވުރެ ހައްދުފަހަނައަޅާފައިވާ މަސްތުވާތަކެތި ބޯ މީހުން މި ގައުމުގައި މާ ގިނަ.\nސެޕްޓެމްބަރު 2, 2019 08:09\nޖެނިފާ ބުންޏަސް އެއީ ހަމަ ވަރަށްބޮޑު ތެދެއް! މިސްކިތަށްދާ ކުޑަކުދިން އެއްކަނަކަށް އެއްކޮށް މަތިންދިގުކޮށް ތިރިން ކުރުކޮށްފައި ތިބޭ ބަޔަކު އެކުދިންނަށް ދީން އޮޅުވާލަން މަސައްކަތްކުރާ މަންޒަރު ޚުދު އަހުރެންވެސް ދުށިން.\nސެޕްޓެމްބަރު 2, 2019 08:35\nމިމީހުންނަށް އެންގޭ ދަނި މައިންނާ ބަފައިން ގިނަވަގުތު މައްސޫލުވެއުޅެނީ ގޭތެރޭގައާއި ބޭރުގައިކަން އެހެންވެ ފާރުކައިރިން ހިންގާލާފައި ކުދިން މިސްކިތައްދާތަންފެނި މޭކަރަނީ. މީވަކި ފިކުރަކަށް އުޅޭބައެއް. ރައްޔިތުން ވަރަށް ވިސްނާތި.\nސެޕްޓެމްބަރު 2, 2019 08:45\nމީނަ ބުންޏަކަސް މީ ހަމަ ތެދު\nސެޕްޓެމްބަރު 2, 2019 09:05\nޖެނީބުނީދޮގެއްނޫން ..ކުޑައކުދިން އެކަނި މިސްކިތަށްފޮނުވުމަކީ ރަނގަޅުކަމެއްނޫން. މިތާ ކުޑަކުދިން މާނަ މިކުރަނީ5އަހަރު7އަހަރު ނުވަތަ ވ10 އަހަރުނ\nސެޕްޓެމްބަރު 2, 2019 09:08\nޖެނީފާ އޭރު ވެސް މިހާރު ވެސް މައިންބަފައިންނާއެކު މިސްކިތައް ގެންދާ ވަރު ކުޑަ ކުދިން މިސްކިތްތައް ދަނީ މައިންބަބައިންނާއެކު ކުޑަކުދިން ވެސް ޒުވާނުން ވެސް މަގުފުރައްދަނީ އެމްޑީޕީ އިން ޚާއްސަ ކޮށް މަންދުކޮލެޖު\nސެޕްޓެމްބަރު 2, 2019 09:10\nޖެނީބުންޏަސްދޮގެއްނޫން. ކުޑަކުދިން އެކަނި އެއްވެސް ތާކަށް ފޮނުވުމަކީ ވަރަށް ނުރައްކާތެރިކަމެއް. މިތާ ކުޑަކުދިން މާނަމިކުރަނީ 10 އަހަރުން ދަށުގެ ކުދިން. އެއަށްވުރެ ބޮޑެއތިކުދިން މިސްކިތްތަކަށް ގޮސް އެތަނަށް ލޯބިޖެއްސުމަކީ ކުރަންޖެހޭނެ ކަމެއް......އެތަންތަން އަމާންތަންތަންގޮތުގައި ހެދުމަކީ މިސަރުކާރުގެ ޒިންމާއެއް،، އަމާްންނޫންނަމަ ފުލުހުންނާ ސިފައިން ބައިތިއްބައިގެން އެތަން ބެލެހެއްޓެން ޖެހޭނެ. ވެހިކަލް ތަކުގަސްޓިކާޖަހަން މިމީހުން ވަރަށް ވަރުހުންނާނެ ޖީބުފުރޭތީ\nސެޕްޓެމްބަރު 2, 2019 09:45\nއަޅުގަނޑަށް ރަށުގަ ނުހުރެވޭތީ5އަހަރުގެ ފިރިހެންކުއްޖާ އެކަނި މިސްކިތަށްދަނީ. މިސްކިތަކީ މިދުނިޔޭގަހުރި އެންމެ އަމާންތަން. ﷲގެ ގެކޮޅު. އާވާހަކެއް ފަތުރަނީ. ޅަޖީލު ދީނުންބޭރުކޮށްގެން ނޫނީ މިގައުމުން އިސްލާމްދީން ނުފުހެވޭނެކަން ކަށަވަރުވެގެން ބިރުން ކުޅޭގޭމެއްތީ.\nސެޕްޓެމްބަރު 2, 2019 09:47\nއިބްރާ މިސްކިތްތައްތަޅާލަން މާކުރިން ނުގޮވާތަ؟\nސެޕްޓެމްބަރު 2, 2019 10:48\nދާނަން، އެކެނިވެސް ދާނަން، ކަލޭތީ ކާކު މިސްކިތަށް ނާރަން ބުނަން..\nސެޕްޓެމްބަރު 2, 2019 11:28\nޓިހުރިހާ ވާހަކައަކާއި މަސައްކަތަކީ ދީނާ މީހުން ދުރުކުރުމަށް ދީން ނައްތާލުމަށް ދައްކަމުން ކުރަމުންދާ ވާހަކަތަކާއިކަންތައް .\nސެޕްޓެމްބަރު 24, 2019 13:46\nސެޕްޓެމްބަރު 25, 2019 07:11\nމިސްކިތަށް ކުދިން ގޮވައިން ދާނީ މައިންބަފައިން ދާނަވާނީ ކުދިން ގޮވައިން. ނައު ޕޭރެންޓްސް އާ ޓޫބިޒީ ވިތްވާރކް. ތި މީހުންގެ މައްސަލަ. ސްކޫލަށް ވެސް ފިނުވަންވާނީ ބެލެނިވެރިޔަކާ އެކެ. ސުކޫލުން މަގުފުރައްދަނީ ވިއްޔާ. ދީނުން ބޭރުވިޔަސް އޯކޭ، ދީނަށް މާބޮޑަށް އުޅުން އެއީ މައްސަލަޔަކީ.\nސެޕްޓެމްބަރު 25, 2019 08:06\nވ ރަނގަޅު ވާހަކައެއް. ދަރިން އެކަނި ތަންތަނަށް ފޮނުވާކަށް ނުވާނެ. ކުޑަކުދިން ބެލެހެއްޓުމަކީ ބެލެނެވެރިންނަށް ވާޖިބު ކަމެއް. މިސްކިތަށްވިޔަސް ކަންމަތީ ފިހާރައަށް ވިޔަސް ފޮނުވަން ވާނީ ބޮޑު މީހަކާ އެކީގައި. ޝައިތާނާ އަބަދުވެސް މަސައްކަތް ކުރާނެ ޒުވާނުން މަގުފުރައްދަން. ބޮޑެތިމީހުން މިކަމަށް ސަމާލުވާން ވާނެ.\nސެޕްޓެމްބަރު 25, 2019 10:40\nމިސްކިތައް ދިޔަނުދީ ޑާންސްކުރުމާ މަސާޖު ކުރަން ދަސްކޮއްދޭންވީ އޭރުންތާ ގައުމު ކުރިއަރާނީ\nބަޔަކު އެބަތެޅެޔޭ ދިވެހި އަންހެން ކަނބަލުން އޮރިޔާން ފިލްމު ނުކުޅެގެން.